(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΣΤ΄

Δευτέρα, 26 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Π. Γερουλάνου και Ν. Κρητικού, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Εξωτερικών, με θέμα: «Προτίθεται η Κυβέρνηση να κυρώσει τα μνημόνια συνεργασίας με τη Βόρεια Μακεδονία;», σελ.   
 β) Προς τον Υπουργό Υποδομών και Μεταφορών με θέμα: «Οδικές επεκτάσεις Αττικής Οδού προς Ραφήνα, Λαύριο και Λ. Βουλιαγμένης (Σήραγγα Ηλιουπόλεως)», σελ.   
 γ) Προς τον Υπουργό Δικαιοσύνης, με θέμα: «Κίνδυνος κατάργησης των δικαστηρίων της Περιφερειακής Ενότητας Αιτωλοακαρνανίας με βάση τον νέο δικαστικό χάρτη», σελ.   
 δ) Προς τον Υπουργό Προστασίας του Πολίτη με θέμα: «Τα δεδομένα αποδεικνύουν τόσο, ότι τίποτα δεν έχει αλλάξει στη καθημερινότητα των πολιτών και το αίσθημα της ανασφάλειας διακατέχει την ελληνική κοινωνία, όσο και ότι μάχιμες υπηρεσίες, συνεχίζουν να παραμένουν υποστελεχωμένες», σελ.   
 ε) Προς τον Υπουργό Υγείας:   
 i. με θέμα: «Σε απαξίωση οι δημόσιες μονάδες Υγείας στην Ήπειρο», σελ.   
 ii. με θέμα: «Σημαντικές αυξήσεις τιμών στα φάρμακα και ιδιαίτερα στα γενόσημα», σελ.   
 iii. με θέμα: «Από τον Ιούλιο του 2023 μία ιατρός για εκατοντάδες καρκινοπαθείς στο Ογκολογικό Τμήμα του Νοσοκομείου Βόλου», σελ.   
 iv. με θέμα: «Διαγραφή των διοικητικών προστίμων στους πολίτες ηλικίας 60 και άνω, που δεν εμβολιάστηκαν», σελ.   
 στ) Προς την Υπουργό Εργασίας και Κοινωνικής Ασφάλισης με θέμα: «Να ακυρωθεί η παράτυπη και λανθασμένη κατάργηση ασφαλιστικών δικαιωμάτων του κλάδου οδηγών σχολικών λεωφορείων», σελ.   
 ζ) Προς τον Υπουργό Υποδομών και Μεταφορών:

i. με θέμα: «Επιτακτική ανάγκη διακοπής λειτουργίας της σιδηροδρομικής κυκλοφορίας στην θέση Λιανοκλάδι-Μεζούρλο, μήκους 120 χλμ., λόγω μη λειτουργίας της σηματοδότησης, ως συνέπεια καταστροφής από την πλημμύρα DANIEL», σελ.   
 ii. με θέμα: «Η ιδιωτικοποίηση των συγκοινωνιών στην Ανατολική Αττική παράτησε τους επιβάτες στη στάση να περιμένουν απλήρωτους οδηγούς», σελ.   
 η) Προς τον Υπουργό Εθνικής Οικονομίας και Οικονομικών:   
 i. με θέμα: «Θα κάνει κάτι η Κυβέρνηση για τους δανειολήπτες σε ελβετικό φράγκο;», σελ.   
 ii. με θέμα: «Λήψη μέτρων για την προστασία των δικαιωμάτων των εργαζομένων στον Ιππόδρομο και την προστασία των ζώων», σελ.   
 iii. με θέμα: «Φορολογική επιβάρυνση πολύτεκνων οικογενειών», σελ.   
 θ) Προς τον Υπουργό Περιβάλλοντος και Ενέργειας, με θέμα: «Καμία στήριξη στις Ενεργειακές Κοινότητες», σελ.   
 ι) Προς τον Υπουργό Αγροτικής Ανάπτυξης & Τροφίμων, με θέμα: «Πώς θα γίνει ο έλεγχος στην αγορά γάλακτος στην Βοιωτία από τα μικτά κλιμάκια του Ε.Φ.Ε.Τ. και του ΕΛΓΟ ΔΗΜΗΤΡΑ;», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εξωτερικών, Εσωτερικών, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Αγροτικής Ανάπτυξης και Τροφίμων, Τουρισμού, Ψηφιακής Διακυβέρνησης, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 23.2.2024 σχέδιο νόμου: «Ενίσχυση του Δημόσιου Πανεπιστημίου- Πλαίσιο λειτουργίας μη κερδοσκοπικών παραρτημάτων ξένων πανεπιστημίων», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών «Κύρωση της συμφωνίας αεροπορικών υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΡΕΤΤΟΣ Ν. , σελ.   
 ΓΕΩΡΓΙΑΔΗΣ Σ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΑΛΕΞΟΠΟΥΛΟΥ Χ. , σελ.   
 ΒΡΕΤΤΟΣ Ν. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΙΓΕΝΗ Α. , σελ.   
 ΔΟΥΡΟΥ Ε. , σελ.   
 ΖΑΜΠΑΡΑΣ Μ. , σελ.   
 ΘΕΟΧΑΡΗΣ Θ. , σελ.   
 ΚΑΡΑΜΕΡΟΣ Γ. , σελ.   
 ΚΑΤΡΙΝΗΣ Μ. , σελ.   
 ΚΟΥΡΟΥΠΑΚΗ Α. , σελ.   
 ΜΕΪΚΟΠΟΥΛΟΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΚΑΣ Κ. , σελ.   
 ΜΠΟΥΓΑΣ Ι. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΔΟΠΟΥΛΟΣ Ν. , σελ.   
 ΣΔΟΥΚΟΥ Α. , σελ.   
 ΣΤΑΜΕΝΙΤΗΣ Δ. , σελ.   
 ΣΤΑΡΑΚΑ Χ. , σελ.   
 ΤΑΧΙΑΟΣ Ν. , σελ.   
 ΤΣΑΚΛΟΓΛΟΥ Π. , σελ.   
 ΦΩΤΙΟΥ Θ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

Γ. ΠΑΡΕΜΒΑΣΕΙΣ:

ΚΩΝΣΤΑΝΤΙΝΟΠΟΥΛΟΣ Ο., σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΣΤ΄

Δευτέρα 26 Φεβρουαρίου 2024

Αθήνα, σήμερα στις 26 Φεβρουαρίου 2024, ημέρα Δευτέρα και ώρα 15.00,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.**

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εξωτερικών, Εσωτερικών, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Αγροτικής Ανάπτυξης και Τροφίμων, Τουρισμού, Ψηφιακής Διακυβέρνησης, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 23-2-2024 σχέδιο νόμου: «Ενίσχυση του Δημόσιου Πανεπιστημίου- Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Παραπέμπεται στην αρμόδια Διαρκή Επιτροπή.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν.

Ξεκινάμε με την πρώτη με αριθμό 719/13-2-2024 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ειρήνης Δούρου προς τον Υπουργό Εξωτερικών, με θέμα: «Προτίθεται η Κυβέρνηση να κυρώσει τα μνημόνια συνεργασίας με τη Βόρεια Μακεδονία;».

Κυρία συνάδελφε, έχετε τον λόγο.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ, κύριε Πρόεδρε.

Κύριε Υπουργέ, κύριε Γεραπετρίτη, η ιστορική συμφωνία που υπέγραψε η πατρίδα μας με την κυβέρνηση του Αλέξη Τσίπρα έλυσε ένα μακροχρόνιο πρόβλημα της περιοχής αναβαθμίζοντας τη θέση της χώρας μας, επαναφέροντάς την στον χάρτη -να μου επιτρέψετε χωρίς ίχνος υπερβολής- των Δυτικών Βαλκανίων ως πυλώνα συνεργασίας και σταθερότητας.

Ωστόσο, δυστυχώς τα τελευταία τέσσερα χρόνια -συναπτά τέσσερα έτη- η Κυβέρνησή σας μη τηρώντας τη συμφωνία δεν προχώρησε στην κύρωση των τριών μνημονίων συνεργασίας και δεν έχει συγκαλέσει, κύριε Γεραπετρίτη, το Ανώτατο Συμβούλιο Συνεργασίας ως όφειλε, σύμφωνα με τη συμφωνία, και εκτιμούμε ως κόμμα της Αξιωματικής Αντιπολίτευσης ότι αυτό αποδυναμώνει την πατρίδα μας και βλάπτει τα εθνικά μας συμφέροντα.

Κύριε Υπουργέ, πρώτον, πότε θα εισαχθούν στην οικεία επιτροπή του ελληνικού Κοινοβουλίου και κατόπιν στην Ολομέλεια προς κύρωση τα τρία μνημόνια συνεργασίας με τη Βόρεια Μακεδονία, όπως υποχρεούται εκ της Συμφωνίας η χώρα μας και δεύτερον, κύριε Υπουργέ, σε ποιες ενέργειες θα προβεί η Κυβέρνηση εάν δεν τηρηθούν οι προθεσμίες της Συμφωνίας των Πρεσπών από τη γειτονική χώρα λαμβάνοντας υπ’ όψιν -και δεν το ακούτε από εμένα αυτό- ότι η τήρηση της συμφωνίας αποτελεί ευρωπαϊκό κριτήριο για την πρόοδο της ενταξιακής πορείας της Βόρειας Μακεδονίας;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κυρία Δούρου. Ευχαριστώ για την ερώτηση και ευχαριστώ και εσάς, κύριε Πρόεδρε.

Όπως έχουμε επανειλημμένα τονίσει, η Συμφωνία των Πρεσπών συνιστά μια διεθνή συνθήκη. Ως διεθνής συνθήκη υπερισχύει κάθε άλλης διάταξης νόμου και δεν μπορεί να τροποποιηθεί με μονομερή ενέργεια από οποιοδήποτε μέρος. Κατά τούτο, συνιστά ένα υπερνομοθετικής τυπικής ισχύος κείμενο το οποίο δεσμεύει τη χώρα μας.

Η ελληνική Κυβέρνηση παρακολουθεί στενά την εφαρμογή της Συμφωνίας των Πρεσπών σε ό,τι αφορά τα επιμέρους κεφάλαιά της. Θα έλθουν προς κύρωση στη Βουλή τα προβλεπόμενα μνημόνια σε χρόνο ο οποίος θα κριθεί κατάλληλος από την ελληνική πολιτεία και πάντοτε σε συνάρτηση με την ορθή και καλή τη πίστει εφαρμογή των προβλέψεων της Συνθήκης των Πρεσπών.

Θα ήθελα ειδικώς να επισημάνω, επειδή το αναφέρετε και εσείς στην επίκαιρη ερώτησή σας, ότι, πράγματι, υπάρχουν συγκεκριμένα ορόσημα τα οποία αναφέρονται μέσα στη συμφωνία, μεταξύ των οποίων επρόκειτο και για το ορόσημο της 12ης Φεβρουαρίου για την προσαρμογή της Δημοκρατίας της Βόρειας Μακεδονίας σε σχέση με τα προβλεπόμενα επίσημα έγγραφα προς χρήση στο εξωτερικό μετά το πέρας της τεχνικής μεταβατικής περιόδου.

Όπως γνωρίζετε, υπάρχουν συγκεκριμένες δυσκολίες στο να μπορέσουν να υλοποιηθούν οι προβλεπόμενες δεσμεύσεις και για το κομμάτι των επίσημων ταξιδιωτικών εγγράφων όπου ακόμη δεν έχει υπάρξει πλήρης συμμόρφωση και για τα υπόλοιπα μέρη τα οποία αναφέρονται στη συνθήκη.

Η ελληνική Κυβέρνηση, η ελληνική πολιτεία, είναι υπέρ της ευρωπαϊκής πορείας της Δημοκρατίας της Βόρειας Μακεδονίας. Εξάλλου θα ήθελα να σας θυμίσω ότι η Ελλάδα ήταν πρωτοπόρος στη Θεσσαλονίκη και το 2003 για τη νέα ατζέντα για τη διεύρυνση προς τα Δυτικά Βαλκάνια.

Συνεχίζουμε να είμαστε πιστοί στην πολιτική επιλογή, στην εθνική επιλογή της ευρωπαϊκής πορείας των Δυτικών Βαλκανίων περιλαμβανομένης και της Δημοκρατίας της Βόρειας Μακεδονίας. Όπως γνωρίζετε, βεβαίως, η προοπτική αυτή κρίνεται και από την πιστή εφαρμογή της Συμφωνίας της Συνθήκης των Πρεσπών, όπως επίσης κρίνεται και με βάση την αρχή των ιδίων επιδόσεων, δηλαδή των επιδόσεων της χώρας σε σχέση με το ευρωπαϊκό κεκτημένο.

Καταλήγοντας, να επισημάνω, κυρία Βουλευτή, ότι η Ελλάδα, η ελληνική Κυβέρνηση είναι σε μια στενή παρακολούθηση της πιστής εφαρμογής της Συμφωνίας των Πρεσπών και όποτε χρειάζεται παρεμβαίνει προς την κατεύθυνση της αποκατάστασης των προβλεπομένων.

Για τα συγκεκριμένα ζητήματα δε που αφορούν τη συγκρότηση επιτροπών, ορισμένες από τις επιτροπές αυτές λειτουργούν, όπως είναι η επιτροπή η οποία αφορά τα ιστορικά, αρχαιολογικά και εκπαιδευτικά θέματα και θα υπάρξει μια συνάντηση στο εγγύς μέλλον. Άλλες επιτροπές έχουν τεθεί σε ένα χρονοδιάγραμμα το οποίο είναι για το επόμενο διάστημα. Σε κάθε περίπτωση, βρισκόμαστε σε μια φάση παρακολούθησης πάντοτε για την ορθή και καλή τη πίστει εφαρμογή της συμφωνίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Δούρου, έχετε τον λόγο.

**ΕΙΡΗΝΗ (ΡΕΝΑ) ΔΟΥΡΟΥ:** Κύριε Υπουργέ, επιβεβαιώνεται -και επιλέγω τις λέξεις με φειδώ- το έλλειμμα συγκροτημένης βαλκανικής στρατηγικής από πλευράς μας. Και το λέω αυτό γιατί μας πήγατε πίσω στο 2003. Πράγματι τότε κάναμε λόγο για τη διεύρυνση των Δυτικών Βαλκανίων. Τώρα, όμως, έχουμε 2024.

Άρα, να μου επιτρέψετε το ρητορικό ερώτημα: Tι περιμένετε; Nα καταστεί πολιτικά νεκρό γράμμα η ιστορική Συμφωνία των Πρεσπών και να σπεύσουν άλλες μη φιλικές δυνάμεις να εγκαταστήσουν δυναμική στρατηγική συνεργασία με τον γείτονα; Και επιλέγω τις λέξεις, διότι η Κυβέρνησή σας αφού άφησε, για παράδειγμα, το ζήτημα της αντικατάστασης των παλαιών διαβατηρίων και διπλωμάτων οδήγησης στη διακριτική ευχέρεια των αρμοδίων αρχών της Βόρειας Μακεδονίας, αποδεικνύει με τη σημερινή σας τοποθέτηση, που δεν μας δίνετε μια ημερομηνία, την απροθυμία να εφαρμόσει και το γράμμα και το πνεύμα της Συμφωνίας των Πρεσπών που αποτελεί –λέω ξανά- συμβατική υποχρέωση της χώρας μας.

Με φειδώ, χωρίς μια αντιπολιτευτική υστερία, εκτιμούμε ότι με αυτόν τον τρόπο η Κυβέρνηση βλάπτει τριπλά τη χώρα μας, πρώτον, διότι παραβιάζει την αρχή της καλής πίστης -και μιλάω και σε έναν έγκριτο νομικό, δεν υπηρετείτε απλά το χαρτοφυλάκιο της εξωτερικής πολιτικής- τη θεμελιώδη αρχή, λοιπόν, του Διεθνούς Δικαίου, στερώντας από τη χώρα μας το προνόμιο της ανάληψης του ρόλου της υπεύθυνης δύναμης στα Βαλκάνια.

Ο δεύτερος λόγος, είναι η υπονόμευση της θέσης της χώρας μας ειδικά έναντι της Τουρκίας, γιατί η τήρηση της συμφωνίας αποτρέπει την περικύκλωσή της από τη γείτονα.

Και τρίτον, ενισχύετε τις ακραίες φωνές στη χώρα μας –το είδαμε και τις προηγούμενες μέρες, ακόμη και όταν συζητούσαμε τον νόμο πια για τα ομόφυλα ζευγάρια- που τις υπονομεύουμε και εδώ μέσα στο ελληνικό Κοινοβούλιο αλλά και στη Δημοκρατία της Βόρειας Μακεδονίας που προωθούν τελικά το αφήγημα της μη πλήρους εφαρμογής της συμφωνίας θέτοντας σε κίνδυνο τα δικά μας εθνικά συμφέροντα.

Σας καλώ παίρνοντας εκ νέου τον λόγο, κύριε Υπουργέ, έστω και τώρα πριν να είναι πραγματικά αργά, να σεβαστείτε τις διεθνείς υποχρεώσεις της χώρας μας και ως Υπουργός και ως έγκριτος νομικός και να πάψετε να βάζετε το κόμμα της Νέας Δημοκρατίας –όπως είδαμε τον κ. Σαμαρά και άλλους, με αφορμή, ξαναλέω, ευτυχώς τον νόμο που ψηφίσαμε- πάνω από την πατρίδα και να χαϊδεύουμε όλοι μαζί μια υπερεθνικιστική και πατριδοκάπηλη στάση της Νέας Δημοκρατίας που καλλιεργείται και φέρεται να θέλει να ακυρώσει αυτή τη συμφωνία.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε, και ευχαριστώ την κ. Δούρου για τα καλά της λόγια και για τη μετριοπάθειά της. Θα ήθελα εντούτοις, με σεβασμό –αν μου επιτρέπετε, κυρία Βουλευτή- να σας διορθώσω σε ορισμένα σημεία.

Ζήτημα πρώτον, «η Ελλάδα έχει αμελήσει το ζήτημα της ευρωπαϊκής προοπτικής των Δυτικών Βαλκανίων». Δεν είναι ακριβές. Ισχύει το ακριβώς αντίθετο. Για την Ελλάδα ήδη είκοσι χρόνια βρίσκεται στο επίκεντρο –διαχρονικώς, όλων των κυβερνήσεων-, βρίσκεται στην πρώτη προτεραιότητα το ζήτημα της ευρωπαϊκής προοπτικής των Δυτικών Βαλκανίων. Ιδιαίτερα δε το διάστημα του τελευταίου οκταμήνου η Ελλάδα έχει επισπεύσει σειρά ενεργειών, έτσι ώστε το ζήτημα που αφορά όλα τα Δυτικά Βαλκάνια –διότι νομίζω αναφέρεστε και πέραν της Δημοκρατίας της Βόρειας Μακεδονίας- να τίθεται και στο Συμβούλιο Εξωτερικών Υποθέσεων και στο Ευρωπαϊκό Συμβούλιο. Και ήταν η Ελλάδα η οποία είτε μεμονωμένα είτε συμμετέχοντας σε ιδιαίτερες κοινότητες -όπως είναι τα κράτη μέλη φίλοι των Δυτικών Βαλκανίων- έχει επισπεύσει σοβαρές πρωτοβουλίες έτσι ώστε να ενθαρρυνθούν τα Δυτικά Βαλκάνια.

Η πραγματικότητα είναι ότι πέρα από το όφελος που θα έχουν τα ίδια τα κράτη των Δυτικών Βαλκανίων προσερχόμενα στην Ευρωπαϊκή Ένωση, είναι και η ίδια η Ευρωπαϊκή Ένωση η οποία θα αναζωογονηθεί, θα αναβαθμιστεί μέσω της διεύρυνσής της προς την περιοχή αυτή, μία περιοχή που όπως όλοι γνωρίζουμε είναι ιστορικά πάρα πολύ ευαίσθητη.

Ζήτημα δεύτερον. Αναφέρατε ότι η Ελλάδα δεν είναι συνεπής στις συμβατικές της υποχρεώσεις. Με κάθε σεβασμό θα μου επιτρέψετε να πω ότι δεν ισχύει σε καμμία περίπτωση. Η Ελλάδα είναι σαφώς υπέρ της τυπικής, συμβατικής εφαρμογής της Συμφωνίας των Πρεσπών όπως έχει κυρωθεί στο ελληνικό Κοινοβούλιο και δεν θα μπορούσε να είναι διαφορετικό.

Όμως οφείλουμε, κυρία Δούρου, να είμαστε πάρα πολύ σαφείς. Για να υπάρξει εξέλιξη και να ολοκληρωθεί σε όλα τα κεφάλαια τα οποία προβλέπονταν στη Συμφωνία των Πρεσπών, θα πρέπει να εκπληρωθούν και ορισμένες προϋποθέσεις και αιρεσιμότητες οι οποίες προβλέπονταν μέσα στη συμφωνία.

Και θα πάω στο τρίτο ζήτημα στο οποίο δεν υπήρξε η απαιτούμενη ακρίβεια, που έχει να κάνει στα αναφερόμενα για τα ταξιδιωτικά έγγραφα. Η προσαρμογή στα ταξιδιωτικά έγγραφα, κυρία Δούρου, έχει να κάνει με την τεχνική μεταβατική περίοδο την οποία είχε η γείτονα χώρα η οποία ήταν πενταετής τεχνική μεταβατική. Είχε κάθε ευχέρεια εντός των πέντε ετών να προβεί στην αναγκαία προσαρμογή τόσο των ταξιδιωτικών εγγράφων όσο και των πινακίδων των ιδιωτικών χρήσης αυτοκινήτων. Εντούτοις, αυτό δεν έχει έως σήμερα συντελεστεί και δεν έχει συντελεστεί όχι με ευθύνη της ελληνικής Κυβέρνησης, της ελληνικής πολιτείας. Δεν έχει συντελεστεί, βεβαίως, επειδή υπήρξαν τα όποια γραφειοκρατικά οργανωτικά ή άλλα προβλήματα εκ μέρους της Δημοκρατίας της Βόρειας Μακεδονίας.

Άρα νομίζω ότι είναι και πολιτική αλλά και πολιτειακή υποχρέωση της δικής μας χώρας να παρακολουθούμε την εξέλιξη την πιστή εφαρμογή της συμφωνίας στα κεφάλαια αυτά και όταν υπάρχει ένα ζήτημα μη εκπλήρωσης, να προβαίνουμε στις νόμιμες ενέργειες.

Να σας ενημερώσω ότι η ελληνική Κυβέρνηση και το Υπουργείο Εξωτερικών έχει προβεί σε όλες τις αναγκαίες ενέργειες ακριβώς για το ζήτημα της πλημμελούς συμμόρφωσης σε σχέση με τα ταξιδιωτικά έγγραφα την προσαρμογή στη νέα ονομασία. Αυτό έχει να κάνει με την ενημέρωση η οποία έχει δοθεί τυπικά, επισήμως στις αρχές εξωτερικού, στις ελληνικές διπλωματικές αποστολές, στις αρχές της Ευρωπαϊκής Ένωσης, καθώς επίσης και στα κράτη μέλη της Ευρωπαϊκής Ένωσης, έτσι ώστε να υπάρχει μια πλήρης κατανόηση σε σχέση με την εφαρμογή της Συμφωνίας των Πρεσπών.

Να καταλήξω, κυρία Δούρου, λέγοντας ότι παρά ταύτα και παρά το γεγονός ότι εμείς πάντοτε είμαστε υπέρ της ευρωπαϊκής πορείας της Δημοκρατίας της Βόρειας Μακεδονίας και της καλή τη πίστει εφαρμογής της Συμφωνίας των Πρεσπών, ανεξάρτητα του ότι μπορεί κάποιος να διαφωνεί σε υποκείμενα κεφάλαια τα οποία είχαν εγκαίρως αναλυθεί και αναδειχθεί, σήμερα αποτελεί ένα νομοθετικό κείμενο το οποίο δεν μπορεί να τροποποιηθεί, δεσμεύει την ελληνική Πολιτεία, δεσμεύει την ελληνική Βουλή.

Οι σχέσεις μας με τη Βόρεια Μακεδονία βρίσκονται σε εξαιρετικά ικανοποιητικό επίπεδο. Οι διμερείς σχέσεις έχουν αναπτυχθεί την τελευταία πενταετία πολύ περισσότερο σε σχέση με τα προηγούμενα δεκαπέντε χρόνια και βρίσκονται σε μία διαρκή δυναμική. Όμως θα πρέπει να είμαστε σαφείς ότι η τήρηση της Συμφωνίας των Πρεσπών θα πρέπει να είναι αυστηρή και ακέραια, έτσι ώστε να μπορούμε να συζητούμε με ίσους όρους και η Ελλάδα θα βρίσκεται πάντοτε στην θέση να μπορεί να ενισχύει την προσπάθεια όχι μόνο της Δημοκρατίας της Βόρειας Μακεδονίας αλλά και όλων των κρατών μελών των Δυτικών Βαλκανίων στην πορεία τους προς την ευρωπαϊκή οικογένεια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Σας έδωσα πολύ χρόνο, κύριε Υπουργέ, μαθαίνω φεύγετε για την Ευρώπη και λέω να σας έχουμε εδώ πέρα να…

**ΕΙΡΗΝΗ (ΡΕΝΑ) ΔΟΥΡΟΥ:** Θα ξανάρθει, μην ανησυχείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Α, εντάξει.

Γι’ αυτό εγώ σας έδωσα πάρα πολύ χρόνο, να ξέρετε, για να χαρούμε την παρουσία σας τώρα εδώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, όπως γνωρίζετε, εγώ προσέρχομαι στη Βουλή με πολύ μεγάλη χαρά …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, το ξέρω, το ξέρω.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** ...και είμαι ο μόνος νομίζω ο οποίος έρχομαι πάντοτε ως Υπουργός και δεν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γενικά για να είμαστε δίκαιοι, σε αυτή και την προηγούμενη τετραετία υπήρξαν πάρα πολλοί… Δηλαδή, σπάνια δεν ερχόταν Υπουργός για να απαντήσει και αυτό είναι πολύ σημαντικό. Για το τι λέει ο κάθε Υπουργός δεν μπορούμε να πάρουμε θέση.

Προχωρούμε τώρα στη δεύτερη με αριθμό 731/19-2-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Υποδομών και Μεταφορών με θέμα: «Οδικές επεκτάσεις Αττικής Οδού προς Ραφήνα, Λαύριο και Λ. Βουλιαγμένης -σήραγγα Ηλιουπόλεως-».

Ελάτε, κύριε συνάδελφε.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, φέρνω για ακόμα μία φορά στη Βουλή ένα θέμα που αφορά την ανατολική Αττική, ακριβώς γιατί, δυστυχώς, η περιοχή και η περιοχή μου υφίσταται μια σοβαρή, σταθερή, συνεπή αναντιστοιχία. Και είναι η αναντιστοιχία μεταξύ της ανάπτυξης της περιοχής της ανατολικής Αττικής –οικονομικής, πληθυσμιακής, οικιστικής, κοινωνικής, τουριστικής και πολλών άλλων μορφών- και της αντίστοιχης μη εξέλιξης και προσαρμογής των υποδομών της που θα έπρεπε να ανταποκριθούν σε αυτή τη μετεξέλιξη.

Πριν από λίγες μέρες συζητήσαμε εδώ μαζί ξανά το θέμα που αφορά την επέκταση των μέσων σταθερής τροχιάς. Σήμερα φέρουμε στη Βουλή το θέμα που αφορά τις οδικές επεκτάσεις της Αττικής Οδού προς τη Ραφήνα, προς το Λαύριο και προς τη λεωφόρο Βουλιαγμένης μέσα από τη σήραγγα της Ηλιούπολης. Φέρνουμε το θέμα αυτό ακριβώς γιατί υπάρχει, καθόσον γνωρίζουμε, ένα σχέδιο πρότυπης πρότασης που κατατέθηκε προς την Κυβέρνηση πριν από τις εκλογές του Ιουνίου, αλλά υπάρχουν και αρκετά προβληματικά σημεία που δημιουργούν αγωνία στους κατοίκους της ανατολικής Αττικής ως προς την πορεία υλοποίησης και ολοκλήρωσης των έργων αυτών. Επισημαίνω ότι είναι έργο που οφείλει να ξανασυνδέσει και τις ακραίες περιοχές της ανατολικής Αττικής μέσω κεντρικών οδικών αρτηριών με το υπόλοιπο Λεκανοπέδιο και το κέντρο της Αθήνας, γιατί όσο κι αν φαίνεται σε κάποιους περίεργο η ανατολική Αττική δεν τελειώνει στο Αεροδρόμιο.

Τα δύο αυτά προβληματικά σημεία είναι ότι πρώτον, φαίνεται πως εξετάζεται μία αλλαγή του μοντέλου των πρότυπων προτάσεων και πρότυπων σχεδίων.

Και αυτό πιθανώς να οδηγήσει σε νέες αλλαγές όσον αφορά το σχεδιασμό των συγκεκριμένων έργων. Θέλουμε να δούμε τι γίνεται ως προς το θέμα αυτό.

O δεύτερος προβληματισμός αφορά δικές σας δηλώσεις -αν δεν κάνω λάθος, διαψεύστε με αν κάνω λάθος- που συνδέονται με το γεγονός ότι το έργο των επεκτάσεων της Αττικής Οδού δεν έχει ενταχθεί στο πρόγραμμα του ΕΣΠΑ για την προγραμματική περίοδο ’21 - ’27.

Άρα, δύο ερωτήσεις πολύ συγκεκριμένες. Πρώτον, ποιο είναι κατά την Κυβέρνηση το χρονοδιάγραμμα υλοποίησης και ολοκλήρωσης των έργων επέκτασης της Αττικής Οδού προς τη Ραφήνα, το Λαύριο και τη λεωφόρο Βουλιαγμένης και δεύτερον, ποιοι είναι οι χρηματοδοτικοί πόροι και τα μοντέλα που θα αξιοποιηθούν για να μπορέσουν να ολοκληρωθούν τα έργα αυτά;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Είναι, πραγματικά, πολύ χρήσιμη η ερώτησή σας, γιατί μου επιτρέπει να αναφερθώ δημόσια ίσως πιο ξεκάθαρα από κάθε άλλη φορά σε έργα τα οποία πραγματικά αποτελούν ένα ερωτηματικό. Τι εννοώ ερωτηματικό. Ξέρετε και εγώ ανοίγω πάρα πολλές φορές sites, ανοίγω πάρα πολλές φορές και εφημερίδες ακόμα και διαβάζω: Ξεκινάει η μεγάλη σήραγγα της Ηλιούπολης. Ξεκινάει το τάδε έργο. Ξεκινάει το άλλο έργο. Η σήραγγα που θα αλλάξει τη ζωή μας και με εικόνες πολύ ωραία διανθισμένες.

Πλην, όμως, ως Υπουργείο είναι προφανές ότι απέχουμε πάρα πολύ από αυτό το οποίο επιχειρείται με τα συγκεκριμένα δημοσιεύματα διότι εδώ μιλάμε για μια υπόθεση lobbying. Προφανώς, γίνεται ένα lobbying γύρω από συγκεκριμένα έργα και θα προτιμούσα απέναντι στους πολίτες όχι μόνο της ανατολικής Αττικής αλλά και της Αττικής γενικότερα και της Ελλάδος, και αυτό αφορά και όλα τα υπόλοιπα έργα, να είμαστε απολύτως ξεκάθαροι.

Επιτρέψτε μου, λοιπόν, να σας πω τι υπάρχει. Υπάρχει προφανώς το ρυθμιστικό σχέδιο σε ό,τι αφορά την περιφερειακή λεωφόρο του Υμηττού, η πρόβλεψη της σύνδεσης με τη λεωφόρο Βουλιαγμένης με μια δίδυμη σήραγγα. Το μόνο το οποίο έχουμε εμείς στα χέρια μας αυτή τη στιγμή είναι η πρόθεση δωρεάς από τη «LAMDA» -και ξέρω ότι έχει ξεκινήσει η σχετική μελέτη- μιας μελέτης, η οποία θα δίνει μια λύση στο ζήτημα. Αυτό είναι αυτό που έχουμε ξεκάθαρα αυτή τη στιγμή. Υπάρχουν κάποιοι φάκελοι που έχουν κατατεθεί στο Υπουργείο, οι λεγόμενες πρότυπες προτάσεις.

Προφανώς, αυτά τα οποία αναφέρετε εσείς ως το έναυσμα της ερώτησής σας είναι δημοσιεύματα τα οποία ακολουθούν ακριβώς την πρόθεση για προώθηση αυτών των πρότυπων προτάσεων. Πλην, όμως, πρέπει να ξέρετε ότι οι πρότυπες προτάσεις είναι ένα μοντέλο το οποίο πρέπει να δοκιμαστεί και κατά το Ευρωπαϊκό Δίκαιο, διότι εδώ πρέπει να είναι ξεκάθαρο ότι μιλάμε για διαγωνισμούς οι οποίοι προφανώς δεν πρέπει να διεξάγονται με την πρωτοβουλία ενός των διαγωνιζομένων αλλά με πρωτοβουλία του δημοσίου.

Κατά συνέπεια αυτό το οποίο επιχειρούμε σήμερα, επιχειρώντας μια αλλαγή του νόμου όχι με ΚΥΑ, μια αλλαγή του νόμου για τις πρότυπες προτάσεις είναι να εξασφαλίσουμε τη συμβατότητα ενός εργαλείου που πολύ ευφυώς η προηγούμενη πολιτική ηγεσία του Υπουργείου ενέταξε στην ελληνική νομοθεσία, να εξασφαλίσουμε τη συμβατότητά του με το Ευρωπαϊκό Δίκαιο και συγχρόνως να τις κάνουμε αποτελεσματικές. Διότι καταλαβαίνετε ότι όταν υπάρχει μια πρότυπη πρόταση για την υπόγεια σήραγγα που οδηγεί στη Βουλιαγμένης και αντίστοιχα μία πρόθεση δωρεάς μελέτης από τη μεριά ενός άλλου ενδιαφερόμενου, εν προκειμένου της «LAMDA», είναι προφανές ότι αυτές οι δύο προτάσεις πρέπει να μπορούν να συζητηθούν.

Το βασικότερο, όμως και θα απαντήσω στο δεύτερο μέρος είναι ότι πρέπει να είναι ξεκάθαρο στον κόσμο ότι την πρωτοβουλία των κινήσεων, την πρωτοβουλία όλων των έργων την έχει το Υπουργείο και δεν την έχουν ούτε οι ενδιαφερόμενοι ούτε τα δημοσιεύματα, τα οποία προσπαθούν να επισπεύσουν ενέργειες, οι οποίες δεν είναι ορατές αυτή τη στιγμή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΕΜΜΑΝΟΥΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Υπουργέ, εγώ μαζί σας ότι την πρωτοβουλία θα έπρεπε να την έχει το Υπουργείο. Αυτό, όμως, νομίζω ότι είναι ακόμα ένα επιχείρημα που καταδεικνύει μια ευθύνη του Υπουργείου για το γεγονός ότι αντί να πάρει το ίδιο την πρωτοβουλία για κρίσιμα έργα υποδομής, όπως επαναλαμβάνω είναι οι επεκτάσεις της Αττικής Οδού προς το Λαύριο και τη Ραφήνα, που δεν κάνατε αναφορά, φαντάζομαι θα κάνετε στη δευτερολογία σας, επαφίεστε εσκεμμένα ή μη σε πρωτοβουλίες του ιδιωτικού τομέα.

Προφανώς, λοιπόν, αν συμφωνούμε όλοι -και εμείς συμφωνούμε σε αυτό- ότι οι πρωτοβουλίες πρέπει να είναι του Υπουργείου, θα έπρεπε να τις είχαμε πάρει ήδη ή τουλάχιστον θα ήθελα να μας απαντήσετε αν έχετε σκοπό να τις πάρετε όσον αφορά το συγκεκριμένο έργο των επεκτάσεων της Αττικής Οδού. Αυτό είναι το πρώτο.

Δεύτερον, το αν τίθεται παράθυρο ή πόρτα ανοιχτή για πρωτοβουλίες του ιδιωτικού τομέα, το έφερε η συζήτηση και η νομοθέτηση της δικής σας Κυβέρνησης στην προηγούμενη κοινοβουλευτική περίοδο τον Μάρτιο του 2022, που εκείνη νομοθέτησε το μοντέλο των πρότυπων προτάσεων. Εγώ αντιλαμβάνομαι δύο προβλήματα που έχει η σημερινή ηγεσία και το λέω εντελώς καλοπροαίρετα.

Το πρώτο πρόβλημα είναι η πληθωριστική διατύπωση εξαγγελιών της προηγούμενης ηγεσίας του Υπουργείου που καλείστε τώρα να προσγειώσετε σε ρεαλιστικά επίπεδα. Το αντιλαμβάνομαι και το σέβομαι, αλλά η Κυβέρνησή σας έχει στοιχειωδώς συνέχεια ή οφείλει να έχει συνέχεια. Και το δεύτερο είναι οι αντιφάσεις που προκύπτουν από το θεσμικό πλαίσιο, το οποίο εσείς φέρατε, ψηφίσατε. Καταλαβαίνω ότι επιχειρηματολογείτε και για την ουσία του και για το έλλειμμα συμβατότητας με το Ευρωπαϊκό Δίκαιο, που ο κ. Καραμανλής, βέβαια, είχε επισημάνει ότι ήταν ενήμερη η Κομισιόν όσον αφορά την πρωτοβουλία αυτή με συγκεκριμένες δηλώσεις του και εδώ εντός της Βουλής και σήμερα καλείστε να το αλλάξετε.

Θέλω, όμως, να μείνουμε στην ουσία του θέματος, επειδή ο σκοπός δεν είναι να επισημάνουμε αντιφάσεις, αλλά αυτοί που μας παρακολουθούν και ειδικά οι κάτοικοι της Ανατολικής Αττικής με τις αγωνίες και τους προβληματισμούς τους τουλάχιστον να βγαίνουν σοφότεροι. Άρα η ερώτησή μου είναι πάρα πολύ συγκεκριμένη και την επαναλαμβάνω. Άκουσα για το σκέλος που αφορά την επέκταση της Αττικής Οδού προς τη Λεωφόρο Βουλιαγμένης μέσω της σήραγγας της Ηλιούπολης. Δεν άκουσα τι έχετε σκοπό να κάνετε με οποιονδήποτε τρόπο εσείς επιθυμείτε, με οποιοδήποτε μοντέλο εσείς επιθυμείτε, αλλά να ξέρουμε ποιο είναι, όσον αφορά τις οδικές επεκτάσεις της Αττικής Οδού προς τη Ραφήνα και το Λαύριο.

Συγκεκριμενοποιώ, λοιπόν, την ερώτηση. Υπάρχουν χρηματοδοτικοί πόροι είτε αυτό λέγεται προσπάθεια ένταξης στο υφιστάμενο ΕΣΠΑ, είτε λέγεται ΣΔΙΤ, είτε λέγεται Πρόγραμμα Δημοσίων Επενδύσεων, είτε λέγεται χρηματοδότηση Ευρωπαϊκής Τράπεζας Επενδύσεων, είτε λέγεται Ταμείο Ανάκαμψης, που γι’ αυτά τα πράγματα πρέπει και οφείλει να αξιοποιείται, ώστε να προχωρήσει το έργο αυτό;

Και δεύτερον, υπάρχει η βούληση του Υπουργείου καθαρά να προχωρήσει το έργο αυτό με βάση ένα θεσμικό πλαίσιο, που εσείς φυσικά και δικαιούστε να διαμορφώσετε, αλλά άμεσα, έτσι ώστε να μπορέσουν οι κάτοικοι της Ανατολικής Αττικής να δουν έργα και όχι απλά διαχείριση ρητορικής;

Αυτά, κύριε Υπουργέ και ευχαριστώ πολύ και πάλι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας είπα προηγουμένως ότι ευφυώς ενέταξε το εργαλείο των πρότυπων προτάσεων η προηγούμενη πολιτική ηγεσία στην νομοθεσία περί δημοσίων έργων. Επιτρέψτε μου, όμως, να πω ότι σε κάθε περίπτωση κάθε εργαλείο πρέπει να προσαρμόζεται στις προτεραιότητες της στιγμής. Και οι προτεραιότητες της στιγμής είναι ότι αυτό το εργαλείο πρέπει να μπορέσει να ευθυγραμμιστεί με την ανάγκη να μοχλευτεί ιδιωτικό χρήμα πλέον στον τόπο μας, διότι για να το ξεκαθαρίσουμε δεν είναι δυνατόν να χρησιμοποιήσουμε ή να βρούμε δημόσιους πόρους με τον τρόπο τον οποίο εσείς περιγράφετε.

Πάντα υπάρχει ένα πρακτικό ζήτημα. Ποιο είναι το πρακτικό ζήτημα; Ότι στην Αττική δεν χρηματοδοτούνται από το ΕΣΠΑ οδικά έργα. Δεν χρηματοδοτούνται, αυτό σας το έχω πει και μία και δύο φορές στη Βουλή, αλλά νομίζω ότι πρέπει να γίνει ξεκάθαρο. Δεν είναι επιλέξιμα τα οδικά έργα στο πρόγραμμα «ΜΕΤΑΦΟΡΕΣ» στην περιοχή της Αττικής ή την περιοχή της Θεσσαλονίκης. Είναι μόνο εκτός αυτών και μόνο για έργα οδικής ασφάλειας και πάντως μόνο σε διευρωπαϊκούς άξονες, σε οδούς οι οποίες δεν είναι χαρακτηρισμένες ως διευρωπαϊκοί άξονες δεν υπάρχουν χρηματοδοτήσεις.

Κατά συνέπεια οι αποφάσεις δεν είναι απλές, είναι πολύ πιο σύνθετες και βεβαίως προφανώς δεν μπορώ να δώσω σήμερα απάντηση ούτε στον κόσμο της Ανατολικής Αττικής, ούτε σε εσάς, ούτε σε κανέναν. Γιατί είναι πιο σύνθετες; Διότι έχουμε μια οδό υπό παραχώρηση, την Αττική Οδό. Το πώς θα έρθει οποιαδήποτε επέκταση της Αττικής Οδού να δέσει πάνω σε μία οδό υπό παραχώρηση όπου από τις 8 Οκτωβρίου και μετά περιμένουμε ότι θα υπάρχει ένας άλλος παραχωρησιούχος, ο οποίος θα εκμεταλλεύεται την οδό, είναι ένα ερώτημα που ναι, αυτό έχει να κάνει με τη συμβατότητα προς το κοινοτικό δίκαιο εάν ο ίδιος παραχωρησιούχος είναι και προτείνων στην πρότυπη πρόταση.

Οφείλω, λοιπόν, να σας πω ότι η εξίσωση είναι πολύ σύνθετη και δεν είναι μία η οποία μπορεί να απαντηθεί αμέσως. Όσο για τους υπόλοιπους τρόπους χρηματοδότησης, τους οποίους εσείς έχετε στο μυαλό σας, δηλαδή EIB ή οτιδήποτε άλλο, πρέπει να ξέρετε ότι ο δανεισμός προφανώς είναι κάτι το οποίο υπακούει στους κανόνες τους οποίους έχει αποδεχθεί η χώρα μας μετά την περίοδο των μνημονίων και την έξοδο από αυτά.

Δεν υπάρχει ούτε ελεύθερος δανεισμός ούτε άπλετος δανεισμός ούτε προσφυγή σε πόρους δανειακούς, έτσι όπως περιγράφονται. Υπάρχει, λοιπόν, ένα μοντέλο. Το μοντέλο αυτό είναι ευρηματικό και αφορά τις πρότυπες προτάσεις. Πρέπει αυτό το μοντέλο να προσαρμοστεί ακριβώς στο γεγονός ότι σήμερα είναι μεγάλη ανάγκη να βάλουμε στο παιχνίδι τους ιδιώτες. Προφανώς, επίσης, αυτό πρέπει να συνδυαστεί με το γεγονός ότι οι ιδιώτες δεν έχουν απεριόριστη δανειακή δυνατότητα στην Ελλάδα, κάτι που επίσης είναι μια πραγματικότητα. Εκτός των άλλων, πρέπει να γίνει σαφές ότι όλα αυτά τα έργα πρέπει να υπακούουν και σε έναν χρονισμό ο οποίος θα δεχθεί τη δυνατότητα της χώρας μας να χρηματοδοτήσει και τις έκτακτες περιστάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όταν σήμερα έχουμε τη Θεσσαλία η οποία από μόνη της για οδικά και σιδηροδρομικά έργα απαιτεί ένα κονδύλιο της τάξεως του 1 δισεκατομμυρίου 370 εκατομμυρίων για τις μόνιμες άμεσες αποκαταστάσεις, είναι προφανές ότι οι πόροι δεν είναι ανεξάντλητοι, ούτε μπορούμε να δίνουμε χρονοδιαγράμματα εάν δεν διασφαλίσουμε ότι θα μπορέσουν να εξυπηρετηθούν οι ανάγκες οι οποίες είναι άμεσες και αφορούν εμπερίστατους συμπολίτες μας.

Καταλαβαίνω, λοιπόν, πολύ καλά ότι και εσείς ως Βουλευτής της Ανατολικής Αττικής θέλετε να δώσετε μια απάντηση στους συμπολίτες σας, αλλά προφανώς και ως Βουλευτής της Αντιπολίτευσης θα θέλατε αυτή η απάντηση να έχει ορισμένα συγκεκριμένα χαρακτηριστικά. Όμως, δεν μπορεί να υπάρχει καμμία άμεση απάντηση αυτή τη στιγμή. Είναι κάτι το οποίο πρέπει να γίνει και κάτι το οποίο θα δουλέψουμε. Μάλιστα, σας πληροφορώ ότι θα το δουλέψουμε με απόλυτη διαφάνεια και όχι χορεύοντας στον χορό ο οποίος μας επιβάλλεται από τους ενδιαφερόμενους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δεύτερη με αριθμό 723/15-2-2024 επίκαιρη ερώτηση πρώτου κύκλου της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Δικαιοσύνης με θέμα: «Κίνδυνος κατάργησης των δικαστηρίων της Περιφερειακής Ενότητας Αιτωλοακαρνανίας με βάση τον νέο δικαστικό χάρτη».

Ορίστε, κυρία συνάδελφε, έχετε τον λόγο για δύο λεπτά.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υφυπουργέ, το θέμα της αναμόρφωσης του δικαστικού χάρτη αφορά, όπως ξέρουμε όλοι μας, το σύνολο των δικαστικών υπαλλήλων της χώρας, αλλά και όλο τον ελληνικό λαό. Εξάλλου, η απόλυτη πρόσβαση των πολιτών στο φυσικό τους δικαστή αποτελεί, όπως γνωρίζετε και εσείς, συνταγματικό δικαίωμα και δεν πρέπει σε καμμία περίπτωση η πολιτεία να διαταράσσει την εύρυθμη λειτουργία απονομής της δικαιοσύνης.

Πρόσφατα, λοιπόν, δηλώσατε ότι η λογική της δομής του νέου δικαστικού χάρτη αφορά την ενοποίηση του πρώτου βαθμού και ότι ο απώτερος στόχος είναι να μειωθεί ο χρόνος έκδοσης τελεσίδικης απόφασης σε περίπου δύο χρόνια από την έναρξη της δίκης. Όμως, στον νομό μου, στην Αιτωλοακαρνανία, έχουμε το Εφετείο Δυτικής Στερεάς Ελλάδος με έδρα το Αγρίνιο και δύο πρωτοδικεία, ένα στο Αγρίνιο και ένα στο Μεσολόγγι, τα οποία διαχειρίζονται μία τεράστια ύλη πολιτικών και ποινικών υποθέσεων.

Από τα τέλη του προηγούμενου έτους, σύσσωμοι οι δικαστικοί σύλλογοι και οι σύλλογοι εργαζομένων, καθώς και οι φορείς όλης της Αιτωλοακαρνανίας έχουν ξεκινήσει κινητοποιήσεις εκφράζοντας τη σοβαρή ανησυχία, αλλά και την αγωνία τους για το ενδεχόμενο κατάργησης και συγχώνευσης των δικαστικών υπηρεσιών του νομού.

Κατά καιρούς έχουν ακουστεί διάφορα. Αρχικά ακούγαμε ότι υπήρχαν σκέψεις για πιθανή κατάργηση του Εφετείου Δυτικής Στέρεας Ελλάδος και κάποιων εκ των δύο πρωτοδικείων, ή του Αγρινίου ή του Μεσολογγίου. Εσχάτως, σύμφωνα πάντα με διαρροές, γιατί δεν έχουμε κάτι επίσημα, πληροφορούμαστε ότι συζητάτε τη διατήρηση τελικά του Εφετείου Δυτικής Στερεάς στο Αγρίνιο με τη δημιουργία ενός κεντρικού πρωτοδικείου με έδρα ή το Μεσολόγγι, όπου είναι και έδρα νομού, ή το Αγρίνιο που είναι και η μεγαλύτερη πληθυσμιακά πόλη, αλλά είναι και έδρα του εφετείου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Με βάση τα παραπάνω, έχω να σας δηλώσω, κύριε Υφυπουργέ, ότι ο δικαστικός χάρτης της Αιτωλοακαρνανίας πρέπει ή καλύτερα επιβάλλεται να μείνει ως έχει και θα σας εξηγήσω για ποιους λόγους. Όπως γνωρίζετε, ο Νομός Αιτωλοακαρνανίας είναι ο μεγαλύτερος σε έκταση στη χώρα. Έχει επτά μεγάλους δήμους και είναι προφανές πως η κατάργηση ή η συγχώνευση οποιουδήποτε υφιστάμενου σήμερα δικαστικού σχηματισμού θα οδηγήσει στην υποβάθμιση της δικαιοσύνης.

Είναι, λοιπόν, επιτακτική η ανάγκη οι υπάρχουσες δικαστικές δομές να διατηρηθούν διασφαλίζοντας την πρόσβαση στη δικαιοσύνη για τις τοπικές κοινωνίες, λαμβάνοντας υπ’ όψιν το αυξανόμενο κόστος των πολιτών για τις μετακινήσεις τους, προκειμένου να διεκπεραιώσουν τις δικαστικές τους υποθέσεις.

Την ίδια στιγμή…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΧΡΙΣΤΙΝΑ ΣΤΑΡΑΚΑ:** Ναι, κύριε Πρόεδρε.

Να σας πω μόνο πως όσον αφορά τα γεωμορφολογικά χαρακτηριστικά της Αιτωλοακαρνανίας, το επαρχιακό μόνο δίκτυο είναι τρεις χιλιάδες χιλιόμετρα. Για να φτάσεις από την μία άκρη στην άλλη θες επτά ώρες οδικώς για να διασχίσεις την Αιτωλοακαρνανία. Καταλαβαίνετε, λοιπόν, την ανησυχία των πολιτών. Επομένως, θα ήθελα να απαντήσετε μία και καλή στο ερώτημα αν οι δικαστικές δομές της Αιτωλοακαρνανίας θα παραμείνουν ως έχουν εξακολουθώντας να λειτουργούν με τον ίδιο τρόπο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε, κυρία συνάδελφε.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κυρία συνάδελφε, σας ευχαριστώ ιδιαιτέρως για την υποβολή της ερωτήσεως. Πριν απαντήσω επί της ουσίας, θα ήθελα να θέσω υπ’ όψιν ορισμένα αριθμητικά στοιχεία για την κατάσταση της απονομής δικαιοσύνης στην Αιτωλοακαρνανία.

Όπως ασφαλώς θα γνωρίζετε, κυρία συνάδελφε, για την απονομή της ποινικής και πολιτικής δικαιοσύνης στον Νομό Αιτωλοακαρνανίας λειτουργούν σήμερα επτά αυτοτελείς δικαστικοί σχηματισμοί. Πρόκειται για το Εφετείο Δυτικής Ελλάδος με έδρα το Αγρίνιο, το Πρωτοδικείο Αγρινίου με έδρα το Αγρίνιο, όπου υπηρετούν οκτώ δικαστές και είκοσι δύο δικαστικοί υπάλληλοι, το Πρωτοδικείο Μεσολογγίου με έδρα το Μεσολόγγι, όπου υπηρετούν έξι δικαστές και δεκαπέντε δικαστικοί υπάλληλοι, το Ειρηνοδικείο Αγρινίου με έδρα το Αγρίνιο, όπου υπηρετούν επτά ειρηνοδίκες και δεκαπέντε δικαστικοί υπάλληλοι, το Ειρηνοδικείο Μεσολογγίου με έδρα το Μεσολόγγι όπου υπηρετούν έξι δικαστές και δώδεκα δικαστικοί υπάλληλοι, το Ειρηνοδικείο Ναυπάκτου με έναν δικαστή και δέκα δικαστικούς υπαλλήλους και το Ειρηνοδικείο Βάλτου με τρεις δικαστές και πέντε δικαστικούς υπαλλήλους. Στην Περιφερειακή Ενότητα Αιτωλοακαρνανίας, δηλαδή, στον πρώτο βαθμό σε πρωτοδικεία και ειρηνοδικεία υπηρετούν τριάντα ένας συνολικά δικαστές και εβδομήντα εννέα δικαστικοί υπάλληλοι.

Θα ήταν κρίσιμο και χρήσιμο για την πληρότητα του θέματος να εισφέρετε στη συζήτηση με την ερώτησή σας εάν εκδίδονται ή πόσο γρήγορα εκδίδονται αποφάσεις σε αυτούς τους επτά αυτοτελείς δικαστικούς σχηματισμούς στην Αιτωλοακαρνανία.

Η διαπίστωση, όμως, είναι ότι και στην Περιφερειακή Ενότητα Αιτωλοακαρνανίας διαπιστώνεται λειτουργία μικρών δικαστηρίων και μια ανορθολογική κατανομή των υποθέσεων στον πρώτο βαθμό, καθώς όπως γνωρίζετε οι ειρηνοδίκες οι οποίοι εμπλέκονται στον πρώτο βαθμό δικαιοδοσίας είναι δικαστές απόφοιτοι της σχολής δικαστών και περιβάλλονται με τις ίδιες συνταγματικές εγγυήσεις, όπως και οι πρωτοδίκες. Δικάζουν, όμως, λιγότερες υποθέσεις σε σχέση με τους συναδέλφους τους, υποθέσεις υλικής αρμοδιότητας μέχρι 20.000 ευρώ. Μάλιστα, συμβαίνει και το εξής παράδοξο: Μια υπόθεση που δικάζεται με το ίδιο ουσιαστικό δίκαιο και την ίδια δικονομία να δικάζεται σε διπλανή αίθουσα όταν υπερβαίνει τις 20.000 και σε άλλη αίθουσα ή στο διπλανό κτήριο όταν είναι κάτω από 20.000. Αυτό προκαλεί παθογένειες στην απονομή δικαιοσύνης του πρώτου βαθμού και ανορθολογισμό, όπως σας είπα, στην κατανομή των υποθέσεων. Επιδιώκουμε, λοιπόν, όλα αυτά να αρθούν με τον δικαστικό χάρτη που σε λίγες μέρες θα ανέβει σε διαβούλευση.

Ας δούμε τώρα ποιες είναι οι βασικές επιδιώξεις και οι βασικοί άξονες του νέου δικαστικού χάρτη. Η ενοποίηση του πρώτου βαθμού δικαιοδοσίας, έτσι ώστε να αποφευχθεί το δικαστικό παράδοξο το οποίο σας περιέγραψα πριν, όμοιες υποθέσεις με το ίδιο ουσιαστικό δίκαιο και την ίδια δικονομία να κρίνονται από διαφορετικούς δικαστές ανάλογα με το υλικό αντικείμενο.

Με την ενοποίηση του πρώτου βαθμού θα αξιοποιήσουμε εννιακόσιους εξήντα δικαστές, συνεπώς εννιακόσιους εξήντα ειρηνοδίκες και θα δημιουργηθεί ένα ενιαίο δικαστικό περιβάλλον στον πρώτο βαθμό δικαιοδοσίας για πρώτη φορά στη χώρα. Και βέβαια, λαμβάνουμε κατάλληλες πρόνοιες για την αναγκαία επιμόρφωση των ειρηνοδικών οι οποίοι θα εμπλακούν σταδιακά στην εκδίκαση των υποθέσεων πρώτου βαθμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ταυτόχρονα, προβλέπεται η δημιουργία νέου χωροταξικού σχεδιασμού των δικαστικών σχηματισμών στη χώρα. Στο πλαίσιο αυτό, διατηρούνται οι υφιστάμενες δομές των δικαστηρίων και αξιοποιούνται ως έχουν, χωρίς να υπάρξει διαφοροποίηση, αλλά με αποσυμφόρηση των κεντρικών δικαστηρίων τα οποία γνωρίζουμε σήμερα στις έδρες. Και βέβαια, επιχειρείται ο διαχωρισμός των δικαιοδοτικών και υπηρεσιακών καθηκόντων των προϊσταμένων δικαστών των μεγάλων δικαστηρίων από τις λοιπές αρμοδιότητές τους. Αναφέρομαι στις διοικητικές αρμοδιότητες, τις οποίες θα ασκεί μετά την ψήφιση του νόμου για τον δικαστικό χάρτη το ΤΑΧΔΙΚ.

Τώρα, σε σχέση με τα ερωτήματα τα οποία θέτετε στην ερώτησή σας και αφορούν στον Νομό Αιτωλοακαρνανίας, εμείς δεν μιλήσαμε με διαρροές…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, στη δευτερολογία σας γιατί έχετε φτάσει ήδη τα τέσσερα λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, θα απαντήσω στη δευτερολογία μου για να μην κάνω κατάχρηση του χρόνου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Σταρακά, έχετε τον λόγο, παρ’ ότι δεν ακούσατε την απάντηση.

**ΧΡΙΣΤΙΝΑ ΣΤΑΡΑΚΑ:** Αλήθεια είναι αυτό.

Εκείνο που διαπίστωσα, χωρίς βέβαια να ολοκληρώσετε και να ακούσω και την απάντηση, είναι ότι υπεκφεύγετε ακόμα και τώρα να γίνετε σαφής, εμπαίζοντας κατά την άποψή μου, κύριε Υφυπουργέ, την κοινή γνώμη αλλά και την κοινή λογική.

Να σας γνωστοποιήσω ότι προεκλογικά ο Πρωθυπουργός είχε έρθει στο Αγρίνιο και είχε πει ότι ετούτος εδώ ο νομός πραγματικά είναι μια μικρογραφία όλης της χώρας και δεσμεύτηκε για μια καλύτερη ποιότητα ζωής. Αντί αυτών, φτάσαμε στο σημείο σήμερα όπου με τις δικές σας πολιτικές οδηγείτε τα δικαστήρια ενώπιον ενδεχόμενου κλεισίματος και στις δύο μάλιστα μεγαλύτερες πόλεις του νομού.

Όμως, το μεγαλύτερο πρόβλημα απ’ όλα είναι ότι το Υπουργείο σας πραγματικά παίζει συνειδητά το παιχνίδι «διαίρει και βασίλευε», καθώς από τη μία μέρα στην άλλη, σύμφωνα πάντα με τις διαρροές και με αυτά που φτάνουν στα αυτιά μας, αλλάζει άποψη με αποτέλεσμα να διχάζει τους πολίτες των τοπικών κοινωνιών. Σε αυτό το παιχνίδι είναι μέσα και οι κυβερνητικοί Βουλευτές, τοπικοί πολιτευτές, αλλά και άλλοι κυβερνητικοί κύκλοι που τον σιγοντάρουν αυτόν τον τεχνητό διάλογο. Να σας θυμίσω μόνο ότι έγινε και εν κρυπτώ μια σύσκεψη όπου συμμετείχαν μόνο οι κυβερνητικοί Βουλευτές, από την οποία βγήκαν και έλεγαν «Τίποτα δεν αλλάζει στην Αιτωλοακαρνανία και όλα θα μείνουν ως έχουν».

Άρα, λοιπόν, το πρόβλημα ξεκινάει τη στιγμή που κατά την άποψή μου τηρείτε υποκριτική στάση στο ζήτημα και από τη στιγμή που πραγματικά δεν αντιλαμβάνεστε την ιδιαιτερότητα του Νομού Αιτωλοακαρνανίας.

Ο κ. Φλωρίδης που δεσμευόταν ήδη ότι δεν θα αιφνιδιάσει τις τοπικές κοινωνίες χωρίς πριν να έχει προηγηθεί εξαντλητική διαβούλευση, δοξάζεται τώρα κρυπτόμενος πίσω από τα πορίσματα και πίσω από τις επιτροπές. Εγώ θεωρώ ότι αυτό είναι ιδεολογικές εμμονές που συμβαδίζουν πλήρως, εξάλλου, με τις υποδείξεις της Παγκόσμιας Τράπεζας από την οποία εκπορεύονται και οι σχετικές προτάσεις για συγχωνεύσεις και η οποία ενδιαφέρεται μόνο και μόνο για οικονομικά κριτήρια και για το κόψιμο των δαπανών. Νομίζω ότι δεν ενδιαφέρεται καθόλου για την καθημερινότητα και τη διευκόλυνση των πολιτών.

Θα ξαναπούμε, λοιπόν και θα τονίσουμε ότι η ιδιαιτερότητα του ανάγλυφου της Αιτωλοακαρνανίας σε συνδυασμό με τον πληθυσμό της δικαιολογεί την ύπαρξη δύο αυτόνομων πρωτοδικείων και στο Αγρίνιο και στο Μεσολόγγι, τα οποία αντιστοίχως εξυπηρετούν το μεν πρώτο εκατόν εξήντα χιλιάδες υποθέσεις, το δε δεύτερο ενενήντα χιλιάδες υποθέσεις. Δεν είναι στόχος μας η συγκέντρωση των υπηρεσιών γιατί έτσι θα βγαίνουν πιο γρήγορα οι αποφάσεις, όπως λέτε εσείς. Δεν είναι λύση αυτή. Η σωστή, λοιπόν, αποκέντρωση εκτιμούμε ότι μπορεί να οδηγήσει σε αυτή την κατεύθυνση, καθώς και η περαιτέρω ενίσχυση των υπαρχουσών δομών με ανθρώπινο δυναμικό, με πόρους, με σύγχρονα τεχνολογικά μέσα που θα υποβοηθήσουν σημαντικά το έργο.

Όμως, η φιλοσοφία σας με λυπεί και είναι αντίθετη στην αποκέντρωση, στην προστασία και στη βοήθεια των ΟΤΑ και στις δημόσιες υπηρεσίες των τοπικών κοινωνιών.

Σε αντίθεση, λοιπόν, με την Κυβέρνησή σας, εμείς σας ενημερώνουμε ότι θα είμαστε δίπλα σε όσους υπερασπίζονται αυτό το δικαίωμα του πολίτη στην εξυπηρέτηση σε δικαστικές υποθέσεις και απαιτούν τη διατήρηση του δικαστικού χάρτη στον Νομό Αιτωλοακαρνανίας. Και επειδή οι πολίτες έχουν χάσει την εμπιστοσύνη απέναντι στην Κυβέρνηση και στη διαχείριση του συγκεκριμένου θέματος, εμείς μέχρι να δούμε την τελική μορφή του νομοσχεδίου και να είμαστε σίγουροι ότι θα διατηρηθούν οι υφιστάμενες δομές στην Αιτωλοακαρνανία, θα συνεχίσουμε τον αγώνα μας μέχρι τελευταία στιγμή.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία συνάδελφε, είχατε έτοιμη την κριτική σας κατά της Κυβέρνησης, λέγοντας αυτά τα οποία είπατε στη δευτερολογία σας.

Όμως, για να είμαι πιο σαφής και ακριβής στην απάντηση με βάση και το ερώτημα που μου απευθύνατε στην ερώτησή σας, θέλω να σας απαντήσω ρητά ότι θα συνεχίσει να λειτουργεί το Εφετείο Δυτικής Στερεάς. Από την πρώτη στιγμή δεν μιλήσαμε με διαρροές. Δώσαμε στη δημοσιότητα και το πόρισμα της Παγκόσμιας Τράπεζας και το πόρισμα της Συμβουλευτικής Επιτροπής, έτσι ώστε να γνωρίζουν οι Έλληνες πολίτες τι εισηγείται καθένας σε σχέση με τον δικαστικό χάρτη. Καλέσαμε όλους τους εμπλεκόμενους φορείς, δικαστές, δικηγορικούς συλλόγους, Βουλευτές, αυτοδιοίκηση. Ήρθαν επίσης με δική τους πρωτοβουλία πολλές φορές και συζητήσαμε για όλες τις περιφερειακές ενότητες και πάρα πολλές φορές για την Αιτωλοακαρνανία.

Κατά συνέπεια, εμείς δεν μιλήσαμε με διαρροές. Ήμασταν απολύτως σαφείς στο τι σχεδιάζουμε να κάνουμε σε σχέση με τον δικαστικό χάρτη. Επομένως, η απάντηση είναι ότι θα εξακολουθήσει να λειτουργεί το Εφετείο Δυτικής Ελλάδος, κάτι το οποίο δεν ήταν στις προτάσεις των φορέων οι οποίοι γνωμοδότησαν για τον δικαστικό χάρτη.

Σε ό,τι αφορά τώρα τους υπόλοιπους δικαστικούς σχηματισμούς πρέπει να σας πω ότι ανεξάρτητα πού θα συγκεντρωθούν οι οργανικές έδρες των δικαστών, θα εξακολουθήσουν και το Μεσολόγγι και το Αγρίνιο να λειτουργούν ως πρωτοδικεία με τις ίδιες ακριβώς αρμοδιότητες που έχουν και σήμερα. Οι ίδιες υποθέσεις θα δικάζονται σε αυτά, στις ίδιες αίθουσες, από τους ίδιους δικηγόρους.

Αυτό το οποίο κάνουμε με την ενοποίηση είναι η κατάργηση των ειρηνοδικείων. Νομίζω ότι σε αυτό δεν μπορείτε να διαφωνήσετε, διότι δεν είναι λογικό υποθέσεις όμοιες να εξαρτώνται και να δικάζονται από δύο κατηγορίες δικαστών διαφορετικής κατηγορίας, ειρηνοδίκες και πρωτοδίκες. Και βεβαίως, πέραν των δύο πρωτοδικείων που θα εξακολουθήσουν να λειτουργούν -επαναλαμβάνω, έχοντας τις ίδιες υποθέσεις- εξετάζουμε τη δημιουργία περιφερειακών εδρών. Τι σημαίνει «περιφερειακή έδρα»; Ενώ σήμερα στα ειρηνοδικεία εκδικάζονται μόνο αστικές υποθέσεις μέχρι 20.000 ευρώ, όπου δημιουργηθούν, δηλαδή στα ειρηνοδικεία τα οποία δεν θα καταργηθούν, περιφερειακές έδρες, εκεί θα εκδικάζονται υποθέσεις αστικές μονομελούς πρωτοδικείου και υποθέσεις ποινικές μονομελούς πλημμελειοδικείου.

Αντιλαμβάνεστε ότι αυτό είναι πάρα πολύ συμφέρον για τον πολίτη, διότι ο πολίτης θα έχει εγγύτερη, αμεσότερη και οικονομικότερη πρόσβαση στη δικαιοσύνη, διότι πολλαπλάσιες υποθέσεις του θα δικάζονται στον τόπο συμφερόντων του, στον τόπο κατοικίας του και δεν θα χρειάζεται να μεταβαίνει με το οδικό δίκτυο, το οποίο περιγράψατε, της Αιτωλοακαρνανίας στα κεντρικά πρωτοδικεία, όπως γίνεται σήμερα, για μια υπόθεση του που υπερβαίνει τις 20.000 ευρώ.

Προσπαθούμε με βάση τον εξορθολογισμό που κάνουμε για τη συγκέντρωση των δικαστών σε ένα κεντρικό πρωτοδικείο ο προϊστάμενος να παραγγέλλει πρωτοδίκες να μεταβαίνουν όπου υπάρχει περιφερειακή έδρα για να δικάζουν τις υποθέσεις και μάλιστα με έναν τρόπο ίσης ή ίδιας περίπου κατανομής έτσι ώστε και οι δικαστές να διαχειρίζονται καλύτερα τον όγκο των δικογραφιών και βεβαίως να επιταχύνεται η απονομή της δικαιοσύνης.

Κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Συνεχίζουμε με την όγδοη με αριθμό 734/19-2-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας Γιαννακοπούλου προς τον Υπουργό Προστασίας του Πολίτη με θέμα: «Τα δεδομένα αποδεικνύουν τόσο, ότι τίποτα δεν έχει αλλάξει στη καθημερινότητα των πολιτών και το αίσθημα της ανασφάλειας διακατέχει την ελληνική κοινωνία, όσο και ότι μάχιμες υπηρεσίες, συνεχίζουν να παραμένουν υποστελεχωμένες».

Παρακαλώ, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, σε λίγο συμπληρώνονται δύο μήνες από την ανάληψη των καθηκόντων σας, και εσάς και του Υπουργού κ. Χρυσοχοΐδη, στο Υπουργείο Προστασίας του Πολίτη και η πολιτική της σημερινής Κυβέρνησης όσον αφορά τον σχεδιασμό, τη λειτουργία και την εφαρμογή των πολιτικών του εν λόγω Υπουργείου, έχει αποτύχει παταγωδώς. Και αυτό θα μου επιτρέψετε να σας πω ότι δεν είναι απλά μια κρίση της Αντιπολίτευσης. Δεν είναι απλά ένα συμπέρασμα επιπόλαιο ή μικροπολιτικό. Αυτό το αποδεικνύει περίτρανα η καθημερινότητα που βιώνουν οι Έλληνες πολίτες. Από τον Ιούνιο έως σήμερα -και αυτό αποτελεί ένα παράδειγμα της αποτυχημένης πολιτικής σας- έχετε αλλάξει πολύ απλά τρεις Υπουργούς στο συγκεκριμένο Υπουργείο. Υπάρχει μεγαλύτερη ομολογία αποτυχίας της Κυβέρνησής σας από αυτό; Τρεις Υπουργοί έχουν αλλάξει από τον Ιούνιο!

Και επειδή μας λέτε ότι μιλάτε για στατιστικά -η Κυβέρνησή σας- τα στατιστικά είναι ξεκάθαρα, και τα στατιστικά και τα γεγονότα. Τι να πρωτοθυμηθεί κανείς, κύριε Υπουργέ; Τους Κροάτες χούλιγκανς, που ενώ γνωρίζατε, τούς αφήσατε να διατρέξουν όλη τη χώρα και να έρθουν στην Αθήνα, για να σκοτώσουν ένα νέο άνθρωπο; Θέλετε να θυμηθούμε τους θανάτους δύο νέων ανθρώπων, θύματα οπαδικής βίας; Θέλετε να δούμε τα καθημερινά φαινόμενα βίας ανηλίκων, που αντί να μειώνονται, αυξάνονται; Θέλετε να δούμε τα ζητήματα έμφυλης βίας; Τα ζητήματα αυθαιρεσιών στα πανεπιστήμια; Τα ξεκαθαρίσματα λογαριασμών εγκληματικών συμμοριών και μαφίας που είναι σχεδόν καθημερινά; Και βεβαίως, εσχάτως προστέθηκε και ο φόβος ανασύστασης των τρομοκρατικών οργανώσεων που μας θυμίζουν μαύρες ημέρες για τη δημοκρατία.

Επειδή, λοιπόν, για εμάς στο ΠΑΣΟΚ το θέμα ασφάλειας των Ελλήνων πολιτών είναι μία από τις πιο βασικές προτεραιότητές μας -γιατί είναι, αν θέλετε, και το πιο σημαντικό καταφύγιο όλων των ανθρώπων, πόσο μάλλον των πιο ευάλωτων, των πιο φτωχών, των πιο αδύναμων το να ξέρουν τουλάχιστον ότι ζουν με μια ασφάλεια- και επειδή οι πολίτες, ιδιαίτερα στο λεκανοπέδιο της Αθήνας -και ιδιαίτερα στη δυτική Αθήνα, θα μου επιτρέψετε να σας πω- θέτουν το θέμα της ασφάλειας πάνω από τα άλλα ζητήματα, όπως είναι το ζήτημα της ακρίβειας, το ζήτημα της υγείας -το 40% θεωρούν ότι το θέμα της ασφάλειας, με βάση όλες τις μετρήσεις, είναι το πιο σημαντικό- σας ρωτάμε: Τι κάνετε, σε σχέση με τη στελέχωση ή μάλλον υποστελέχωση των μάχιμων υπηρεσιών της ΕΛ.ΑΣ., των περιφερειακών αστυνομικών διευθύνσεων, των κεντρικών διευθύνσεων, των αστυνομικών τμημάτων; Έχω στοιχεία, τα οποία θα πω στη δευτερομιλία μου και στα οποία σας καλούμε να μας δώσετε απαντήσεις.

Τι έχει γίνει με τους δυόμισι χιλιάδες αστυνομικούς που ήταν η νούμερο ένα δέσμευση του κ. Μητσοτάκη στη Διεθνή Έκθεση Θεσσαλονίκης και ακόμα δεν έχουμε καμμία εικόνα για το τι γίνεται. Και κυρίως, αυτή τη στιγμή όποιο αίσθημα ασφάλειας υπάρχει, οφείλεται αποκλειστικά και μόνο στην αυταπάρνηση των γυναικών και ανδρών της Ελληνικής Αστυνομίας. Θρηνήσαμε θύματα αθώων ανθρώπων.

Άρα, λοιπόν, ρωτάω αν είναι στις προτεραιότητές σας να αναγνωρίσετε το επικίνδυνο στην άσκηση των καθηκόντων τους και να τους δοθεί επίδομα επικινδυνότητας, όπως ακριβώς χρειάζεται και όπως σας ζητά το Πανελλήνιο Σοσιαλιστικό Κίνημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, σας παρακαλώ για τρία λεπτά εντός του χρόνου σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Γιαννακοπούλου, αναφερθήκατε ουσιαστικά και το λέτε και στην ερώτησή σας, ότι δεν υπάρχει σχεδιασμός. Θα σας πω, λοιπόν, ότι το αρχηγείο της Ελληνικής Αστυνομίας, λαμβάνοντας όλες τις σύγχρονες προκλήσεις και την ανάγκη για πρόληψη, αποτροπή και εξιχνίαση εγκλημάτων, έχει εκπονήσει πρόγραμμα αντεγκληματικής πολιτικής 2020-2024. Η αντιμετώπιση όλων των μορφών εγκλήματος, στον αθλητισμό, στο οργανωμένο έγκλημα και στα άλλα βέβαια, αποτελούν βασικές προτεραιότητες του υλοποιούμενου προγράμματος αντεγκληματικής πολιτικής. Προσδιορίζονται και συγκεκριμένοι στόχοι, η επίτευξη των οποίων επιδιώκεται μέσω ενός συνεκτικού πλέγματος δράσεων, τόσο από εξειδικευμένες υπηρεσίες όσο και από τις λοιπές κατά τόπους αρμόδιες υπηρεσίες της Ελληνικής Αστυνομίας. Προς υλοποίηση αυτού του σχεδιασμού, οι Γενικές Αστυνομικές Διευθύνσεις Αττικής και Θεσσαλονίκης, καθώς και οι διευθύνσεις αστυνομίας της χώρας, αναπτύσσουν σε καθημερινή βάση πλέγμα δράσεων εμφανούς αστυνόμευσης, δραστηριοποιώντας πλήρως το προσωπικό τους, με στόχο την πρόληψη, την αποτροπή οποιασδήποτε φύσεως αξιόποινης πράξης, το οποίο περιλαμβάνει τη διενέργεια περιπολιών και στοχευμένων προληπτικών ελέγχων, την πραγματοποίηση εξορμήσεων και τον προγραμματισμό ειδικών επιχειρησιακών δράσεων, με τη συμμετοχή αυξημένων αστυνομικών δυνάμεων. Όπου απαιτείται, αναβαθμίζεται το επίπεδο των λαμβανομένων μέτρων, σε συνάρτηση με τις χρονικές και τοπικές απαιτήσεις, οι οποίες διαρκώς αξιολογούνται και επανεκτιμώνται.

Πράγματι, λοιπόν, το αρχηγείο και το Υπουργείο, αναγνωρίζοντας τις αυξημένες υπηρεσιακές ανάγκες των υπηρεσιών πρώτης γραμμής, αστυνομικά τμήματα, τμήματα ασφάλειας, τμήματα τροχαίας και άλλα, έχει επαναξιολογήσει το ζήτημα των αποσπάσεων και των προσωρινών μετακινήσεων προσωπικού. Δρομολογήθηκε, λοιπόν, η αποδέσμευση αστυνομικού προσωπικού από τη συνοδευτική ασφάλεια επισήμων προσώπων και τη φρούρηση-επιτήρηση λοιπών στόχων και τη διάθεσή τους σε μάχιμες υπηρεσίες της ελληνικής αστυνομίας.

Καθημερινά, η διαδικασία αυτή βρίσκεται σε εξέλιξη και πλησιάζουμε τον στόχο τον οποίο έχουμε θέσει. Είμαστε βέβαιοι ότι όχι μόνο θα πετύχουμε τον στόχο αυτό, αλλά και θα τον ξεπεράσουμε. Και επειδή βάζετε και μια συγκεκριμένη ερώτηση, σε σχέση με το πόσο έχουμε ενισχύσει τα αστυνομικά τμήματα και τα τμήματα ασφάλειας της Αττικής, θα σας πω, λοιπόν, ότι τα αστυνομικά τμήματα της Γενικής Αστυνομικής Διεύθυνσης Αττικής έχουν ενισχυθεί με τριακόσιους πενήντα αστυνομικούς και τα τμήματα ασφάλειας με διακόσιους πενήντα και όλοι αυτοί προέρχονται από τη Γενική Διεύθυνση Προστασίας Επισήμων, αλλά και από άλλες αυτοτελείς κεντρικές υπηρεσίες. Οι υπόλοιποι που έχουν αποδεσμευτεί, έχουν διατεθεί σε υπηρεσίες μάχιμης πρώτης γραμμής. Σας λέμε ότι θα συνεχίσουμε αυτή την πολιτική και μάλιστα, θα δώσουμε και κίνητρα στους αστυνομικούς να ενταχθούν σε συγκεκριμένες υπηρεσίες.

Αυτή η πολιτική δε, κυρία Γιαννακοπούλου, έχει αποδώσει σε αντίθεση με αυτά τα οποία λέτε. Δεν αναφέρατε στοιχεία. Σας λέω, λοιπόν, εγώ κάνοντας μια σύγκριση των στοιχείων, για παράδειγμα του Ιανουαρίου του 2024 με τον αντίστοιχο μήνα του προηγούμενου έτους, ότι σε σχέση με περιστατικά διάπραξης αδικημάτων κλοπής έχουμε μια μείωση 9,76%, ενώ σε σχέση με περιστατικά διάπραξης ληστείας έχουμε 28,96%.

Και έρχομαι στο δεύτερο ερώτημα το οποίο θέσατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε και τη δευτερολογία σας, κύριε Υπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ναι, κύριε Πρόεδρε, αλλά έβαλε η κυρία συνάδελφος ένα δεύτερο πολύ κρίσιμο ζήτημα και το αντιλαμβάνεστε, θα πάρω και λίγο χρόνο από τη δευτερολογία μου.

Σε σχέση, λοιπόν, με το θέμα της αναγνώρισης του επικινδύνου, είναι ένα θέμα το οποίο γνωρίζετε πάρα πολύ καλά ότι εκκρεμεί για δεκαετίες. Να ξέρετε ότι το Υπουργείο και το αρχηγείο αναγνωρίζουν την ουσιαστική και την επίπονη προσπάθεια που καταβάλλει το προσωπικό της Ελληνικής Αστυνομίας κατά την άσκηση των καθηκόντων του και βέβαια, αναλαμβάνει κάθε πρωτοβουλία για την προστασία των εργασιακών δικαιωμάτων.

Ωστόσο, ζητήματα οικονομικής φύσεως των στελεχών, των Σωμάτων Ασφαλείας, αλλά και εν γένει των δημοσίων υπαλλήλων, καθορίζονται από την υφιστάμενη κάθε φορά οικονομική πολιτική για τους μισθούς, η οποία εκφράζεται μέσω του Υπουργείου Εθνικής Οικονομίας και Οικονομικών.

Εμείς σας λέμε, όμως, ότι προωθούμε και αντιμετωπίζουμε θετικά όλα τα ζητήματα που απασχολούν το προσωπικό των υπηρεσιών μας και στην κατεύθυνση αυτή παρέχεται η απαραίτητη στήριξη για την προστασία των δικαιωμάτων του, την ανύψωση του ηθικού και τη διασφάλιση της συνοχής του, ώστε να εκπληρώνει την αποστολή του κατά τον πλέον επωφελή για το κοινωνικό σύνολο τρόπο, με απώτερο σκοπό τη βελτίωση της ποιότητας των παρεχόμενων υπηρεσιών.

Με άλλα λόγια, αντιμετωπίζουμε πολύ θετικά αυτή την εξέλιξη και σας λέμε ότι όχι μόνο θα δώσουμε κίνητρα, αλλά τα κίνητρα που θα δώσουμε για τις υπηρεσίες πρώτης γραμμής θα είναι και οικονομικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Γιαννακοπούλου έχει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κατ’ αρχάς, χαίρομαι που ακούω να μας λέτε, κύριε Υπουργέ, ότι υπάρχει ένα βαρύ σχέδιο από τη μεριά σας και από τη μεριά του Υπουργείου, το οποίο βέβαια καλούνται να εκπληρώσουν οι υποαμειβόμενοι αστυνομικοί. Άρα, αυτό και μόνο επιβεβαιώνει το αίτημά μας, τη θέση μας και αφού μας λέει η Κυβέρνησή σας ότι στην οικονομία τα πάμε πάρα πολύ καλά, να το δείτε και να το θέσετε σε μια από τις προτεραιότητές σας.

Από την άλλη, με εκπλήσσει το να λέτε ή να ρίχνετε την ευθύνη από εσάς στο Υπουργείο Οικονομικών, γιατί είχαμε την αίσθηση και την εντύπωση ότι με το επιτελικό κράτος, κύριε Υπουργέ, όπως μας λέτε, τέτοια ζητήματα θα λυνόντουσαν πιο εύκολα με μια μεγαλύτερη επιτελικότητα ανάμεσα σε εσάς και το Υπουργείο Οικονομικών. Ασκήστε, λοιπόν, πίεση προκειμένου αυτό το αίτημα που μας λέτε και αναγνωρίζετε ότι είναι δίκαιο, να μπορέσει επιτέλους εκτός από ευχολόγια και ωραία λόγια, να γίνει και πραγματικότητα.

Από εκεί και πέρα, καταλαβαίνετε ότι ναι, υπάρχει ένα λογικό κενό ανάμεσα σε αυτά τα οποία μας λέτε και στην πραγματικότητα. Γιατί τα πράγματα -το γνωρίζετε πολύ καλά- όσον αφορά την εγκληματικότητα δεν πάνε καθόλου, μα καθόλου καλά. Όσο και αν προσπαθείτε να μας κάνετε το άσπρο μαύρο, για εσάς μπορεί όλα να βαίνουν καλώς, αλλά για την κοινωνία η εγκληματικότητα έχει βαρέσει κόκκινο και αυτό δεν είναι ούτε τεχνικό θέμα ούτε απαιτεί εξειδικευμένες γνώσεις, προκύπτει από την ίδια την πραγματικότητα και προκύπτει και από το ίδιο αστυνομικό ρεπορτάζ.

Επομένως, δεν χωρεί σε αυτά τα ζητήματα η γνωστή επικοινωνιακή διαχείριση της Κυβέρνησης της Νέας Δημοκρατίας και εγώ σας το λέω όλο αυτό, γιατί έχουμε πλέον καταντήσει -δυστυχώς!- να ακούμε τον κύριο Υπουργό σαν να είναι άμοιρος ευθυνών, σαν να κάνει απλά και μόνο τον τηλεσχολιαστή της επικαιρότητας, όπως παραδείγματος χάριν χαρακτήρισε πριν από λίγο καιρό το νησί της Ζακύνθου ως μια ιδιαίτερα εγκληματογόνα περιοχή.

Δηλαδή ο κύριος Υπουργός δεν έχει καμμία ενημέρωση για την υποστελέχωση σε ανθρώπινο δυναμικό των υπηρεσιών του νησιού; Αλλά προφανώς για ακόμη μια φορά κάποιος άλλος φταίει, δεν φταίτε εσείς και αυτή τη φορά την πλήρωσαν οι πολίτες της Ζακύνθου.

Εγώ επειδή μας λέτε ότι υπάρχει επιστροφή των αστυνομικών που είχε ειπωθεί στις μάχιμες υπηρεσίες, σας καλώ να καταθέσετε στη Βουλή στα Πρακτικά πού ακριβώς, ποιοι και σε ποιες υπηρεσίες έχουν υπάρξει οι επιστροφές, γιατί ακούμε καταγγελίες ότι υπάρχουν επιστροφές αστυνομικών σε υπηρεσίες που κατευθείαν μετά ξαναφεύγουν με αποσπάσεις αλλού.

Πείτε μας λοιπόν και καταθέστε όλα τα αρμόδια έγγραφα εδώ στη Βουλή και κυρίως, σας λέμε και σας ζητούμε να αλλάξετε νοοτροπία. Δείτε τα λάθη τα οποία έχετε κάνει μέχρι τώρα, προκειμένου να μπορέσουν να βρεθούν βιώσιμες λύσεις άμεσα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Χρειάζεται σχεδιασμός -και τελειώνω, κύριε Πρόεδρε- ο οποίος θα μπορέσει να χτυπήσει στη ρίζα του κακού και όχι απλά και μόνο κινήσεις εντυπωσιασμού, όπως μέχρι στιγμής κάνετε. Εμείς είμαστε οι πρώτοι που θα το αναγνωρίσουμε και να είστε σίγουροι.

Σας λέμε για την υποστελέχωση των αστυνομικών τμημάτων. Με βάση έρευνα του «Ελεύθερου Τύπου» του Νοεμβρίου του προηγούμενου έτους που έχει ανεβάσει και το policenet, υπάρχουν αστυνομικά τμήματα που δεν μπορούν καν να λειτουργήσουν τα βράδια.

Δείτε λοιπόν την υποστελέχωση των αστυνομικών τμημάτων και των μάχιμων υπηρεσιών. Δείτε το πώς δεν υπάρχει πραγματικά υλικοτεχνικός εξοπλισμός των αστυνομικών. Δείτε και κάντε άμεσα θεσμική θωράκιση των ανδρών και των γυναικών της Ελληνικής Αστυνομίας και κυρίως, δείτε και κάντε καινούργια επιχειρησιακά σχέδια της Ελληνικής Αστυνομίας που θα μπορούν να απαντούν στις νέες μορφές εγκληματικότητας που μέχρι στιγμής δυστυχώς δεν μπορούν να απαντήσουν.

Χρειάζεται να μιλάμε για μια σύγχρονη Ελληνική Αστυνομία που θα μπορεί να απαντά στις προκλήσεις του εγκλήματος και της νέας εποχής και αυτή τη στιγμή δεν το βλέπουμε. Αυτά είναι που πρέπει να γίνουν και θα επιμείνω για μία ακόμη φορά στην αναγνώριση του επικινδύνου εν τοις πράγμασι και όχι απλά ως ευχολόγια, όπως μέχρι στιγμής έχετε κάνει.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κυρία συνάδελφε, μου κάνατε συγκεκριμένες ερωτήσεις σε σχέση με κάποιους συγκεκριμένους αριθμητικούς στόχους και συγκεκριμένα, για τον στόχο τον οποίο εξήγγειλε ο ίδιος ο Πρωθυπουργός για επιστροφή στις μάχιμες υπηρεσίες και αποδέσμευση από την υπηρεσία φύλαξης επισήμων, τον οποίο στόχο προφανώς και εσείς αναγνωρίζετε ως πολύ θετικό βήμα, πράγμα το οποίο δεν ακούσαμε στο παρελθόν ποτέ να έχει γίνει από μια κυβέρνηση του ΠΑΣΟΚ ή να το έχετε βάλει ως πρόταση. Αλλά σας έδωσα συγκεκριμένο αριθμό και σας είπα ότι πλησιάζουμε αυτόν τον στόχο και θα το ξεπεράσουμε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Καταθέστε στοιχεία!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε λίγο. Μου βάλατε επίσης δύο συγκεκριμένους αριθμούς σε σχέση με τα αστυνομικά τμήματα και τα τμήματα ασφάλειας Αττικής και πάλι σας είπα συγκεκριμένους αριθμούς. Και αυτό το οποίο ακούω από εσάς και αφού σας ανέφερα και συγκεκριμένα στοιχεία μείωσης εγκληματικότητας, σε σχέση με το αν έχουν αποδώσει τα μέτρα τα οποία έχουμε κάνει…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εγώ καταθέτω στα Πρακτικά! Έχω στοιχεία, κύριε Υπουργέ! Καταθέστε στοιχεία. Εγώ καταθέτω.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Και αυτό το οποίο μου λέτε εσείς είναι κάποια γενικόλογα πράγματα σε σχέση με την αύξηση εγκληματικότητας και χωρίς να μπορείτε να δώσετε συγκεκριμένα…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Καταθέστε στοιχεία!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Εγώ όμως δεν σας διέκοψα.

Κι εσείς αυτό το οποίο κάνετε είναι να μη δώσετε κάποιο συγκεκριμένο στοιχείο το οποίο να δείχνει κάποια αύξηση της εγκληματικότητας και να μιλάτε γενικά, αόριστα για υποστελέχωση και να αναφέρεστε και στη Ζάκυνθο.

Αλλά να ξέρετε ότι είναι κάπως υποκριτικό και εύκολο από τη μία πλευρά, να λέμε πόσο, όπως λέτε στην ερώτησή σας, ικανοί και με τι θέληση και αυταπάρνηση τα στελέχη της ΕΛ.ΑΣ. επιτελούν τα καθήκοντά τους και από την άλλη, να αναφέρετε μια σειρά από στοιχεία που να δείχνουν ότι ουσιαστικά δεν επιτυγχάνουν τους στόχους τους, που βέβαια αυτό αναιρεί την αρχική εκτίμηση και να τα ρίχνετε όλα στην πολιτική ηγεσία. Αυτό κάπου είναι αντιφατικό και νομίζω ότι το καταλαβαίνει και ο κόσμος.

Από εκεί και πέρα, θα πρέπει να σας πω, επειδή βάζετε και ένα δεύτερο θέμα σε σχέση με την αναγνώριση του επικινδύνου, ένα θέμα το οποίο είναι πολύ παλιό και σας είπα και πάλι ότι εμείς το αντιμετωπίζουμε θετικά. Είναι επίσης πολύ εύκολο, όταν είσαι στην αντιπολίτευση, να υπόσχεσαι πράγματα, να λες ότι θα τα κάνουμε, να μην υπολογίζεις το δημοσιονομικό κόστος, να μην τα κοστολογείς και να κάνεις και κριτική.

Σημασία έχει όμως όταν είσαι στην κυβέρνηση να μπορείς να τα κάνεις και η ερώτηση είναι η εξής. Η Κυβέρνηση αυτή ενίσχυσε καθόλου μισθολογικά τους αστυνομικούς; Εδώ λοιπόν θα πρέπει να σας αναφέρω κάποια πράγματα για να σας τα θυμίσω και δεν νομίζω ότι αυτά τα έκανε ποτέ μια κυβέρνηση του ΠΑΣΟΚ.

Θα σας πω λοιπόν ότι αυτή η Κυβέρνηση με κοινές υπουργικές αποφάσεις από το 2019 έχει αυξήσει το ανώτατο ετήσιο όριο των ωρών νυχτερινής απασχόλησης. Αυτό το έκανε από το 2019, το 2020 και συνεχίζει να το κάνει μέχρι σήμερα. Ουσιαστικά δηλαδή, για να απλοποιήσω το στοιχείο, από σαράντα οκτώ ώρες ανά μήνα ανά αστυνομικό έχουν γίνει εξήντα τέσσερα. Αυτό έχει ενισχύσει τους αστυνομικούς.

Με τον νόμο 4807 του 2021, άρθρο 48, δόθηκε ειδική αποζημίωση εργασίας πέραν του πενθημέρου και ειδική αποζημίωση ανά ώρα νυχτερινής απασχόλησης –νυχτερινά- στους μαθητές των σχολών της Ελληνικής Αστυνομίας. Στον νόμο 4937 από 2022, στα άρθρα 34 και 37, κατοχυρώθηκε η καταβολή αποζημίωσης για έξοδα διημέρευσης αστυνομικού προσωπικού που εκτελεί αποκλειστικά και μόνο υπηρεσία μεταγωγής κρατουμένου. Αντίστοιχα στα άρθρα 35 και 36, ολόκληρη αποζημίωση και έξοδα διανυκτέρευσης προσωπικού. Αυξήθηκαν όλα αυτά.

Στον νόμο 4997 του 2022, άρθρο 23, επεκτάθηκε το δικαίωμα αναγνώρισης χρόνου υπηρεσίας στο διπλάσιο, η μάχιμη πενταετία που διανύθηκε ή διανύεται σε οποιαδήποτε μονάδα υπηρεσίας ή στο Αρχηγείο της Ελληνικής Αστυνομίας. Καταργήθηκε η ειδική εισφορά αλληλεγγύης, με το άρθρο 84.

Με τον νόμο 5003 του 2022 έκτακτη οικονομική ενίσχυση 600 ευρώ. Βεβαίως υπάρχουν και οι έκτακτες εκλογικές αποζημιώσεις. Με τον νόμο 5018 του 2023 επεκτάθηκε το δικαίωμα νοσηλείας στο «ΝΙΜΙΤΣ» για όλα τα στελέχη της Ελληνικής Αστυνομίας που είναι ασφαλισμένα στα ταμεία της πρώην Ελληνικής Χωροφυλακής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Και βέβαια, με τον νόμο 5045 του 2023 έγινε οριζόντια αύξηση στους βασικούς μισθούς, επιδόματα και έξοδα διανυκτέρευσης εξωτερικού των ενστόλων. Στο άρθρο 20 έγινε αναπροσαρμογή των βασικών μισθών, στο άρθρο 21 επανακαθορισμός οικογενειακής παροχής και στο άρθρο 22 αναπροσαρμογή του επιδόματος θέσης.

Και βέβαια, στον νόμο 5079 του 2023 αύξηση στη χιλιομετρική αποζημίωση και έξοδα διανυκτέρευσης εσωτερικού των ένστολων και ειδική αποζημίωση ποσού 30 ευρώ ανά ημέρα απασχόλησης για το προσωπικό της Ελληνικής Αστυνομίας που απασχολείται σε μέτρα τάξης, ασφάλειας και τροχαίας.

Αλλά επειδή πραγματικά, σας λέω και πάλι, όχι μόνο είναι εύκολο να κάνεις κριτική όσο είσαι στην Αντιπολίτευση, είναι και υποκριτικό να κατηγορείς την Κυβέρνηση, ενώ όταν βρίσκεσαι εσύ στην Κυβέρνηση, δεν έχεις κάνει απολύτως τίποτα από αυτά, θέλω να σας θυμίσω λοιπόν, συγκεκριμένα το 2011, την επίκαιρη ερώτηση Βουλευτή που την απαντάει ο Υπουργός Προστασίας του Πολίτη της κυβέρνησης ΠΑΣΟΚ, ο κ. Παπουτσής. Ήσασταν κι εσείς τότε Βουλευτής. Θέλετε να ακούσετε την απάντηση που έδωσε γι’ αυτό το θέμα;

Λέει λοιπόν ότι «Το επάγγελμα του αστυνομικού είναι εξ ορισμού επικίνδυνο. Αυτό το επιβάλλει η ίδια η αποστολή της Αστυνομίας που είναι η δίωξη της εγκληματικότητας, όπως επίσης και η εν γένει τήρηση της δημόσιας τάξης και ασφάλειας. Πρώτον, είναι ο κίνδυνος απώλειας της ζωής τους ή της σωματικής τους ακεραιότητας την ώρα του καθήκοντος. Αυτός ο κίνδυνος αντιμετωπίζεται», ακούστε πώς αντιμετωπίζεται κατά το ΠΑΣΟΚ τότε, «με συνεχή εκπαίδευση και με την παροχή σύγχρονου προστατευτικού εξοπλισμού. Προς αντιστάθμιση δε αυτού του κινδύνου, οι αστυνομικοί λαμβάνουν το επίδομα ειδικών συνθηκών εργασίας». Πείτε λοιπόν στους αστυνομικούς ότι εσείς αυτό λέγατε τότε.

Σε κάθε περίπτωση, εγώ επαναλαμβάνω ότι εμείς αυτό το αντιμετωπίζουμε θετικά, με υπευθυνότητα, πάντοτε με σύνεση, χωρίς να διαταράξουμε τις δημοσιονομικές ισορροπίες και σας λέω και πάλι κάτι το οποίο είναι πολύ σημαντικό για τους αστυνομικούς, ότι θα τους δώσουμε κίνητρα να συμμετάσχουν στις υπηρεσίες πρώτης γραμμής και μάλιστα, κίνητρα οικονομικά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σειρά έχει η πρώτη με αριθμό 720/13-2-2024 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Υγείας με θέμα: «Σε απαξίωση οι δημόσιες μονάδες υγείας στην Ήπειρο».

Ελάτε, κύριε συνάδελφε. Δεν είστε κουρασμένος από το συνέδριο.

**ΚΩΝΣΤΑΝΤΙΝΟΣ ΜΠΑΡΚΑΣ:** Είμαι μια χαρά, κύριε Πρόεδρε. Ευχαριστώ πολύ για το ειλικρινές ενδιαφέρον. Ήταν ένα παραγωγικό συνέδριο και ευχαριστώ πολύ.

Κύριε Υπουργέ, αν και έχετε συμπάθεια στον κύριο Πρόεδρο, συνήθως έχετε και σε μένα, γιατί όταν μας επισκέπτεστε στην Πρέβεζα, κάνετε συνέχεια αναφορές σε μένα. Ελπίζω να μην με βλέπετε στον ύπνο σας. Δεν θέλω να σας κάνω τόσο κακό.

Η ερώτηση, κύριε Υπουργέ, έχει να κάνει με την αγωνία που όλοι εκφράζουν για τις δομές υγείας στην Ήπειρο, για τα νοσοκομεία της Ηπείρου. Δυστυχώς, κύριε Υπουργέ, τα πέντε νοσοκομεία της Ηπείρου, το ένα πανεπιστημιακό και τα τέσσερα νομαρχιακά, Ιωαννίνων, Πρέβεζας, Άρτας και Θεσπρωτίας, βρίσκονται σε πολύ δυσχερή κατάσταση λόγω της υποστελέχωσης και λόγω της συνεχούς φυγής προσωπικού από τα νοσοκομεία.

Ενδεικτικά να σας πω ότι στο Πανεπιστημιακό Νοσοκομείο των Ιωαννίνων, το οποίο γνωρίζετε πάρα πολύ καλά ότι λειτουργεί και ως μια διαβαλκανική δομή υγείας, οι κενές θέσεις πλησιάζουν τις εννιακόσιες. Οι βασικές ανάγκες του νοσοκομείου καλύπτονται από επικουρικούς γιατρούς, από προγράμματα του ΟΑΕΔ, στις νοσηλευτικές ειδικότητες, στους γιατρούς.

Το ίδιο ισχύει και για τα υπόλοιπα νομαρχιακά νοσοκομεία, Πρέβεζας, Θεσπρωτίας και Άρτας. Και εκεί η κατάσταση είναι τραγική. Είναι γνωστό και σε εσάς ότι τα σωματεία, οι εργαζόμενοι των νοσοκομείων έχουν καταθέσει και ασφαλιστικά μέτρα για την υπερεφημέρευση των νοσοκομείων αυτών. Δηλαδή δεν μπορούν να τα βγάλουν πέρα και είναι πάρα πολύ δύσκολη η κατάσταση.

Ξέρετε ότι ο νομός μας είναι απομακρυσμένος από τα αστικά κέντρα. Μπορεί οι δρόμοι να μας φέρνουν πιο κοντά στη Θεσσαλονίκη και στην Αθήνα, παρ’ όλα αυτά είμαστε ένας νομός ο οποίος κάνει και ιατρικό τουρισμό, δηλαδή, πάρα πολλοί βαλκάνιοι έρχονται και επισκέπτονται τα νοσοκομεία μας, είτε γιατί την τουριστική περίοδο αυξάνεται πάρα πολύ ο πληθυσμός όλης της περιοχής μας, αλλά είτε και γιατί το Πανεπιστημιακό Νοσοκομείο Ιωαννίνων καλύπτει ανάγκες άλλων χωρών, βαλκανικών χωρών, που δεν έχουν τις δομές υγείας.

Για όλους αυτούς τους λόγους, κύριε Υπουργέ, το μοναδικό ερώτημα που έχω να σας καταθέσω είναι ποιες ενέργειες πρόκειται να κάνετε ως Υπουργείο Υγείας, ώστε να στελεχώσετε τις μονάδες υγείας της Ηπείρου με το απαραίτητο ιατρικό, νοσηλευτικό και λοιπό προσωπικό.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, θέλω να σας διαβεβαιώσω ότι στον ύπνο μου βλέπω πιο ενδιαφέροντα πράγματα από εσάς, χωρίς καμμία διάθεση υποτιμήσεώς σας. Αλλά αν αυτό που θέλετε να πείτε είναι ότι ασχολούμαι με την πολιτική σας παρουσία όποτε βρίσκομαι στην Ήπειρο βεβαίως. Η πολιτική σας παρουσία είναι πληθωρική και αξιοπρόσεκτη. Δεν το λέω για κακό. Το λέω θετικά. Και λογικό είναι να αναφέρομαι σε έναν αξιοπρόσεκτο πολιτικό μου αντίπαλο. Δεν θέλω να το εκλαμβάνετε ως προσωπική επίθεση. Πολιτικές είναι οι διαφορές μας, Κατά τ’ άλλα μου είστε εξαιρετικά συμπαθής, οφείλω να το πω.

Τώρα, πάω λίγο ανάποδα την απάντησή μου. Επειδή διαρκώς μου κάνετε ερωτήσεις, όλοι οι συνάδελφοι, και είμαι κάθε Δευτέρα εδώ, κύριε Πρόεδρε, τέσσερις-πέντε επίκαιρες κάθε Δευτέρα απαντάω και θα έρχομαι να απαντάω και υποχρέωσή μου είναι να απαντάω, μην παρεξηγηθώ, και καλά κάνετε και θέτετε ερωτήσεις. Δική μου δουλειά είναι να απαντάω.

Απλώς επειδή συνεχώς ακούγονται αυτά τα προβλήματα τα πραγματικά των ελλείψεων ιατρικού και νοσηλευτικού προσωπικού, να ξεκαθαρίσουμε ορισμένα πράγματα. Σήμερα στο ΕΣΥ υπηρετούν περισσότεροι γιατροί και περισσότεροι νοσηλευτές απ’ ό,τι εδώ και είκοσι πέντε χρόνια. Δηλαδή η κατάσταση αυτών των ελλείψεων, που συνεχώς και σωστά αναφέρετε, δεν είναι χειρότερη από πριν, ούτε αυτό που ακούω διαρκώς στις εκπομπές για τα απογευματινά χειρουργεία, «πώς θα γίνουν αφού έχουμε λιγότερο προσωπικό». Δεν έχουμε λιγότερο προσωπικό στο σύνολο. Έχουμε περισσότερο προσωπικό στο σύνολο αν αθροίσεις το μόνιμο και το επικουρικό και τους ειδικευόμενους.

Όμως προφανώς το ότι έχουμε στο σύνολο περισσότερο, ούτε τελειώνουν τα προβλήματα των κενών, που είναι πραγματικά -και θα έρθω αμέσως μετά σ’ αυτά- ούτε τελειώνει το ζήτημα του είδους εργασίας. Διότι δέχομαι ότι είναι άλλο να είναι κάποιος μόνιμος γιατρός ή μόνιμος νοσηλευτής, και άλλο να είναι επικουρικό προσωπικό.

Πάμε όμως να δούμε τι έχουμε κάνει για την Ήπειρο. Στο Ταμείο Ανάκαμψης και Ανθεκτικότητας, όπως ξέρετε, έχουμε εντάξει συνολικά έργα ανακαίνισης των ιατρικών μας μονάδων, των δημοσίων δομών, των νοσοκομείων και των κέντρων υγείας της χώρας. Από τα εκατόν πέντε νοσοκομεία της χώρας ανακαινίζουμε πλήρως τα ογδόντα πέντε και από τα τριακόσια δεκαοκτώ κέντρα υγείας τα εκατόν πενήντα επτά.

Όσον αφορά την Ήπειρο, έχει ενταχθεί στο Ταμείο Ανάκαμψης και τα έργα ήδη έχουν ξεκινήσει. Αναδιοργάνωση-εκσυγχρονισμός ΤΕΠ Νομού Ιωαννίνων, Νοσοκομείο «Χατζηκώστα», προϋπολογισμού 1 εκατομμυρίου ευρώ, και για το νοσοκομείο για την ανακαίνιση εγκαταστάσεων ακτινολογικού εργαστηρίου συγκεκριμένα, άλλο, δεύτερο έργο, προϋπολογισμός 682.000 ευρώ. Αναβάθμιση, ανακαίνιση, εκσυγχρονισμός και αναδιαρρύθμιση ΤΕΠ και διαφόρων τμημάτων στο Γενικό Νοσοκομείο Άρτας, προϋπολογισμού 2.418.000. Ενεργειακή και λειτουργική αναβάθμιση και ανακαίνιση Κέντρων Υγείας Άνω Καλεντίνης, Βουλγαρελίου, Κόνιτσας και Μετσόβου. Της Άνω Καλεντίνης είναι 1.200.000, του Βουλγαρελίου 1.000.000, της Κόνιτσας 2.000.000 και του Μετσόβου 1.300.000.

Τέτοιου μεγέθους παρέμβαση στις κτηριακές υποδομές τις δημόσιες δεν έχει γίνει από την ίδρυση του ΕΣΥ. Θα πείτε ευλόγως, δεν είχαμε και ποτέ τόσα χρήματα στη διάθεσή μας, αλλά πάντως ένα πολύ μεγάλο κομμάτι αυτών των χρημάτων -και σωστά- κατευθύνεται για την ανακαίνιση των δημόσιων δομών, και στην Ήπειρο. Η Ήπειρος δεν έχει μείνει απέξω.

Θα πω για τις προσλήψεις μετά, γιατί θα μου πάρει χρόνο. Αλλά να πω ότι έχω προκηρύξει την περασμένη Πέμπτη, κύριε Πρόεδρε, συνολικά για τη χώρα τη μεγαλύτερη προκήρυξη μόνιμου προσωπικού νοσηλευτών, σε μία προκήρυξη, από την ίδρυση του ΕΣΥ. Προκηρύξαμε δύο χιλιάδες εκατόν σαράντα πέντε θέσεις μόνιμου νοσηλευτικού προσωπικού. Σήμερα υπέγραψα -και ανεβαίνει η προκήρυξη εντός της ημέρας- επτακόσιες θέσεις μόνιμων γιατρών. Στο σύνολο του 2024 έχουμε προβλέψει να προκηρύξουμε εξίμισι χιλιάδες θέσεις μόνιμου ιατρικού, νοσηλευτικού και λοιπού προσωπικού στο ΕΣΥ και στο ΕΚΑΒ, σε φορείς δηλαδή του Υπουργείου Υγείας, που πάλι είναι πολύ μεγάλος αριθμός. Σε βάθος τετραετίας οι μόνιμες προσλήψεις είναι δέκα χιλιάδες.

Για μια χώρα όπου το σύνολο των ετήσιων προσλήψεων του κράτους είναι μεταξύ δώδεκα και δεκατριών χιλιάδων το να πάρει τις δέκα χιλιάδες για την τετραετία η υγεία, μόνο η υγεία, είναι ένας τεράστιος αριθμός. Άρα, λοιπόν, καταλαβαίνετε ότι καθόλου δεν έχει διαλάθει της προσοχής ούτε του Πρωθυπουργού ούτε του Υπουργείου Υγείας η ανάγκη να καλυφθούν κενά.

Θα επανέλθω στη δευτερολογία μου, γιατί έχω φτάσει τα πέντε λεπτά, για τις θέσεις μία προς μία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπάρκα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, δεν θα πω πολλά, ούτως ή άλλως είμαι τυπικός στον χρόνο μου. Για να αποφύγω την όποια παρεξήγηση, αναφέρθηκα, κύριε Υπουργέ, όταν βλέπετε ήρθατε στη Φιλιππιάδα, στη γενέτειρά μου, σε μια προεκλογική σας συγκέντρωση και είπατε ότι θέλετε να με στεναχωρήσετε. Σε αυτό αναφέρθηκα, δεν αναφέρθηκα στη συμπάθεια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πολιτικά.

**ΚΩΝΣΤΑΝΤΙΝΟΣ ΜΠΑΡΚΑΣ:** Εντάξει. Ακούστε. Αυτά που είπατε είναι τα γενικά, τα πανελλαδικά. Δέκα χιλιάδες θέσεις για την Ήπειρο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για τα κέντρα υγείας είπα.

**ΚΩΝΣΤΑΝΤΙΝΟΣ ΜΠΑΡΚΑΣ:** Ωραία. Είπατε για το «Χατζηκώστα» και για την Άρτα. Για την Πρέβεζα, που είναι κι ο νομός στον οποίον εκλέγομαι, και για τη Θεσπρωτία δεν είπατε τίποτα.

Και να σας πω, κύριε Υπουργέ, και σημειώστε το σας παρακαλώ, ότι η Πρέβεζα διαθέτει τη στιγμή που μιλάμε το αρχαιότερο νοσοκομείο κτηριακά στη χώρα. Είχαμε και τη Σπάρτη, με την οποία παίζαμε μαζί κτηριακά σε χρονολογία. Είναι από το 1974, αν δεν κάνω λάθος, η ανέγερσή του. Αυτοί το λύνουν με κάποια χρήματα που βρήκαν από κάποιον ιδιώτη. Εμείς παραμένουμε στο αρχαιότερο νομαρχιακό νοσοκομείο και μιλάμε ότι είναι απαίτηση όλου του πρεβεζάνικου λαού η ανέγερση ενός νέου νομαρχιακού νοσοκομείου, όλων, τοπικών παραγόντων, δημάρχου, αντιπεριφερειάρχη κ.λπ..

Όλα αυτά, κύριε Υπουργέ, για τους γιατρούς, αναφερθήκατε σε άθροισμα και καλά κάνατε, μονίμου και επικουρικού. Η απαίτηση, εξ όσων γνωρίζω, όλων των ανθρώπων οι οποίοι δουλεύουν στο δημόσιο σύστημα υγείας είναι η μονιμοποίηση των γιατρών, οι οποίοι έδωσαν τη μάχη, παραδείγματος χάριν εναντίον του κορωνοϊού, και οι οποίοι είναι με συμβάσεις, που λήγουν. Βλέπω, κύριε Υπουργέ, ότι επιμένετε, κατά την άποψή μου λάθος, και οικονομικά λάθος και πολιτικά σίγουρα λάθος -είμαι απέναντι σε αυτό- στο να μπαίνουν ιδιώτες, είτε στη φύλαξη, είτε στον καθαρισμό των νοσοκομείων, είτε στη σίτιση, κάτι το οποίο αντιπαλεύουνε όλα τα σωματεία των εργαζομένων στις δημόσιες δομές υγείας. Βλέπω παραδείγματος χάριν ότι ο Πρόεδρος της Ομοσπονδίας των νοσοκομειακών είναι απέναντι σε αυτό.

Εσείς βέβαια επιμένετε και λέτε ότι είναι πιο φθηνό. Εγώ δεν έχω δει καμμία μελέτη για αυτό, δηλαδή δεν έχετε καταθέσει καμμία μελέτη που να αποδεικνύει ότι όντως είναι πιο φθηνό.

Υπερασπίζομαι όμως ότι αυτά τα παιδιά που έδωσαν τη μάχη -αν θέλετε- ως επικουρικό προσωπικό εναντίον του κορωνοϊού ή να κρατήσουν ψηλά το δημόσιο σύστημα υγείας, πρέπει να ανταμειφθούν και να μείνουν και να μπουν ως μόνιμοι υπάλληλοι στο σύστημα υγείας.

Έχω πολλά, παραδείγματος χάριν για τους Φιλιάτες. Εδώ οι εργαζόμενοι των Φιλιατών λένε ότι δεν έχουν μείζονες ειδικότητες όσον αφορά τη λειτουργία τους. Η Πρέβεζα, κύριε Υπουργέ, κατά τη διάρκεια των γιορτών των Χριστουγέννων έμεινε χωρίς χειρουργό. Καταλαβαίνετε ότι είναι δύσκολο να λειτουργήσει οποιαδήποτε άλλη κλινική χωρίς να λειτουργεί η χειρουργική. Και εκ των ενόντων δινόταν η όποια λύση. Έχουμε μετακινήσεις γιατρών. Όλα αυτά είναι προβλήματα.

Και εγώ σας μιλάω για την Ήπειρο, κύριε Υπουργέ, γιατί αυτή την υποχρέωση ανέλαβα έναντι των Ηπειρωτών. Εμείς –ξέρετε- οι Ηπειρώτες είμαστε άνθρωποι λίγο κλειστοί και λίγο φειδωλοί στα λόγια μας. Καταλαβαίνετε πώς το λέω. Αλλά υπάρχει ένα ζήτημα τώρα εδώ. Η Ήπειρος είναι μακριά, το ξαναλέω. Δεν είμαστε κοντά στην Αθήνα, στην Αττική ή στη Θεσσαλονίκη που ενδεχομένως να λύνουν προβλήματα. Σε όλα αυτά να βάλετε το γεγονός ότι κατά τους καλοκαιρινούς μήνες έχουμε υπερπληθώρα τουριστών και βαλκάνιο κόσμο, βαλκάνιους οι οποίοι έρχονται για νοσηλεία στο Πανεπιστημιακό Νοσοκομείο των Ιωαννίνων αλλά και στις άλλες δομές.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς είπα να σας στεναχωρήσω πράγματι πολιτικά διά του εκλογικού αποτελέσματος, όπερ και εγένετο. Το ζήτησα από τον λαό της περιοχής σας και ο λαός της περιοχής σας μας άκουσε, όχι εμένα προσωπικά, αλλά την παράταξη που εκπροσωπώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι κακό να επιθυμείς τη στεναχώρια κάποιου. Ανθρώπινα το λέω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και σίγουρα δεν θα χαρήκατε από το εκλογικό αποτέλεσμα. Σε μία εκλογική αναμέτρηση κάποιος χαίρεται κάποιος λυπάται. Δεν μπορεί να χαίρονται όλοι. Δεν είμαστε συνέδριο ΣΥΡΙΖΑ, που όλοι βγαίνουν κερδισμένοι την επόμενη μέρα και κάνουν σαν να μη συμβαίνει τίποτα.

Όσον αφορά το προσωπικό. Θα το διαβάσω από την απάντηση. Θα το καταθέσω στα Πρακτικά γιατί το να διαβάζω τώρα μία, μία τις θέσεις, θα ήταν άχαρο για την Βουλή. Συγκεκριμένα ο αριθμός προσλήψεων σε μόνιμο και επικουρικό προσωπικό, ιατρικό, νοσηλευτικό και λοιπό στα νοσοκομεία και στα Κέντρα Υγείας Περιφέρειας Ηπείρου κατά το χρονικό διάστημα 2015 ως και σήμερα, όπως αποτυπώνονται στον παρακάτω πίνακα, παρουσιάζει ξεκάθαρα μεγάλη αυξητική τάση. Και έχουμε εδώ όλους τους πίνακες από το 2015, το 2016 μέχρι σήμερα. Σήμερα έχουμε τους περισσότερους γιατρούς και τους περισσότερους νοσηλευτές σε όλες τις δομές υγείας της Ηπείρου.

Το καταθέτω στα Πρακτικά.

(Στο σημείο αυτό ο Υπουργός Υγείας, κ. Σπυρίδων - Άδωνις Γεωργιάδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΜΠΑΡΚΑΣ:** Έχει μόνιμους και επικουρικούς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μόνιμους και επικουρικούς.

Απλώς και μόνο το λέω για να μη δημιουργούμε στον κόσμο εντυπώσεις. Γιατί εγώ να δεχθώ ότι υπάρχουν κενά, αλλά και εσείς κυβερνήσατε μια και το αναφέρετε. Τα κενά επί της θητείας σας ήταν περισσότερα απ’ ότι είναι σήμερα. Αυτό λέω. Σκοπεύουμε να λυθούν όλα τα κενά. Και επαναλαμβάνω, έχουμε ένα εκτεταμένο πρόγραμμα προσλήψεων. Αυτό όμως δεν σημαίνει ότι δεν κάνουμε τη δουλειά μας.

Στα άλλα που είπατε, έχω δύο σχόλια να κάνω. Είπατε για ένα μεγάλο κομμάτι βαλκάνιων που επισκέπτονται τα νοσοκομεία της περιοχής σας. Δεν είναι μόνο οι περιπτώσεις αυτές, δυστυχώς, που αναφέρατε. Είναι και η περίπτωση που προσπαθούμε να καταπολεμήσουμε τον ανενεργό ΑΜΚΑ πολλών ανθρώπων, οι οποίοι απέκτησαν ΑΜΚΑ κατά τη διάρκεια μιας κάποιας σύντομης ή μη σύντομης παραμονής τους στην Ελλάδα κατά το παρελθόν, έφυγαν έκτοτε από την Ελλάδα και έρχονται από τις βόρειες βαλκανικές χώρες προς την Ελλάδα ακριβώς για να αποκτήσουν πρόσβαση στο δωρεάν σύστημα υγείας που έχει η Ελλάδα μας, δηλαδή, την πλήρη ιατροφαρμακευτική κάλυψη στις δημόσιες δομές των πάντων, κάτι που δεν συμβαίνει σε καμμία άλλη βαλκανική χώρα. Και έτσι προτιμούν πάρα πολλοί από την Αλβανία και από τη Βόρεια Μακεδονία και από τη Βουλγαρία τα παιδιά να έρχονται στην Ελλάδα. Η Βουλγαρία μπορεί να είναι μεν στην Ευρωπαϊκή Ένωση, αλλά στην Βουλγαρία πληρώνεις για να πας στα νοσοκομεία. Στην Ελλάδα δεν πληρώνεις. Και έρχονται εδώ επειδή απόκτησαν κάποτε ΑΜΚΑ, για να μην πληρώνουν.

Αυτό το πρόβλημα το είχε εντοπίσει πρώτος στο παρελθόν ο κ. Ανδρέας Ξανθός, για να είμαι δίκαιος. Δεν πρόλαβε να νομοθετήσει. Είχε ανακοινώσει ότι θα το νομοθετούσε, αλλά δεν πρόλαβε. Το νομοθέτησα εγώ ως Υπουργός Εργασίας και υπέγραψα και την υπουργική απόφαση εγώ ως Υπουργός Υγείας μαζί με την κ. Μιχαηλίδου. Και ήδη τώρα έχει ξεκινήσει εν μέρει η εφαρμογή του και προχωράει η ΗΔΙΚΑ στην περαιτέρω εφαρμογή αυτού του θέματος. Άρα το ένα κομμάτι είναι αυτό.

Το δεύτερο κομμάτι και το μεγάλο έχει να κάνει με το θέμα της μονιμοποίησης. Ξέρετε πάρα πολύ καλά ότι αυτό που ζητάτε, απλά δεν μπορεί να γίνει. Η Ελλάδα έχει όριο προσλήψεων, το ένα προς ένα. Μία αποχώρηση, μία πρόσληψη. Αυτό έχει υπογραφεί όχι μόνο από εμάς, αλλά και από εσάς. Είναι στο τρίτο μνημόνιο, στο μνημόνιο Τσίπρα-Καμμένου. Το έχετε ψηφίσει και εσείς. Και απαγορεύει -όχι επί μνημονίου- στις μελλοντικές κυβερνήσεις στην Ελλάδα μέχρι την εξόφληση του δανειακού προγράμματος, να σπάσει ο κανόνας του 1 προς 1. Άρα λοιπόν για μία αποχώρηση μπορούμε να κάνουμε μία πρόσληψη.

Οι αποχωρήσεις του έτους 2024 είναι στο σύνολο δεκατέσσερις χιλιάδες. Άρα, έχει το κράτος μας συνολικά να προσλάβει δεκατέσσερις χιλιάδες. Από αυτές τις δεκατέσσερις χιλιάδες, οι εξίμισι χιλιάδες, οι μισές δηλαδή, είναι στην υγεία. Αντιλαμβάνεστε ότι πρέπει να υπολογίσουμε το Παιδείας, την Αστυνομία, το Λιμενικό και όλες τις άλλες δημόσιες υπηρεσίες και τα Υπουργεία. Αλλά πάλι η υγεία έχει πάρει τη μερίδα του λέοντος.

Τα επόμενα χρόνια οι αποχωρήσεις μειώνονται, γίνονται περίπου δέκα χιλιάδες για τα επόμενα τρία χρόνια. Άρα αυτόματα μειώνονται και οι προσλήψεις. Θα είναι δέκα χιλιάδες κατ’ έτος σύμφωνα με τον κανόνα 1 προς 1. Αν πάμε να μονιμοποιήσουμε τριάντα πέντε χιλιάδες επικουρικούς που έχουμε σήμερα, αυτομάτως έχουμε παραβιάσει τη συμφωνία με τους δανειστές μας και έχουμε παραβιάσει και τον νόμο ΣΥΡΙΖΑ. Άρα μας ζητάτε κάτι που εσείς έχετε νομοθετήσει να μην μπορούμε να κάνουμε. Άρα είναι υποκρισία.

Κάποτε πρέπει να σταματήσει στη Βουλή η υποκρισία. Στο παιχνίδι αυτό των δεσμεύσεων έναντι των δανειστών, είμαστε παρέα, κύριε Μπάρκα. Κάποτε ήσασταν απέναντι. Μετά ήρθατε στην κυβέρνηση, καταλάβατε τι εστί βερίκοκο και τώρα είμαστε παρέα. Και αφού είμαστε παρέα σε αυτό, ας μην τσακωνόμαστε για αυτά που έχουμε προσυμφωνήσει στο παρελθόν.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την τρίτη με αριθμό 727/16-2-2024 επίκαιρη ερώτηση δεύτερου κύκλου, του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Υγείας με θέμα: «Σημαντικές αυξήσεις τιμών στα φάρμακα και ιδιαίτερα στα γενόσημα».

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, η συνεχής στοχοποίηση των συνταξιούχων, των μισθωτών και των πολύπαθων εργαζομένων ασφαλισμένων στη χώρα μας -όπου η διάδοχός σας στο προηγούμενο Υπουργείο τηρώντας πιστά την πολιτική που εφαρμόζατε- τους αποκλείει πλήρως σύμφωνα με τις τελευταίες ανακοινώσεις από την ιατροφαρμακευτική τους περίθαλψη. Παράλληλα βέβαια με τη μείωση των πραγματικών τους μισθών λόγω των μνημονιακών επιταγών από το 2010 έως σήμερα, της υπερφορολόγησης με τα τεκμαρτά εισοδήματα που πρόσφατα ψηφίσατε, τα οποία σημειωτέον δεν ισχύουν σε καμμία άλλη ευρωπαϊκή χώρα, τη κατακόρυφη πτώση της αγοραστικής τους δύναμης που ξεπερνάει το 18,2% σε αντιστοιχία με το 2000, την ακρίβεια που εσείς ως Κυβέρνηση αρνείστε να αντιμετωπίσετε με ουσιαστικά και αποτελεσματικά μέτρα, έχουν τώρα να αντιμετωπίσουν και την κατακόρυφη άνοδο των τιμών των φαρμάκων.

Πλήθος ασφαλισμένων διαμαρτύρονται για τις υψηλές τιμές λιανικής φαρμάκων, τις οποίες αντιμετωπίζουν από τα μέσα του μήνα Φεβρουαρίου κατόπιν απόφασης του Υπουργείου σας.

Υπήρξαν ανακοινώσεις από τον Φαρμακευτικό Σύλλογο Αττικής. Και συμμεριζόμενος τη δίκαια αγανάκτηση των πολιτών, διευκρίνισε ότι οι φαρμακοποιοί απέναντι στους πολίτες δεν φέρουν καμμία ευθύνη για τον καθορισμό των τιμών των φαρμάκων και οι αυξήσεις στη συμμετοχή των συγκεκριμένων πριν την ημιτελή παρέμβασή σας, έφτανε ακόμα και το 80% και η επιβάρυνση αυτή αφορούσε πάνω από χίλια επτακόσια γενόσημα φάρμακα.

Και επισήμανε ο Φαρμακευτικός Σύλλογος Αττικής ότι λιανικές και ασφαλιστικές τιμές των φαρμάκων καθορίζονται από το Υπουργείο Υγείας και οι φαρμακοποιοί δεν έχουν οποιαδήποτε ευθύνη.

Επομένως σύμφωνα με τα δημοσιεύματα για την επιβάρυνση των ασφαλισμένων για φάρμακα -που πριν την παρέμβασή σας ήταν στα 30 εκατομμύρια και μετά την, ψεύτικη για εμάς, παρέμβαση κατέβηκε μόλις στα 27,5 με 28 εκατομμύρια- με αυτό το ποσό της δαπάνης, θα επωφεληθούν οι φαρμακευτικές εταιρείες και το δημόσιο σε βάρος τους.

Με το νέο δελτίο τιμών φαρμάκου, έτσι και όπως διορθώθηκε, η Κυβέρνηση αποσύρεται από την πριμοδότηση της επιλογής των φθηνών γενοσήμων φαρμάκων, προωθώντας ξεκάθαρα τα πρωτότυπα επώνυμα, ενώ περιορίζει το ποσό επιστροφής που είναι στο σημείο αναφοράς.

Ερωτάσθε...

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΝΙΚΟΛΑΟΣ ΒΡΕΤΤΟΣ:** Σας παρακαλώ. Ούτε τρία λεπτά δεν πήρα! Εντάξει! Όλοι πήραν τέσσερα. Γιατί το κάνετε αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προσπαθώ με όλους…

**ΝΙΚΟΛΑΟΣ ΒΡΕΤΤΟΣ:** Γιατί το κάνετε αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βρεττέ, προσπαθώ με όλους να είστε μέσα στον χρόνο. Τι να κάνουμε;

**ΝΙΚΟΛΑΟΣ ΒΡΕΤΤΟΣ:** Υπάρχουν οι αποτυπώσεις που φαίνεται η μεροληπτική μεταχείριση.

Ερωτάται ο αρμόδιος Υπουργός -αν θέλετε και μου επιτρέψετε- ποιος είναι ο λόγος που το Υπουργείο Υγείας προέβη από τα μέσα Φεβρουαρίου στη μείωση των ασφαλιστικών τιμών φαρμάκων, χωρίς καμμία μέριμνα για τους ασφαλισμένους, την οικονομική τους επιβάρυνση και την πλήρη αδυναμία τους, όπως μετριέται, να αγοράσουν τα φάρμακά τους και ποια τα άμεσα μέτρα που θα λάβετε -γιατί αυτά που πήρατε ήταν τύπου ασπιρίνης- προκειμένου να ανακουφίσετε πλήρως τους ασφαλισμένους και να επωμιστούν επιτέλους οι φαρμακευτικές εταιρείες το οικονομικό βάρος που τους αναλογεί, στο πλαίσιο ενός κράτους πρόνοιας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βρεττέ, δεν έχω κάτι μεροληπτικά. Προσπαθώ σε όλους να είναι ο χρόνος συγκεκριμένος. Εσείς έχετε και εκπρόσωπο στη Διάσκεψη των Προέδρων, ο οποίος έχει και αυτή τη διάθεση. Η μόνη λύση είναι στα δύο λεπτά ή στα τρία λεπτά, όπως γίνεται στο Ευρωκοινοβούλιο, να κλείνει το μικρόφωνο.

**ΝΙΚΟΛΑΟΣ ΒΡΕΤΤΟΣ:** Αυτό πρέπει να ισχύει για όλους!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό θέλω και εγώ.

**ΝΙΚΟΛΑΟΣ ΒΡΕΤΤΟΣ:** Να το κάνετε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ δεν συμφωνώ. Έχουμε χρόνο. Σιγά τώρα αν κάτσουμε δέκα λεπτά παραπάνω!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν χρειάζεται να συμφωνούμε σε όλα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Να ακούσει ο ελληνικός λαός να καταλάβει!

Δεν χάλασε ο κόσμος, κύριε Πρόεδρε! Γίναμε τώρα τόσο τυπολάτρες να κλείνουμε το μικρόφωνο! Στο Ευρωπαϊκό Κοινοβούλιο είναι επτακόσιοι πενήντα άνθρωποι από είκοσι επτά χώρες…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είμαστε Ευρωπαίοι όπου θέλουμε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αφήστε λίγο να εξελιχθεί ο διάλογος. Δεν πειράζει!

Κατ’ αρχάς, κύριε συνάδελφε, ευχαριστώ πολύ για την ερώτηση. Όμως, δεν είστε αντικειμενικός, διότι, ενώ αναφέρατε τις ανακοινώσεις του Φαρμακευτικού Συλλόγου Αθηνών και του Πανελληνίου Φαρμακευτικού Συλλόγου, όταν εφαρμόστηκε ο νέος τρόπος αποζημίωσης -που θα εξηγήσω αμέσως μετά γιατί- δεν αναφερθήκατε στις επόμενες ανακοινώσεις τους, όπου χαιρέτισαν την απόφαση του Υπουργού Υγείας, του κ. Άδωνι Γεωργιάδη, για τον φραγμό των 3 ευρώ. Μάλιστα, έκαναν και δελτία Τύπου και σχετικές τηλεοπτικές συνεντεύξεις τόσο ο Πρόεδρος των Αθηνών κ. Λουράντος, όσο ο Πρόεδρος του Πανελληνίου κ. Βαλτάς.

Αν θέλετε να προβάλετε τις ανακοινώσεις τους, πρέπει να τις προβάλετε όλες, όχι τις μισές, αφού μιλάμε για το ίδιο θέμα. Το προσπερνώ αυτό. Θεωρώ ότι διέλαθαν της προσοχής σας στο πλαίσιο της πολιτικής αντιπαράθεσης.

Πάμε τώρα στην ουσία του θέματος, γιατί αυτό ενδιαφέρει τους πολίτες. Πρώτα από όλα, ο ΕΟΠΥΥ αποζημίωνε από το 2012 που ιδρύθηκε μέχρι το 2018 με τον τρόπο που αποζημιώνει σήμερα. Δηλαδή, τι αποζημίωνε; Το φθηνότερο γενόσημο ανά θεραπευτική κατηγορία. Για τους γνωρίζοντες φάρμακα, το φθηνότερο γενόσημο σε ATC 4.

Το 2018, η κυβέρνηση ΣΥΡΙΖΑ, στο πλαίσιο της υποστήριξης της πολιτικής διεισδύσεως των γενοσήμων, άλλαξε τον τρόπο αποζημίωσης και είπε ότι θα αποζημιώνω όλη τη διαφορά ανεξαρτήτως τού ποιο γενόσημο αγοράζεις, γιατί πιστεύω ότι έτσι θα πάνε περισσότεροι συμπολίτες μου να πάρουν γενόσημα και τελικά, θα έχω εξοικονόμηση της δαπάνης. Μάλιστα!

Δούλεψε αυτό το μέτρο; Απάντηση: Όχι. Η Ελλάδα παραμένει, δυστυχώς, καίτοι η βασική χώρα στην Ευρώπη παραγωγής γενοσήμων φαρμάκων -έχουμε την πιο ισχυρή εγχώρια φαρμακευτική βιομηχανία- πάρα πολύ χαμηλά στην κατανάλωσή τους. Είμαστε κάτω από το 30%, όταν -για να καταλάβετε- η Πορτογαλία, χώρα στον ίδιο πληθυσμό με μας, είναι πάνω από το 40%.

Γιατί ενδιαφέρει τα κράτη ο κόσμος να αγοράζει γενόσημα φάρμακα; Διότι, αν αγοράζεις γενόσημα φάρμακα και αγοράζεις τα φτηνά γενόσημα φάρμακα και δεν πληρώνει το κράτος τη διαφορά προς τα ακριβά, τότε εξοικονομεί χρήματα το δημόσιο σύστημα. Αυτά τα χρήματα που εξοικονομεί είναι απολύτως απαραίτητα για κάτι που θα σας εξηγήσω στη συνέχεια.

Το 2022, λοιπόν, ο τότε Υπουργός Υγείας, ο κ. Πλεύρης, βλέποντας ότι, καίτοι πληρώνει ο ΕΟΠΥΥ πολλές δεκάδες εκατομμύρια ευρώ παραπάνω στη βιομηχανία -γιατί αυτή η διαφορά των χρημάτων πηγαίνει στις βιομηχανίες που πουλάνε τα γενόσημα, αυτές παίρνουν τα παραπάνω λεφτά- εντούτοις, ως μέτρο αύξησης της διεισδύσεως των γενοσήμων φαρμάκων, δεν είχε καμμία επίπτωση. Και έτσι εισηγήθηκε στη Βουλή και ψηφίστηκε νόμος και εκκρεμούσε η έκδοση υπουργικής αποφάσεως για να επιστρέψουμε στον παλιό τρόπο τιμολόγησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Η υπουργική απόφαση εξεδόθη επί του κ. Πλεύρη. Είχε ημερομηνία έναρξης την 1η Ιουλίου του 2023. Την 1η Ιουλίου του 2023, ο διάδοχος του κ. Πλεύρη κ. Χρυσοχοΐδης, θεώρησε -έτσι νόμισε, νομίζω και σωστά- ότι χρειάζεται περισσότερος χρόνος ενημέρωσης του κοινού και είπε ότι αυτό θα εφαρμοστεί με το νέο δελτίο τιμών φαρμάκου, δηλαδή μετά τις 31 Ιανουαρίου του 2024.

Όταν ήρθα εγώ, δεν υπέγραψα κάτι. Η πολιτική αυτή είχε ήδη ψηφιστεί και με νόμο και με υπουργική απόφαση και εφαρμόστηκε με την έκδοση του νέου δελτίου τιμών από τις 12 Φεβρουαρίου και μετά. Τότε, πράγματι, οι φαρμακευτικοί σύλλογοι διαμαρτυρήθηκαν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω με αυτό. Ένα λεπτό μόνο, για να καταλάβει ο κόσμος.

Διότι, ενώ στα περίπου δύο χιλιάδες τετρακόσια φάρμακα, που είναι τα γενόσημα, στα δύο χιλιάδες -και μάλιστα, στα δύο χιλιάδες εκατό- οι διαφορές που πλήρωνε ο κόσμος ήταν πάρα πολύ μικρές, 1 ευρώ, 1,5 ευρώ, 2 ευρώ, σε δύο κατηγορίες, στις στατίνες και στα φάρμακα που έχουν σχέση με ψυχιατρικές νόσους υπήρχαν περιπτώσεις που οι διαφορές ήταν 10, 12 και 15 ευρώ.

Όταν αυτό έγινε αντιληπτό -και εκεί βοήθησαν οι φαρμακευτικοί σύλλογοι και τους ευχαριστώ- αυτομάτως εξέδωσα εγώ νέα υπουργική απόφαση όπου είπα ότι δεν επιτρέπω να πληρώσει κάποιος πάνω από 3. Το πάνω από 3 το πληρώνουμε εμείς. Γιατί αυτό; Διότι σας είπα ότι «το έως 3» που βάλαμε πιάνει από τα δύο χιλιάδες τετρακόσια φάρμακα τα εκατόν ογδόντα που είναι πάνω από 3. Όλα τα όλα είναι κάτω από 3.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, ολοκληρώσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, χωρίς να αυξήσουμε τις δαπάνες του ΕΟΠΥΥ, βελτιώσαμε αυτά που έφυγαν από την τσέπη του κόσμου.

Στη δευτερολογία μου θα σας πω γιατί αυτό ενδιαφέρει τον κόσμο και δεν είναι όπως το λέτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Κύριε Βρεττέ, έχετε τον λόγο για τρία λεπτά.

**ΝΙΚΟΛΑΟΣ ΒΡΕΤΤΟΣ:** Κύριε Υπουργέ, είναι θετικό που ξεχωρίζετε τη θέση σας από αυτή τη ρύθμιση, την οποία έκανε ο προηγούμενος συνάδελφός σας Υπουργός. Άρα, εννοείτε ότι εσείς δεν θα παίρνατε ποτέ αυτή την απόφαση. Αυτό είναι το πρώτο.

Δεύτερον, η επικοινωνιακή σας πρακτική είναι για να συναινέσει στην κατάργηση του κοινωνικού κράτους, γιατί με τους κλειστούς προϋπολογισμούς, αφού είστε ειλικρινής και θαρραλέος πάντα στις πολιτικές σας επιλογές, ξέρετε ότι μειώνετε συνεχώς τον κλειστό προϋπολογισμό όσον αφορά στη χρηματοδότηση από τους κρατικούς πόρους του φαρμάκου.

Και τι κάνετε εσείς; Επειδή έχετε δεσμευθεί, σύμφωνα με το μνημόνιο, για να πάρουμε το ΤΑΑ για να πάνε να χρηματοδοτηθούν όλοι οι φαρμακοβιομήχανοι και κυρίως οι πολυεθνικές -και οι τοπικές, αλλά κυρίως, οι πολυεθνικές- εσείς έχετε δεσμευτεί ως Κυβέρνηση -και νομίζω ότι το γνωρίζετε- με το Συμβούλιο της Ευρωπαϊκής Ένωσης στο αναθεωρημένο μνημόνιο του παραρτήματος της εκτελεστικής απόφασης του συμβουλίου στις 13 Ιουλίου 2021, για έγκριση και αξιολόγηση του σχεδίου ΤΑΑ -εσείς το γνωρίζετε πολύ καλά- ότι θα πρέπει το clawback, που πλέον ήταν μια δαπάνη των φαρμακευτικών εταιρειών, να μειώνεται 50, 150 και 200 εκατομμύρια, μέχρι και 400. Μπορώ να τα παραθέσω, αλλά τα γνωρίζετε πολύ καλά.

Και τι κάνετε εσείς; Ενώ μειώνετε την κρατική εισφορά, έρχεστε και δίνετε 30 εκατομμύρια και μετά την παρέμβαση του φαρμακευτικού συλλόγου -γιατί αντικειμενικά τον επικαλέστηκα- πήγατε και τα 30 εκατομμύρια που θα τα εισφέρουν οι πολίτες, αυτοί που δοκιμάζονται. Είναι αυτοί που κάποτε, στο παρελθόν τους υποστηρίζατε, ενώ σήμερα πρακτικά λέτε «δεν μπορούμε να κάνουμε κάτι άλλο» -είναι έντιμο αυτό- έρχεστε και τους λέτε ότι θα επιβαρυνθείτε με 28 εκατομμύρια. Διότι το 1 και 2 ευρώ στα τακτικά φάρμακα δεν είναι δαπάνη για εσάς ή η φτωχοποίηση που καταγράφουν όλοι οι διεθνείς δείκτες και οργανισμοί δεν είναι πραγματικότητα.

Και τι έρχεστε τώρα και κάνετε; Από τη μία, επιβαρύνετε τους πολίτες και από την άλλη, έρχεστε και αυξάνετε τη λίστα των ΜΣΦΑ. Επομένως, εσείς έρχεστε τώρα, που ξέρετε πολύ καλά τι σημαίνει μη συνταγογραφούμενα φάρμακα και πόσο έχουν αυξηθεί κατά 100%, 200% και 300%. Ποια είναι αυτά που έρχονται και επιβαρύνουν στην ουσία την τσέπη του πολίτη, που κάποτε υπερασπιζόσασταν; Ασπιρίνες, αντιβηχικά, όλα αυτά τα φάρμακα που είναι τόσο απαραίτητα για την καθημερινότητα.

Επομένως, εσείς μειώνετε ως κράτος τη φαρμακευτική δαπάνη, εσείς δίνετε πίσω επιστροφές για να πάρουν τα υπερκέρδη τους οι εταιρείες, στις οποίες έχετε χαρίσει ταυτόχρονα με την αύξηση της λίστας των ΜΣΦ επιπλέον κέρδη, όπου εκεί ανεξέλεγκτα κάνουν αυξήσεις, αυξήσεις όχι του 18% και του 20%, των πληθωριστικών των τελευταίων τριών και τεσσάρων χρόνων, αλλά αυξήσεις 100%, 200% και 300%.

Κύριε Υπουργέ, ότι και αν πείτε εσείς ή ό,τι και αν πούμε εμείς της Νίκης, δεν το κάνουμε για πολιτική αντιπαράθεση, γιατί εσείς έχετε παρελθόν και εμείς έχουμε μέλλον. Οι πολίτες είναι εδώ για να κρίνουν ποιοι τους εμπαίζουν, ποιοι είναι μνημονιακοί, ηγήτορες και προπαγανδιστές αυτής της πολιτικής που φτωχοποιεί και κατατρώει τους Έλληνες πολίτες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, πολύ καλόπιστα σας λέω αν θέλετε να με καλέσετε στη Νίκη να σας εξηγήσω τη φαρμακευτική πολιτική, θα το κάνω, γιατί καλόπιστα σας λέω ότι όλα όσα είπατε είναι λάθος. Είναι εντυπωσιακό.

Πρώτον, εγώ πουθενά δεν είπα ότι δεν θα έπαιρνα αυτή την απόφαση. Την έχω πάρει αυτή την απόφαση το 2013, την ίδια, και ασφαλώς θα τη νομοθετούσα και τώρα, αν δεν είχε ήδη νομοθετηθεί. Προφανώς σας είπα ότι όλα τα ασφαλιστικά συστήματα της Ευρωπαϊκής Ένωσης αποζημιώνουν το φθηνότερο γενόσημο. Ήμασταν οι μόνοι που κάναμε το ανάποδο. Το αποφάσισε ο ΣΥΡΙΖΑ και ήταν μια ανορθογραφία που είχε τότε τη δικαιολογία της αύξησης της διεισδύσεως γενοσήμων φαρμάκων, η οποία δεν δούλεψε. Δεν καταλαβαίνω γιατί επιμένετε ότι πρέπει να δωρίζουμε δεκάδες εκατομμύρια ευρώ από τον Έλληνα φορολογούμενο στη βιομηχανία. Κάντε το εσείς, αν κυβερνήσετε.

Εγώ επαναλαμβάνω ότι το σωστό είναι αυτό που κάνουν στη Γερμανία, στη Γαλλία, στην Ιταλία, στο Ηνωμένο Βασίλειο, στην Ισπανία, στην Πορτογαλία και αλλού, που πληρώνουν το φθηνότερο γενόσημο, γιατί λένε τα κράτη «Πάρε το φάρμακο που σου έχει γράψει ο γιατρός βάσει της δραστικής ουσίας που δουλεύει το ίδιο όποια φίρμα και να γράφει το κουτί». Αυτό σου λέει. Αν θες εσύ να πάρεις το ακριβότερο, γιατί έχεις πειστεί ότι πρέπει να πάρεις το ακριβότερο, το πληρώνεις από τη τσέπη σου. Ειδικά σε εμάς -πάλι εξαίρεση είμαστε- βάλαμε των τριών ευρώ για να είναι μια ενδιάμεση μεταβατική περίοδος μεταξύ των δύο τρόπων τιμολόγησης.

Έρχομαι στο Ταμείο Ανάκαμψης τώρα. Το λεγόμενο επενδυτικό clawback, στο οποίο αναφερθήκατε, είναι νόμος που ψήφισα εγώ ως Υπουργός Ανάπτυξης το 2020. Οι στόχοι μειώσεως του φαρμακευτικού clawback έχουν μπει πράγματι στο Ταμείο Ανάκαμψης, συμπληρώνονται με λεφτά. Είπατε ότι μειώνουμε τη φαρμακευτική δαπάνη. Είναι ψευδές. Η φαρμακευτική δαπάνη του 2023, retail, δηλαδή έξω στα φαρμακεία και στα νοσοκομεία, ήταν 2.600.000.000. Η φαρμακευτική δαπάνη, φαρμακεία και νοσοκομεία, του 2024 είναι 3.050.000000. Είναι 450 εκατομμύρια επιπλέον.

Πού την είδατε τη μείωση; Έχει ψηφίσει νόμο η Βουλή των Ελλήνων, κύριε Πρόεδρε, όπου κάθε χρόνο αυξάνεται η φαρμακευτική δαπάνη κατά την αύξηση του Ακαθάριστου Εθνικού Προϊόντος της χώρας. Για ποιον λόγο συμβαίνει αυτό; Και εδώ ερχόμαστε και στο ζουμί. Το λέω για να το καταλάβετε πολύ ωραία. Οι ανάγκες μας για υπηρεσίες υγείας και για φάρμακα διαρκώς αυξάνονται -οι οικονομικές ανάγκες εννοώ- πρώτον, γιατί ο πληθυσμός μας γηράσκει και άρα έχουμε περισσότερες ασθένειες και, δεύτερον, γιατί ευτυχώς συνεχώς εφευρίσκονται νέες καινοτόμες θεραπείες, οι οποίες σώζουν ζωές, αλλά οι οποίες είναι πανάκριβες. Η ανοσοθεραπεία, ας πούμε, μπορεί να κοστίσει για έναν καρκινοπαθή 700.000 και 800.000 ευρώ η θεραπεία.

Άρα, τι προσπαθούν να κάνουν όλα τα κράτη και το δικό μας; Να εξοικονομήσουν χρήματα ωθώντας τον κόσμο στα φθηνότερα φάρμακα καθημερινής χρήσεως για να μείνουν λεφτά για να μπορούμε να παίρνουμε και τα ακριβά φάρμακα που θα χρειαστούμε. Εύχομαι να μη χρειαστούμε ποτέ εμείς, αλλά κάποιοι, όταν τα χρειάζονται, είναι πάρα πολύ ακριβά και πρέπει να πείσουμε τις εταιρείες να τα φέρουν.

Όταν αυξάνεται το clawback, δηλαδή οι αυτόματες επιστροφές, τι κάνουν, κύριε συνάδελφε, οι πολυεθνικές εταιρείες; Δεν φέρνουν τα φάρμακα αυτά στην Ελλάδα. Ο λόγος για να μειώσουμε το clawback δεν είναι για να κάνουμε δώρο στη φαρμακοβιομηχανία , είναι γιατί θέλουμε να τους πείσουμε να φέρνουν τα καινοτόμα φάρμακα στην Ελλάδα, ώστε αν το χρειαστείτε εσείς ή εγώ –να πω τον εαυτό μου- να το βρω.

Και αυτό δεν είναι αστείο για να γελάτε, αυτό εκείνη την ώρα σώζει τη ζωή ενός ανθρώπου, κύριε, που γελάτε.

Άρα, λοιπόν, όταν κάποιος λαϊκίζει, όπως εσείς πριν από λίγο εδώ, ξέρετε τι λέει; «Δεν με νοιάζει αν δεν βρει ο άλλος το φάρμακό του και πεθάνει, θέλω εγώ να πάρω ψήφους!». Αυτό κάνατε τώρα. Αλλά δεν έχετε καταλάβει ούτε τι γίνεται.

Συνεπώς, για να επανέλθουμε, βέβαια μπορεί να πέσει το clawback, όχι ως δώρο στη βιομηχανία, αλλά ως εξασφάλιση στον Έλληνα ασθενή που θα χρειαστεί το φάρμακο το καινοτόμο. Και αυτό προσπαθούμε να κάνουμε και αυτόν τον γρίφο προσπαθούμε να λύσουμε.

Και κλείνοντας, στο επενδυτικό clawback που αναφέρατε, δεν ωφελούνται σχεδόν καθόλου οι πολυεθνικές, γιατί οι δαπάνες που μπορούν να υποβληθούν προς επιδότηση είναι μόνο σε παραγωγικές μονάδες. Το 75% πηγαίνει σε παραγωγικές μονάδες, δηλαδή σε εργοστάσια, και το 25% σε κλινικές μελέτες. Οι πολυεθνικές εταιρείες δυστυχώς, πλην μίας ή δύο, δεν έχουν εργοστάσια στην Ελλάδα. Στην Ελλάδα έχουν εργοστάσια ελληνικές φαρμακοβιομηχανίες. Άρα το επενδυτικό clawback δεν πηγαίνει ως δώρο στις πολυεθνικές. Πηγαίνει για να ενισχύσει την εγχώρια παραγωγή, τις εξαγωγές και τις θέσεις εργασίας στην Ελλάδα. Ούτε αυτό δεν καταλάβατε!

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πρέπει να ξεκαθαρίσουμε το εξής: Κατανοώ ότι και ο Υπουργός θέλει τον χρόνο του και οι Βουλευτές θέλουν τον χρόνο τους. Όμως υπάρχει μια διαδικασία, την οποία πρέπει να σεβόμαστε και προσπαθούμε στα περιθώρια που υπάρχουν γιατί αυτό δεν έχει σχέση μόνο με εμάς, έχει με τους εργαζόμενους και γενικά με το πώς έχει στηθεί η διαδικασία με τον Κανονισμό. Γι’ αυτό θέλω να το κατανοείτε και να το καταλαβαίνετε. Εγώ -για να μη θεωρηθεί κάτι- θα σας πω ότι αυτοί που προεδρεύουν, προεδρεύουν για δύο ώρες. Άρα εγώ, έτσι ή αλλιώς, σε δύο ώρες θα κατέβω από την Έδρα. Θέλω να κατανοήσετε γιατί το λέμε. Δεν έχουμε κάτι προσωπικό με κανέναν ούτε μας ενδιαφέρει ο χρόνος.

**ΝΙΚΟΛΑΟΣ ΒΡΕΤΤΟΣ:** Στην κ. Γιαννακοπούλου δεν ήταν έτσι, υπάρχουν τα Πρακτικά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε στην τέταρτη με αριθμό 725/16-2-2024 επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Αλέξανδρου Μεϊκόπουλου προς τον Υπουργό Υγείας με θέμα: «Από τον Ιούλιο του 2023 μία ιατρός για εκατοντάδες καρκινοπαθείς στο Ογκολογικό Τμήμα του Νοσοκομείου Βόλου».

Ελάτε, κύριε συνάδελφε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, από τον περασμένο Ιούλιο κοινοποίησα στο Υπουργείο Υγείας την τραγική κατάσταση στην οποία έχει περιέλθει το Ογκολογικό Τμήμα στο Αχιλλοπούλειο Νοσοκομείο του Βόλου. Μία μόνο γιατρός, κύριε Υπουργέ, για να καλύψει τις ανάγκες όλων των ογκολογικών ασθενών της περιοχής, μία γιατρός για να καλύψει κάθε μία από τις χημειοθεραπείες περίπου τετρακοσίων ασθενών, για την εξέταση επιπλέον διακοσίων πενήντα ογκολογικών ασθενών στα εξωτερικά ιατρεία, μία γιατρός που δεν μπορεί να πάρει καν άδεια.

Σύμφωνα με το οργανόγραμμα του Ογκολογικού Τμήματος, για την επαρκή στελέχωσή του προβλέπονται δύο θέσεις μόνιμου ιατρικού προσωπικού. Μέχρι πριν περίπου έναν χρόνο στο τμήμα υπηρετούσαν δύο μόνιμοι γιατροί και ένας επικουρικός. Μετά τις αποχωρήσεις, σήμερα, η μοναδική γιατρός εργάζεται πραγματικά στα όρια της αντοχής της. Το έργο της όλους αυτούς τους μήνες συνδράμει μόνο ένας γιατρός παθολογικής ογκολογίας που μετακινείται για μία ημέρα την εβδομάδα από το Πανεπιστημιακό Νοσοκομείο της Λάρισας.

Με βάση την εικόνα που σας παρέθεσα, κύριε Υπουργέ, ο Υφυπουργός κ. Θεμιστοκλέους απάντησε στην ερώτηση διαβεβαιώνοντας ότι οι ανάγκες του πληθυσμού της Μαγνησίας καλύπτονται πλήρως από το Νοσοκομείο του Βόλου. Δεν καλύπτονται, κύριε Υπουργέ. Και αυτό που λέω το αποδεικνύει ο εξαιρετικά αργός ρυθμός με τον οποίο κλείνουν τα ραντεβού για επανελέγχους καρκινοπαθών στο νοσοκομείο. Το αποδεικνύει η κραυγή αγωνίας από την ίδια τη γιατρό.

Το εύλογο, λοιπόν, ερώτημα που προκύπτει είναι το εξής: Αν θα συνεχιστεί να αντιμετωπίζεται αυτή η ακραία υποστελέχωση του νευραλγικού αυτού τμήματος με πρόσκαιρες λύσεις ή και μετακινήσεις ή αν επιτέλους ικανοποιηθεί ένα υπαρκτό αίτημα των ογκολογικών ασθενών της περιοχής ότι οι ανάγκες έχουν πολλαπλασιαστεί τα τελευταία χρόνια και άρα θα πρέπει να αναβαθμιστεί και η παρεχόμενη υπηρεσία από το «Αχιλλοπούλειο» Νοσοκομείο του Βόλου.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στον Οργανισμό του Γενικού Νοσοκομείου Βόλου προβλέπονται για τη μονάδα χημειοθεραπείας δύο οργανικές θέσεις. Σήμερα στη μονάδα χημειοθεραπείας εργάζονται μία μόνιμη γιατρός, επιμελητής Β΄, ύστερα από την παραίτηση του Διευθυντή Παθολογικής Ογκολογίας τον Σεπτέμβριο του ’23 και του επικουρικού γιατρού που δυστυχώς παραιτήθηκε τον Αύγουστο του ’23 και έρχεται και ένας γιατρός ειδικότητας παθολογικής ογκολογίας με μετακίνηση είτε από το πανεπιστημιακό είτε από το Γενικό Νοσοκομείο Λάρισας που μετακινείται για μία φορά την εβδομάδα.

Στις επτακόσιες προσλήψεις γιατρών, που υπέγραψα σήμερα και θα προκηρυχθούν αύριο ή σήμερα το βράδυ, έχει προκηρυχθεί και μια θέση του μόνιμου γιατρού της Παθολογικής Ογκολογίας για να θεραπεύσουμε με μόνιμη λύση το πρόβλημα που τώρα θεραπεύουμε με την μετακίνηση. Αναγνωρίζω ότι εκεί υπάρχει πρόβλημα -το είχα πει και σε προηγούμενη ερώτηση άλλου συναδέλφου Βουλευτού- και στις προκηρύξεις συμπεριλάβαμε αυτή τη θέση ρητώς.

Οφείλω να πω, γιατί θέλω να είμαι πάντα ειλικρινής και απέναντι σε εσάς και στον ελληνικό λαό, ότι το ότι προκηρύσσουμε μια θέση δεν σημαίνει αυτόματα ότι θα πληρωθεί. Αυτό θα μπορώ να σας το πω σε περίπου δύο με τρεις μήνες από σήμερα. Ελπίζουμε ότι θα πληρωθεί. Εάν δεν πληρωθεί θα είμαστε πάλι εδώ για να δούμε ποια άλλη λύση μπορούμε να βρούμε. Πάντως, η θέση που είναι κενή, προκηρύχθηκε και ελπίζουμε ότι θα μπορέσει να καλυφθεί αυτή η θέση.

Πάντως, όσον αφορά την λειτουργία του Ογκολογικού Τμήματος τώρα λειτουργεί το τμήμα κανονικά χωρίς καθυστερήσεις με τον τρόπο που προηγουμένως σας είπα. Να πω ότι για το θέμα αυτό ήρθε στο γραφείο μου και ο Δήμαρχος Βόλου, ο κ. Μπέος, ακριβώς μόνο για το θέμα του Ογκολογικού Νοσοκομείου και της λειτουργίας του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, ας ξεκινήσουμε με κάτι που νομίζω ότι θα συμφωνήσουμε, ότι η αποτελεσματικότητα των πολιτικών μιας Κυβέρνησης συνδέεται άμεσα με την ανταπόκριση των πολιτικών αυτών σε υπαρκτές και πραγματικές κοινωνικές ανάγκες.

Και επιτρέψτε μου, κύριε Υπουργέ, στο σημείο αυτό να διαπιστώσω ότι υπάρχει μια αποσύνδεση της πολιτικής βούλησης του Υπουργείου Υγείας, μια υπαρκτή ανάγκη υγειονομική και αφορά το Ογκολογικό Τμήμα και θα εξηγηθώ, γιατί το λέω αυτό.

Ακόμα και αν υποθέσουμε ότι προχωρά η πρόσληψη και το Ογκολογικό Τμήμα του «Αχιλλοπούλειου» στελεχωθεί με έναν ακόμα γιατρό και πάλι δεν θα μπορέσει να ανταποκριθεί στις πραγματικές ανάγκες των ασθενών της περιοχής. Γιατί; Γιατί τα τελευταία χρόνια υπάρχει μια πολύ συγκεκριμένη άγνοια, κύριε Υπουργέ, ότι η Μαγνησία είναι μια περιοχή με ιδιαίτερα χαρακτηριστικά και ιδιαίτερες ανάγκες στο κομμάτι των ογκολογικών ασθενών.

Και εξηγούμαι. Υπάρχουν μελέτες της Ιατρικής Σχολής του Πανεπιστημίου Θεσσαλίας, κύριε Υπουργέ, που ήδη από το 2021 έχουν δείξει ότι ο πληθυσμός της Μαγνησίας εμφανίζει τριπλάσια ποσοστά σε μορφές καρκίνου σε σχέση με την υπόλοιπη Ελλάδα. Αυξημένα ποσοστά καρκίνου ήπατος, νεοπλασματικού καρκίνου του τραχήλου της μήτρας, καρκίνου του λεμφικού και αιμοποιητικού ιστού εμφανίζονται στο Βόλο, στο Πήλιο, σε όλον τον νομό.

Η Μαγνησία, επίσης, κύριε Υπουργέ, ήταν και μια περιοχή, ένας νομός με ιδιαίτερα και γεωμορφολογικά χαρακτηριστικά. Οι ογκολογικοί, παραδείγματος χάριν ασθενείς των νησιών ή από τα βουνά, πέρα από την απαιτητική και δύσκολη διαδικασία της ασθένειας, έχουν να αντιμετωπίσουν ταυτόχρονα και τις δυσκολίες μετακίνησης και διαμονής.

Ποιο είναι, λοιπόν, το πάγιο αίτημα που υπάρχει τα τελευταία χρόνια όλων των ογκολογικών ασθενών; Η αναβάθμιση των υπηρεσιών του Νοσοκομείου του Βόλου και η δημιουργία ογκολογικής κλινικής, κύριε Υπουργέ. Τι σημαίνει παίρνουμε την απόφαση να δημιουργήσουμε μια ογκολογική κλινική; Σημαίνει στελέχωση με τουλάχιστον τέσσερις μόνιμους γιατρούς. Σημαίνει αναβάθμιση του ιατρικού εξοπλισμού και παράλληλη λειτουργία Ακτινοθεραπευτικού Τμήματος. Δεν μπορείς να έχεις ογκολογική κλινική χωρίς Ακτινοθεραπευτικό Τμήμα.

Τι περιγράφω, λοιπόν; Περιγράφω μια επί της ουσίας ποιοτική αναβάθμιση των υπηρεσιών και ενίσχυση της ολιστικής φροντίδας του ογκολογικού ασθενή. Αυτή ακριβώς την ανάγκη την είχε κατανοήσει ο ΣΥΡΙΖΑ το 2017. Είχε συνεργαστεί τότε με τη διοίκηση του Νοσοκομείου του Βόλου και τη διοίκηση της 5ης Υγειονομικής Περιφέρειας, ενέκρινε πρόταση για τροποποίηση του οργανισμού του νοσοκομείου που περιελάμβανε αύξηση κλινών, ένταξη νέων τμημάτων και δημιουργία ογκολογικής κλινικής. Δυστυχώς, δεν έγινε κατορθωτό να προχωρήσει και να τελειοποιηθεί ο σχεδιασμός αυτός. Έγιναν και οι εκλογές και εμένα μου έκανε πραγματικά τρομερή εντύπωση ότι η πρώτη πράξη της κυβέρνησης της Νέας Δημοκρατίας το 2019 ήταν ακριβώς να ακυρωθεί η δημιουργία αυτής της ογκολογικής κλινικής.

Και μάλιστα, κύριε Υπουργέ, αυτό έχει πάρα πολύ ενδιαφέρον να το παρατηρήσω. Μιλάμε για ένα νοσοκομείο, το οποίο έχει τη δυνατότητα να το στηρίξει, γιατί παρά τις τεράστιες ελλείψεις που υπάρχουν σε προσωπικό εγώ θα πω ότι ποιοτικά το Νοσοκομείο του Βόλου έχει την καλύτερη δυνατή στελέχωση, δηλαδή ιατρικό προσωπικό πλήρως καταρτισμένο με μεγάλη εμπειρία, ικανό με την κατάλληλη στήριξη να προσφέρει αναβαθμισμένες υπηρεσίες.

Αυτή, λοιπόν, η ίδια η υγειονομική δομή που μέχρι στιγμής από την πολιτική ηγεσία του Υπουργείου Υγείας αντιμετωπίζεται ως δομή Β΄ κατηγορίας έχει στην πραγματικότητα δυνατότητες τριτοβάθμιας υγειονομικής δομής.

Παρά, λοιπόν, τις πραγματικές ανάγκες και τις δυνατότητες του Νοσοκομείου του Βόλου, υπάρχει μία άρνηση να ικανοποιηθεί το αίτημα χιλιάδων ογκολογικών ασθενών για δημιουργία ογκολογικής κλινικής. Ας πούμε, λοιπόν, ανοιχτά τι λέμε επί της ουσίας ως οργανωμένη και συντεταγμένη πολιτεία σε αυτούς τους ανθρώπους: συνεχίστε να ξοδεύετε χρόνο και χρήμα, συνεχίστε να ταλαιπωρείστε για να εξυπηρετηθείτε από τα νοσοκομεία της Λάρισας, της Θεσσαλονίκης, της Αθήνας και τα ιδιωτικά θεραπευτήρια. Ξέρετε πόσο κοστίζει μια ακτινοθεραπεία; Τουλάχιστον 1.000 ευρώ.

Νομίζω λοιπόν, κύριε Υπουργέ, ότι έχετε τη δυνατότητα και την ευθύνη από Βήματος Βουλής να δώσετε ένα μήνυμα στον κόσμο αυτό και να τους δείξετε ότι βλέπετε και αναγνωρίζετε υπαρκτές υγειονομικές ανάγκες. Διότι να ξέρετε ότι η κοινωνία της Μαγνησίας έχει ως κόσμημα το Νοσοκομείο του Βόλου, το παρακολουθεί και το έχει αγκαλιάσει. Παρακολουθεί, λοιπόν, τόσο την υποστελέχωση που συντελείται τα τελευταία χρόνια, γιατί υπάρχουν κι άλλες νευραλγικές ελλείψεις σε τμήματα πρώτης γραμμής, όσο και τις ενέργειες και την πολιτική βούληση από το Υπουργείο Υγείας.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, μου είπατε ότι το Νοσοκομείο Βόλου έχει την καλύτερη δυνατή στελέχωση που μπορεί να έχει υπό τις δεδομένες συνθήκες…

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ποιοτικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …και από την άλλη είπατε για τη διαρκή υποστελέχωση. Δεν μπορεί να συνδέονται και τα δύο ταυτόχρονα. Το ένα επιχείρημα ακυρώνει το άλλο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Καταλαβαίνετε πάρα πολύ καλά τι είπα, κύριε Υπουργέ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα εγώ θα πω τη γνώμη μου ειλικρινά. Πρώτα απ’ όλα, μπορείτε να ρωτήσετε τον δήμαρχό σας για να σας επιβεβαιώσει ότι εγώ ως Υπουργός Ανάπτυξης δεν υπήρχε ούτε ένα αίτημα του Δήμου Βόλου το οποίο να μην έκανα δεκτό. Ως Υπουργός Ανάπτυξης έχω φροντίσει τον Δήμο Βόλου παντός άλλου δήμου στην Ελλάδα. Ό,τι αίτημα αφορούσε το Πρόγραμμα Δημοσίων Επενδύσεων το κάναμε δεκτό. Και αν θυμάστε καλά, κάναμε και την ένταξη του μεγάλου μουσείου για την «ΑΡΓΩ», που ήταν ένα πολύ μεγάλο έργο για τον δήμο. Τον αγαπώ τον Βόλο. Είναι μια καταπληκτική, μια υπέροχη πόλη και η Μαγνησία ένας υπέροχος Νομός. Είστε τυχερός που είστε από εκεί. Είναι ένας παράδεισος. Και το Νοσοκομείο του Βόλου είναι από τα καλά μας νοσοκομεία. Είναι καλό νοσοκομείο το Νοσοκομείο Βόλου.

Πάμε, λοιπόν, τώρα στο συγκεκριμένο τμήμα, σε αυτό της ογκολογικής κλινικής. Σύμφωνα με στοιχεία του νοσοκομείου, το τελευταίο οκτάμηνο, από την 1η Ιουνίου 2023 έως 31 Ιανουαρίου 2024, στα εξωτερικά ιατρεία του ογκολογικού τμήματος έγιναν χίλιες επτακόσιες ενενήντα έξι επισκέψεις από εννιακόσιους δεκατέσσερις διαφορετικούς ασθενείς, δηλαδή υπήρξαν εκατόν δεκατέσσερις ασθενείς τον μήνα. Ο αριθμός των συνεδριών στη μονάδα χημειοθεραπείας ανήλθε συνολικά στις δύο χιλιάδες εννιακόσιες είκοσι τέσσερις και αναφέρεται σε τετρακόσιους εβδομήντα εννέα ασθενείς. Έχουμε, δηλαδή, περίπου εξήντα ασθενείς τον μήνα. Άρα όσον αφορά αυτό το νοσοκομείο με τα όποια επιβαρυμένα χαρακτηριστικά σε ογκολογικά νοσήματα και νεοπλασματικές ασθένειες που επικαλεστήκατε, μιλάμε για εξήντα ασθενείς τον μήνα. Γι’ αυτό συζητάμε. Εγώ δεν λέω ότι δεν λέτε αλήθεια, αλλά δεν έχει τύχει να τα διαβάσω. Δεν λέω ότι δεν ισχύουν, αλλά για να το λέτε, προφανώς και ισχύουν.

Αυτή τη στιγμή η χημειοθεραπεία δουλεύει μια χαρά, δουλεύει κανονικά. Δεν χάνει κανείς τη χημειοθεραπεία του και ποτέ το ραντεβού του, ενώ δεν υπάρχει ούτε αναμονή. Μάλιστα, μας έγινε αίτηση να εγκρίνουμε τη συνέχιση της συνεργασίας ενός ιδιώτη ογκολόγου με καθεστώς απόδειξης παροχής υπηρεσιών και εγκρίναμε το αίτημα αυτό. Γι’ αυτό είχε έρθει ο κύριος δήμαρχος. Προσελήφθη, λοιπόν, με μπλοκ παροχής υπηρεσιών και ιδιώτης ογκολόγος για να υπάρχει εκεί, γιατί είναι σωστό και γιατί ο κόσμος δεν πρέπει να ταλαιπωρείται και πρέπει να κάνει τη χημειοθεραπεία και την όποια θεραπεία στην ώρα της. Σας είπα ότι προκηρύχθηκε η θέση του επιμελητή Β΄ ογκολογίας για τη μόνιμη θέση, γι’ αυτή που είχε μείνει κενή μετά τις αποχωρήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τώρα όσον αφορά το να ιδρύσουμε ογκολογικό τμήμα, δεν μπορούμε αυτή τη στιγμή, γιατί το κράτος έχει παραγγείλει στον ΟΔΙΠΥ την εκπόνηση του νέου υγειονομικού χάρτη της χώρας. Τώρα θα πει -και σωστά- η κ. Λινού ότι αυτό το ακούμε εδώ και καμιά δεκαπενταετία, χρόνια στην Ελλάδα και το έργο έχει ακυρωθεί τρεις φορές. Εγώ θέλω να είμαι ειλικρινής. Και επί των ημερών μου είχε προκηρυχθεί ξανά και στη συνέχεια είχε ακυρωθεί και ούτω καθεξής. Όμως, τώρα είμαστε στη φάση που φτιάχνουμε τον υγειονομικό χάρτη. Μέχρι να ολοκληρωθεί, λοιπόν, ο υγειονομικός χάρτης -είναι όλα ενταγμένα στο Ταμείο Ανάκαμψης και μέσα στους επόμενους δώδεκα μήνες θα πρέπει να έχουν παραδοθεί- δεν μπορούμε να ιδρύουμε καινούργια τμήματα στα νοσοκομεία, γιατί είναι πιθανό να πάμε να ιδρύσουμε ένα τμήμα και μετά η μελέτη του υγειονομικού χάρτη να μας πει ότι πρέπει να το καταργήσουμε. Άρα η εντολή που έχει δοθεί είναι να καλύπτουμε μόνο επείγουσες ανάγκες και όταν μας παραδοθεί ο υγειονομικός χάρτης, θα τροποποιήσουμε τους οργανισμούς των νοσοκομείων βάσει αυτού και θα ξέρουμε πού ιδρύουμε ποιο τμήμα.

Άρα τώρα δεν μπορεί να γίνει δεκτό αυτό το αίτημα. Δεν το απορρίπτω -προσέξτε- γιατί μπορεί ο υγειονομικός χάρτης να μας βγάλει ότι πρέπει στο νοσοκομείο του Βόλου να έχουμε ογκολογικό τμήμα. Και τότε θα το κάνουμε. Όμως, για να αποκτήσει επιτέλους το κράτος μας μία οργανωμένη δομή, πρέπει να ακολουθήσουμε μια διαδικασία. Η διαδικασία είναι ότι τώρα ετοιμάζεται από τους ειδικούς ο υγειονομικός χάρτης. Μόλις βγει θα σας πω αν μπορούμε ή όχι να κάνουμε το ογκολογικό τμήμα. Πάντως, σέβομαι τους ασθενείς στη Μαγνησία και στον Βόλο κι έχω φροντίσει ως Υπουργός να μην ταλαιπωρούνται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την έκτη με αριθμό 729/19-2-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Υγείας με θέμα: «Διαγραφή των διοικητικών προστίμων στους πολίτες ηλικίας εξήντα και άνω, που δεν εμβολιάστηκαν».

Κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριε Υπουργέ, η απόφαση της Κυβέρνησης να καταστεί ο εμβολιασμός κατά της ασθένειας COVID-19 υποχρεωτικός για όσους είναι ηλικίας άνω των εξήντα ετών με την επιβολή διοικητικού προστίμου 100 ευρώ ανά μήνα για τους παραβάτες, υπήρξε κατάφωρα άδικη και αναποτελεσματική.

Η επιβολή του προστίμου συνιστά αναμφίβολα παραβίαση της προσωπικής ελευθερίας, υπέρμετρη επέμβαση στον ιδιωτικό βίο, παραβίαση του κράτους δικαίου και με τη βούλα της Ευρώπης και καταναγκασμό κατά παράβαση του δικαιώματος του καθενός να διαθέτει το ίδιο του το σώμα, σύμφωνα με τα άρθρα 2, παράγραφος 1 του Συντάγματος.

Το επιβλητέο πρόστιμο για τους γέροντες και τους χαμηλοσυνταξιούχους είχε σαφώς τιμωρητικό χαρακτήρα. Μηνιαίο πρόστιμο που ισούται με περίπου το ένα πέμπτο του βασικού μισθού ή το ένα τρίτο της προνοιακής σύνταξης είναι εξοντωτικό. Πέραν του γεγονότος ότι στοχοποίησε μια συγκεκριμένη ευαίσθητη ηλικιακή ομάδα, οδήγησε πολλούς από τους συμπολίτες μας σε στέρηση των απαραίτητων μέσων επιβίωσης. Λαμβανομένου δε υπ’ όψιν ότι το εν λόγω μέτρο ήταν τελείως αναποτελεσματικό, καθώς όπως αποδείχθηκε ο υποχρεωτικός εμβολιασμός δεν προστάτευσε ούτε από τη νοσηλεία ούτε από τη μετάδοση ούτε και το θάνατο, πολλώ δε μάλλον τα εμβόλια κατά του COVID δεν ήταν καθόλου ασφαλή βάσει των διεθνών στάνταρτ. Υπάρχουν πάνω από χίλιες εξακόσιες έγκριτες επιστημονικές μελέτες που διαπιστώνουν και τις βραχυπρόθεσμες και τις μακροπρόθεσμες παρενέργειες.

Επιπρόσθετα, εξαγγείλατε την κατάρτιση προστίμου για τους πολίτες άνω των εξήντα ετών που δεν εμβολιάστηκαν, όχι όμως και για την επιστροφή των προστίμων σε όσους ήταν συνεπείς και τα πλήρωσαν, γεγονός που αποτελεί διάκριση αντισυνταγματικής και άνισης μεταχείρισης των πολιτών.

Ερωτάται ο αρμόδιος Υπουργός: Είναι αλήθεια ότι παρά τις εξαγγελίες σας τα διοικητικά πρόστιμα στους συμπολίτες μας που είναι εξήντα ετών και άνω είναι σε ισχύ και εξακολουθούν να τοκίζονται; Σήμερα είχαμε παράδειγμα από την ΑΑΔΕ επιβεβαιώθηκε πρόστιμο. Σκοπεύετε να τα διαγράψετε τα άδικα διοικητικά πρόστιμα που επιβάλλετε εις βάρος των συμπολιτών μας και που επουδενί λόγο δεν έπρεπε αυτά τα εμβόλια να είναι υποχρεωτικά.

(Στο σημείο την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Τέλος, θα σας καταθέσω υπόμνημα με τον κατάλογο με χίλιες εργασίες αξιολογημένες μελέτες από έγκριτα περιοδικά που αφορούν πλειάδα ανεπιθύμητων ενεργειών από λήπτες των MRNA εμβολίων.

Επίσης, θα καταθέσω στα Πρακτικά τη θνητότητα που υπαινιχθήκατε την προηγούμενη φορά από αμερικανικό διεθνή οργανισμό, Human Mortality Data Base, όχι από τα greek statistics και την τελευταία μεγάλη μετανάλυση review σε αυτοψίες. Όταν λέμε αυτοψίες σημαίνει αποδείξεις, σε νεκροτομές δηλαδή.

Ευχαριστώ πολύ.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Ο Υπουργός Υγείας κ. Γεωργιάδης έχει τον λόγο .

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αισθάνομαι πραγματικά άβολα εγώ, ένας κάτοχος πτυχίου ιστορίας και αρχαιολογίας από το ΕΚΠΑ, να διαφωνώ μαζί σας, έναν κάτοχο πτυχίου ιατρικής, γι’ αυτό το θέμα. Πιστέψτε με, αισθάνομαι πάρα πολύ άβολα. Και δεν θα σας ειρωνευτώ περί καλικαντζάρων και όλα τα υπόλοιπα. Θα μείνω στην ουσία.

Αντιλαμβάνομαι την πολύ μεγάλη σας εσωτερική ανάγκη να μας πείσετε ότι τα εμβόλια αυτά είναι επικίνδυνα. Γιατί μόνο έτσι θα μπορούσατε να τεκμηριώσετε τη μεγάλη σας αντιεμβολιαστική στάση. Όμως, επειδή έχετε σπουδάσει, άρα κάποιους βασικούς κανόνες της επιστήμης πρέπει να τηρούμε, πάμε να το δούμε λογικά, αριστοτελικά.

Στην Ελλάδα είμαστε περίπου έντεκα εκατομμύρια. Εμβολιαστήκαμε περίπου τα εννιάμισι εκατομμύρια. Δεν εμβολιαστήκαμε άπαξ. Το λιγότερο από τρεις φορές ο καθένας. Εγώ έχω εμβολιαστεί έξι. Άρα τα εννιάμισι εκατομμύρια από τα έντεκα έχουμε πολλαπλώς εμβολιαστεί από το εμβόλιο αυτό για τον COVID. Στα MRNA εμβόλια αναφέρομαι, αρχικά των δύο εταιρειών και τελικά της μίας που έχει απομείνει. Εάν αυτά τα εμβόλια είχαν τόσο σοβαρές παρενέργειες όπως εσείς ισχυρίζεστε -θα το δω τι καταθέσατε, δεν μπορώ να το σχολιάσω γιατί το καταθέσατε τώρα, θα το δω όμως, έχετε τον λόγο μου και μπορεί να κάνω και ανάρτηση μετά- θα χρειαζόμασταν την ανάρτηση και τη μελέτη του αμερικανικού ινστιτούτου ή θα το βλέπαμε γύρω μας;

Σας διαβεβαιώ, λοιπόν, ότι η ΕΛΣΤΑΤ που δημοσιεύει τους θανάτους και τις γεννήσεις ανά έτος έχει πτωτική τάση θανάτων στην Ελλάδα για τα έτη 2021 και εντεύθεν. Δηλαδή το 2023 πέθαναν λιγότεροι άνθρωποι από το 2021. Επίσης, το Εθνικό Σύστημα Υγείας, και ο εκπρόσωπος του εδώ είμαι εγώ, σας διαβεβαιώνει ότι τα σοβαρά περιστατικά εμφραγμάτων, εγκεφαλικών και μυοκαρδίτιδας τα οποία συνεχώς αναφέρετε οι αντιεμβολιαστές, έχουν μειωθεί στην Ελλάδα από το 2021 έως το 2003.

Ερώτηση: Είναι δυνατόν ένα φάρμακο, ένα εμβόλιο να το έχει πάρει το 90% του πληθυσμού και ταυτόχρονα εκεί που εσείς εντοπίζετε τις φοβερές του παρενέργειες να πέφτουν τα περιστατικά; Επιστημονικά μιλώντας, όχι. Άρα η σύγκρουση δεν είναι πια επιστημονική. Η σύγκρουση είναι ψυχολογική, ιδεολογική, πολιτική, αλλά όχι επιστημονική.

Ξεκινήσατε λέγοντας ότι το μέτρο της επιβολής του προστίμου ήταν αποτυχημένο. Λάθος κάνετε, πάλι μιλώντας επιστημονικά. Τότε είχαν μείνει ανεμβολίαστοι ηλικίας εξήντα και άνω πεντακόσιες πενήντα χιλιάδες συμπολίτες μας. Μετά την επιβολή του προστίμου από αυτές τις πεντακόσιες πενήντα χιλιάδες οι τριακόσιες χιλιάδες εμβολιάστηκαν. Άρα το μέτρο για τον σκοπό που θεσπίστηκε, που ήταν να εμβολιαστεί ο κόσμος, ήταν επιτυχημένο, όχι αποτυχημένο.

Εσείς μπορεί να το θεωρείτε τυραννικό, μπορεί να το θεωρείτε αντισυνταγματικό. Μια παρένθεση εδώ. Εσείς γιατρέ μου κι εγώ εδώ και όλοι εμείς δεν είμαστε συνταγματολόγοι ούτε δικαστές συνταγματικού δικαστηρίου. Αυτά τα έκρινε το συνταγματικό δικαστήριο της χώρας και τα έκρινε συνταγματικώς ορθά. Το δικαστήριο, δηλαδή, που είναι υπεύθυνο για να κρίνει αν κάτι είναι συνταγματικό ή όχι, είπε ότι ήταν συνταγματικό το πρόστιμο. Μα, αν ήταν αντισυνταγματικό δεν θα μου ζητάγατε να το διαγράψω. Διότι εφόσον θα ήταν αντισυνταγματικό, θα έπεφτε στα δικαστήρια και θα διαγραφόταν αυτόματα. Δηλαδή, η ερώτηση μου μου κάνατε δεν θα είχε νόημα εάν ήταν αντισυνταγματικό. Ο λόγος που έχει νόημα η ερώτησή σας -θα απαντήσω στη δευτερολογία μου για να μην πάρω άλλο χρόνο- είναι γιατί κρίθηκε το μέτρο συνταγματικό. Άρα και σε αυτό είπατε ψέματα.

Είπατε ψέματα στις παρενέργειες, είπατε ψέματα στους θανάτους, είπατε ψέματα στη συνταγματικότητα και είπατε ψέματα για το αν δούλεψε το μέτρο. Δεν έχω ξαναδεί άνθρωπο σε τρία λεπτά να λέει τόσα ψέματα.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Παπαδόπουλος για τη δευτερολογία του.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εγώ είδα να λέει ψέματα περισσότερα απέναντι μου. Το είπατε και πριν με τον συνάδελφο που μίλησε από εδώ ότι είστε παρέα. Πραγματικά, η κομματική συμπαιγνία ξαναχτυπά. Συ είπας.

Το ελληνικό Σύνταγμα έγινε για άλλη μια φορά κουρέλι. «Σύτριμμα», έλεγε ο Κολοκοτρώνης, το κάματε. Όπως τότε στα μνημόνια, όπως τότε στις Πρέσπες, όπως τότε στο αισχρό δημοψήφισμα του Τσίπρα. Εσχάτως παραβιάσατε, εκβιάσατε και βιάσατε το θέλημα της συντριπτικής πλειοψηφίας του ελληνικού λαού όταν νομοθετήσατε ενάντια στον τριαδικό Θεό, ενάντια στην επιστήμη, ενάντια στη φύση και νομιμοποιήσατε και κάματε νόμο του κράτους το παρά φύσιν και βάναυσα καταδικάσατε και παραδώσατε αθώα βρέφη και παιδιά στον βωμό της βδελυρής ομοφυλοφιλίας, στερώντας από την παιδική ζωή τους την ωραιότερη εικόνα της μητρότητας και της πατρότητας, ανάλογα με το ομοφυλόφιλο ζεύγος που θα δίνετε τα παιδιά.

Τώρα για άλλη μια φορά Ηρωδιάς μαίνεται και ζητά να παραβιάσει ξανά το Σύνταγμα στην παιδεία, με τον νόμο για τα ιδιωτικά πανεπιστήμια και το άρθρο 16. Ας μην μιλήσω όμως γι’ αυτά. Αίσχος! Έγινε πλέον συνήθεια σας. Και όταν το Σύνταγμα, αγαπητοί μου συνάδελφοι, θα το επικαλεστούμε να μας προστατέψει δεν θα μας προστατεύει, γιατί το έχουν κάνει κουρελόχαρτο.

Έτσι, σε απόλυτη αρμονία με την ιστορία σας και στην πανδημία, συνεχίζετε τον εκβιασμό της επιστήμης, της αληθινής επιστήμης. Νομοθετήσατε μέτρα αίσχους δήθεν για την αντιμετώπιση της πανδημίας. Τα μέτρα ήταν αστυνομικά, ήταν διοικητικά, ήταν μέτρα γελοία. Ουδέποτε και κανένα από αυτά τα μέτρα δεν μπορεί να σταθεί στην επιστημονική βάσανο. Ευτυχώς για την επιστήμη, εκτός από τους ειδικούς και ακαταδίωκτους που βλέπουμε μέσα εδώ, πέρασαν διαμάντια, γίγαντες της επιστήμης, όπως ο Έντουαρντ Τζέννερ, ο Λουί Παστέρ, ο Ρόμπερτ Κοχ. Ουδέποτε, ουδέποτε, ουδέποτε ψήφισαν τέτοιους νόμους που ψηφίσατε εσείς και σε πανδημίες σοβαρές, όχι παιδική χαρά.

Τα μέτρα στόχευαν λοιπόν στον έλεγχο της δημοκρατίας και στην εξάλειψη των ατομικών ελευθεριών και των δικαιωμάτων των Ελλήνων πολιτών. Τσαλαπατήσατε το κράτος δικαίου με τη βούλα της Ευρώπης, τσαλαπατήσατε την Εκκλησία, ισοπεδώσατε τους συνταξιούχους, διαλύσατε το ΕΣΥ που στην πιο δύσκολη φάση της πανδημίας και με δεδομένες τις τεράστιες ελλείψεις υγειονομικού προσωπικού, επιβάλλατε αναστολές σε δέκα χιλιάδες έμπειρους, έντιμους υγειονομικούς και τους σταυρώσατε σαν τον Ιησού Χριστό καταδικάζοντας τους σε αργό διά της πείνας θάνατο. Έτσι τραβήξατε το χαλί κάτω από τα πόδια της δημόσιας υγείας και τώρα το πράγμα δεν συμμαζεύεται.

Φροντίστε να δικαιώσετε όλους τους υγειονομικούς που εκβιάστηκαν και λοιδορήθηκαν, όλους τους συνταξιούχους που τόσο αδικήσατε για ένα τόσο άχρηστο, αλλά και εν πολλοίς επικίνδυνο εμβόλιο που σε καμμία περίπτωση δεν έπρεπε να εκβιάσετε τους ανθρώπους και να το κάνετε υποχρεωτικό ή εξαναγκαστικό. Έως και ο ΣΥΡΙΖΑ ξύπνησε και στο συνέδριο ένας έλεγε «μας κάνατε πειραματόζωα» στον Κασσελάκη. Τώρα, πού να καταλάβει αυτός;

Τέλος, να ικανοποιήσετε τα δίκαια αιτήματά τους και να τους ζητήσετε συγγνώμη. Το επαναλαμβάνω αυτό! Συγγνώμη επίσης να ζητήσετε και από όλον τον ελληνικό λαό για τις υπηρεσίες των υγειονομικών που τους στερήσατε.

Σας καλώ, κύριε Υπουργέ, να κατεβείτε από το θώκο της οίησης και της υπερηφανείας, που καλά στρογγυλοκαθίσατε. Την τελευταία φορά μάλιστα μου είπατε και το επαναλάβατε -αλλιώς δεν θα το έλεγα- ότι είστε ένας ταπεινός βιβλιοπώλης. Εσείς το είπατε. Αλλά στη συνέχεια ως ταπεινός βιβλιοπώλης αξιώνατε και σε θέματα υγείας μάλιστα, να μου πάρετε το πτυχίο. Ζητήσατε το πτυχίο από έναν γιατρό χειρουργό ανοικτής καρδιάς. Ευτυχώς, οι καθηγητές μου ζουν. Ο μέγας καθηγητής της καρδιοχειρουργικής Παναγιώτης Σπανός ζει στην Κρήτη, η καθηγήτρια της καρδιοαναισθησιολογίας Μαρία Γκιάλα ζει εδώ. Πάτε να ζητήσετε από αυτούς το πτυχίο μου και από χιλιάδες ασθενείς που έχω χειρουργήσει, κύριε Υπουργέ.

Αναρωτιέμαι όμως το εξής, κύριε Υπουργέ. Αν δεν ήσασταν τόσο ταπεινός τι θα ζητούσατε να μου πάρετε; Ο Θεός όμως υπερηφάνοις αντιτάσσεται, ταπεινοίς δε δίδωσι χάριν και ο υψών εαυτόν ταπεινωθήσεται.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, για να συνεννοηθούμε, είπατε ότι ο Θεόδωρος Κολοκοτρώνης αναφέρθηκε στην καταπάτηση του Συντάγματος μας. Ο Θεόδωρος Κολοκοτρώνης απεβίωσε του ματαίου τούτο κόσμου το έτος 1843. Το Σύνταγμά μας ψηφίστηκε το έτος 1975. Άρα είναι απολύτως βέβαιο ότι ο Θεόδωρος Κολοκοτρώνης δεν μπορεί να έχει κάνει καμμία τέτοια δήλωση.

Είπατε ότι δεν πήραν ποτέ τέτοια μέτρα και συγκράτησα δύο ονόματα. Ο Παστέρ απεβίωσε το έτος 1895 και ο Κοχ απεβίωσε το έτος 1910. Η πανδημία προέχει στον πλανήτη Γη τον Δεκέμβριο του 2020. Άρα αποκλείεται ο Κοχ και ο Παστέρ να έχουν αποφανθεί καθ’ ολοκληρίαν για τα μέτρα αυτά.

Γενικώς είστε σε ένα παραλήρημα.

Τώρα, τα μέτρα υγειονομικού ενδιαφέροντος, προφανώς εγώ δεν θα θεωρήσω τον εαυτό μου άξιο να τα κρίνω. Αλλά φαντάζομαι γνωρίζετε ότι χιλιάδες, για την ακρίβεια η συντριπτική πλειοψηφία των συναδέλφων σας, γιατροί στον πλανήτη Γη και για την ακρίβεια όλες οι ιατρικές σχολές του πλανήτη μηδεμίας εξαιρουμένης -ούτε μία, δεν υπάρχει μία σχολή ιατρικής στον πλανήτη να λέει το αντίθετο- λένε ότι πρέπει να εμβολιαζόμαστε για τον COVID-19. Ούτε μία. Τώρα αν εσείς θεωρείτε ότι μόνο εσείς, ένας μάλλον υποπτεύομαι χειρούργος και ουχί χειρουργός, γνωρίζετε την αλήθεια της επιστήμης και όλες οι ιατρικές σχολές του πλανήτη και το 99% των συναδέλφων σας γιατρών είναι άσχετοι και εσείς ο σχετικός, θέλω να είμαι ειλικρινής, αυτό πράγματι σε κάποια αρμοδιότητα επιστήμης ανήκει, αλλά δεν μπορώ να αποφανθώ, ας μην κάνω και τέτοιου είδους διάγνωση.

Άρα για να το τελειώσουμε, όλες οι ιατρικές σχολές του πλανήτη, όλες οι ιατρικές εταιρείες του πλανήτη και η συντριπτική πλειοψηφία των γιατρών του πλανήτη ήταν υπέρ του εμβολιασμού. Πράγματι, κάποιοι όπως εσείς ήταν αντίθετοι. Δεν χάλασε ο κόσμος. Ούτε με τη γυναίκα μας δεν συμφωνούμε σε όλα στο σπίτι μας. Αυτό συμβαίνει σε μια κοινωνία και γι’ αυτό μας αρέσει η δημοκρατία. Αλλά στο τέλος, θέλω να υπενθυμίσω, ότι υπάρχουν πλειοψηφίες και μειοψηφίες. Εσείς στην ιατρική κοινότητα εκπροσωπείτε μία ελάχιστη μειοψηφία, παγκοσμίως και στην Ελλάδα.

Τώρα όλα τα άλλα που είπατε, να πούμε για χάρη της κουβέντας, μπορεί να έχει ο καθένας τη γνώμη του. Ως προς το αν κάτι όμως είναι συνταγματικό ή όχι επαναλαμβάνω, διαβάζω. Μπορεί να μην το ξέρετε γι’ αυτό το λέω. Συνταγματικό έκρινε το Συμβούλιο της Επικρατείας τον υποχρεωτικό εμβολιασμό για τους άνω των εξήντα ετών και το πρόστιμο των 100 ευρώ λόγω πανδημίας. Συγκεκριμένα, το Συμβούλιο της Επικρατείας με την απόφαση 1762/4/2023 κ.λπ.. Δηλαδή για το αν το μέτρο είναι συνταγματικό ή όχι έχει αποφανθεί, κύριε, το συνταγματικό δικαστήριο. Τώρα, εσείς ποιος λέτε να ξέρει καλύτερα για το σύνταγμα του ΄75; Ο Κολοκοτρώνης, ο Παστέρ, ο Κοχ και εσείς ή το Συμβούλιο της Επικρατείας; Για να μην τρελαθούμε τελικά σε αυτήν την Αίθουσα!

Γιατί επιτέλους πρέπει να συνεννοούμαστε, αγαπητέ συνάδελφε, ως λογικοί άνθρωποι. Το μέτρο είναι συνταγματικό, γιατί κρίθηκε συνταγματικό και άρα κανείς δεν μπορεί να το λέει αντισυνταγματικό. Τώρα, αυτό το μέτρο που κρίθηκε συνταγματικό εγώ ως Υπουργός Υγείας το εισηγήθηκα στο Υπουργικό Συμβούλιο και το Υπουργικό Συμβούλιο έχει κάνει δεκτό. Στον νόμο που φέρνουμε σε δημόσια διαβούλευση, έχουμε Υπουργικό Συμβούλιο την Πέμπτη για να περάσουν και τα υπόλοιπα άρθρα του και αν όλα πάνε καλά την Παρασκευή θα είμαστε με τη δημόσια διαβούλευση. Εν πάση περιπτώσει σε λίγες εβδομάδες θα έχει ψηφιστεί. Μέσα σε αυτό το νομοσχέδιο υπάρχει και το άρθρο για τη διαγραφή του προστίμου σε όσους δεν το έχουν πληρώσει.

Για ποιον λόγο το κάνω αυτό; Όχι διότι δεν ήταν ορθό το μέτρο όταν μπήκε. Το μέτρο ήταν σωστό όταν μπήκε και αποτελεσματικό όπως εξήγησα όταν μπήκε. Αλλά γιατί πλέον μπαίνουμε σε μια νέα φάση, όπως στον πόλεμο κατά της πανδημίας. Και κατά τη γνώμη μου δεν χρειάζεται πια να τσακωνόμαστε όπως εμείς οι δύο εδώ τώρα, όπως στην αρχή της πανδημίας που υπήρχε ανησυχία για αυτά τα εμβόλια, αφού πια ξέρουμε ότι λειτουργούν και δεν κάνουν τις ζημιές που λέτε, γιατί αλλιώς θα είχαν πεθάνει όλοι στους δρόμους. Τι λέμε; Να τείνουμε έναν κλάδο ελαίας σε αυτούς τους συμπολίτες μας και να τους πούμε «διαγράφουμε το παρελθόν, τσακωθήκαμε, πάμε παρακάτω». Τώρα πια το εμβόλιο αυτό, κύριε Πρόεδρε, πρέπει να γίνεται μια φορά τον χρόνο ως εποχικό εμβόλιο, όπως γίνεται το εμβόλιο της γρίπης. Για ποιον λόγο το κάνουμε αυτό, γιατρέ; Γιατί αν δεν το κάνουν οι άνω των εξήντα, αρρωσταίνουν περισσότερο, γεμίζουν τα νοσοκομεία περισσότερο, γεμίζουν οι εντατικές περισσότερο. Και δυστυχώς στους χίλιους θανάτους φέτος το χειμώνα από COVID-19, από τον Σεπτέμβριο μέχρι τώρα, εμβολιασμένοι, δηλαδή με την τελευταία δόση του εμβολίου ήταν δύο άνθρωποι. Δύο. Όσον αφορά μάλιστα τη στατιστική, που μάλλον δεν σας πολυαρέσει, ξέρετε πάρα πολύ καλά ότι ο δείκτης θνητότητας στους ανεμβολίαστους με μηδέν δόσεις είναι περίπου τριάντα φορές περισσότερος από ό,τι σε αυτούς που έχουν εμβολιαστεί έστω με δύο δόσεις. Άρα εσείς ως γιατρός δεν πρέπει να παρασύρετε τον κόσμο στον θάνατο με αυτά που λέτε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Θα συζητηθεί η πέμπτη με αριθμό 722/14-2-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να ακυρωθεί η παράτυπη και λανθασμένη κατάργηση ασφαλιστικών δικαιωμάτων του κλάδου οδηγών σχολικών λεωφορείων».

Παρακαλώ, κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, η ερώτησή μου αφορά τους οδηγούς σχολικών λεωφορείων και πούλμαν οι οποίοι από το 1984, σαράντα χρόνια τώρα δηλαδή, εντάσσονται στα βαρέα και ανθυγιεινά επαγγέλματα. Σας ρωτώ: Έχει αλλάξει τίποτα από το 1984; Όχι. Αντ’ αυτού το 2011 επαναβεβαιώθηκε η ένταξή τους, αυτών των εργαζομένων, με τον νέο κανονισμό των βαρέων και ανθυγιεινών επαγγελμάτων.

Όλοι λοιπόν οι οδηγοί έπαιρναν τα αντίστοιχα ένσημα; Όχι. Ένας ιδιοκτήτης ιδιωτικού εκπαιδευτηρίου της Αττικής από το 2013 δεν καταβάλλει στον ΕΦΚΑ τα βαρέα και ανθυγιεινά ένσημα στους οδηγούς των λεωφορείων του. Και τι γίνεται τότε; Γίνεται ότι οι εργαζόμενοι του συγκεκριμένου εργοδότη μετά από επτά χρόνια -δεν ξέρω γιατί τόσο αργά-, το 2020, καταγγέλλουν τον εργοδότη τους.

Και τότε συμβαίνουν τα εξής ακατανόητα και θα μου τα εξηγήσετε ένα-ένα, γιατί ξέρω την απάντησή σας στην κ. Κτενά:

Οι επιθεωρητές του ΕΦΚΑ που διενεργούν τον έλεγχο στις 7 Φεβρουαρίου 2020 αντί να διαπιστώσουν την παράβαση του ισχύοντος νόμου και να απαιτήσουν από τον εργοδότη να συμμορφωθεί, του «επιτρέπουν» ή μήπως και τον συμβουλεύουν να ρωτήσει τον ΕΦΚΑ αν δικαιούται να παρανομεί ή όχι. Οι επιθεωρητές δηλαδή του Υπουργείου σας και της αρμοδιότητάς σας δεν ήξεραν; Και αν δεν ήξεραν, γιατί δεν ρώτησαν τον ΕΦΚΑ;

Και τότε φαίνεται ότι ούτε ο ΕΦΚΑ γνώριζε, διότι ως μη όφειλε και αντί να ρωτήσει τη Διαρκή Επιτροπή Κρίσης Βαρέων και Ανθυγιεινών -αυτό ήταν το μόνο αρμόδιο όργανο για να μάθει- ρωτάει το Υπουργείο Μεταφορών κάτι άσχετο. Τι ρωτάει; Αν τα σχολικά λεωφορεία είναι μεταφορικά μέσα δημόσιας χρήσης που ανήκουν σε μεταφορικές εταιρείες, τύπου ΚΤΕΛ δηλαδή. Ρωτάει δηλαδή αν τα λεωφορεία των ιδιωτικών εκπαιδευτηρίων -αύριο μπαίνουμε και στα ιδιωτικά πανεπιστήμια- είναι ΚΤΕΛ με τα οποία οι ανήλικοι επιβάτες μεταφέρονται πληρώνοντας εισιτήριο. Άκουσον-άκουσον τι ρώτησε. Τι απαντάει το Υπουργείο Μεταφορών, προφανώς; «Όχι, δεν είναι», τους απαντάει. Και ο ΕΦΚΑ στις 4 Μαρτίου, ούτε μήνα μετά από τη διενέργεια του ελέγχου και πριν οι επιθεωρητές που έχει στείλει βγάλουν οποιαδήποτε απόφαση, το τμήμα ασφάλισης μισθωτών εκδίδει μια ερμηνευτική εγκύκλιο με την οποία απεντάσσει όλους τους οδηγούς σχολικών λεωφορείων από τα βαρέα και ανθυγιεινά και μία βδομάδα μετά απαντούν και οι επιθεωρητές που διενήργησαν τον αρχικό έλεγχο και εκδίδουν το επίσημο πόρισμά τους.

Όπως εσείς απαντήσατε, κύριε Υπουργέ, στην ερώτηση της κ. Κτενά οκτώ μήνες μετά τον έλεγχο, τον Δεκέμβριο του 2020 δηλαδή, συνεδριάζει η αρμόδια επιτροπή, η μόνη που μπορούσε να αποφασίζει αν έπρεπε να απεντάξει ή όχι τους οδηγούς λεωφορείων των εκπαιδευτηρίων, τέσσερις φορές και δεν λαμβάνει καμμία απόφαση. Δηλαδή ισχύει το προηγούμενο καθεστώς –ναι ή όχι;- όταν συμβαίνει αυτό.

Αν συνδυάσω λοιπόν τώρα την ασύλληπτη ταχύτητα του ΕΦΚΑ να εκδώσει μέσα σε λιγότερο από μήνα την ερμηνευτική εγκύκλιο απένταξης με την απροθυμία της μόνης αρμόδιας επιτροπής των βαρέων και ανθυγιεινών να το καλύψει αυτό οκτώ μήνες μετά, είμαι πολύ καχύποπτη, κύριε Υπουργέ, να συμπεράνω ότι η Κυβέρνησή σας έχει δώσει γραμμή να απεντάξει κλάδους εργαζομένων από τα βαρέα και ανθυγιεινά επαγγέλματα και να κάνει δώρο στους εργοδότες το επιπλέον κόστος των βαρέων ενσήμων -γιατί αυτοί τα πληρώνουν- και ότι οι οδηγοί σχολικών λεωφορείων είναι τα πρώτα θύματα;

Με βάση, επομένως, όσα εξέθεσα, επαναδιατυπώνω την ερώτησή μου ως εξής:

Συμφωνείτε εσείς, ως ο αρμόδιος Υφυπουργός για τον ΕΦΚΑ από τον Αύγουστο του 2020 -σημειώστε το αυτό- να στερείται ένας ολόκληρος κλάδος εργαζομένων με μη σύννομο τρόπο τα κεκτημένα ασφαλιστικά του δικαιώματα που έπρεπε εσείς να υπερασπίζεστε; Μήπως είναι κατεύθυνση της Κυβέρνησής σας να δωρίσετε το επιπλέον κόστος στους εργοδότες των βαρέων και ανθυγιεινών;

Και αν δεν συμβαίνει αυτό και είμαι πράγματι καχύποπτη ως μη όφειλα, τότε πότε θα ακυρώσετε την παράτυπη και λανθασμένη απόφαση ενός τμήματος του ΕΦΚΑ και θα αποδώσετε αναδρομικά τα σωστά ένσημα στους οδηγούς που τα στερήθηκαν;

Κύριε Πρόεδρε, σας ευχαριστώ. Θα μιλήσω λιγότερο τη δεύτερη φορά.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Φωτίου.

Θα απαντήσει ο Υφυπουργός Εργασίας και Κοινωνικής Ασφάλισης κ. Παναγιώτης Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμη κυρία Φωτίου, το θέμα στο οποίο αναφέρεστε έχει συζητηθεί επακριβώς –ήταν η ίδια ερώτηση ακριβώς- ενώπιον της Βουλής, κατά τη συζήτηση της επίκαιρης ερώτησης της συναδέλφου σας κ. Κτενά του ΚΚΕ, στην οποία αναφερθήκατε και εσείς δύο φορές, κατά τη συνεδρίαση της 31ης Ιανουαρίου του 2024. Έκτοτε δεν έχει προκύψει κάποιο καινούργιο δεδομένο, ώστε να δοθεί διαφορετική απάντηση.

Επιτρέψτε μου, λοιπόν, να επαναλάβω ορισμένα σημεία, για τα οποία έχει ήδη ενημερωθεί το Σώμα:

Κατ’ αρχάς, ο ισχύων πίνακας βαρέων και ανθυγιεινών εργασιών, που τέθηκε σε ισχύ την 1η Ιανουαρίου 2012, επανακαθόρισε τους χώρους, τις εργασίες και τις ειδικότητες που υπάγονται στα βαρέα και ανθυγιεινά επαγγέλματα. Στο Α΄ μέρος του Κανονισμού καθορίζονται ρητά συγκεκριμένοι χώροι, στους οποίους οι απασχολούμενοι στις αναφερόμενες ειδικότητες υπάγονται στην ασφάλιση βαρέων και ανθυγιεινών επαγγελμάτων.

Συγκεκριμένα, εξετάζεται: Πρώτον, αν ο ασφαλισμένος εργάζεται σε οικονομική μονάδα στο αντικείμενο δράσης της οποίας περιλαμβάνεται κάποια από τις περιγραφόμενες εργασίες. Και, δεύτερον, εξετάζεται αν ο συγκεκριμένος ασφαλισμένος εργάζεται με την ειδικότητα που αναγράφεται έναντι της αντίστοιχης εργασίας του πίνακα. Επομένως, πρέπει να πληρούνται και τα δύο κριτήρια: Και του χώρου εργασίας και της συγκεκριμένης ειδικότητας.

Στην πεντηκοστή πρώτη περίπτωση εργασιών του Α΄ Μέρους του Κανονισμού, ως χώρος εργασίας ορίζονται οι επιβατικές και εμπορευματικές μεταφορές σε συνδυασμό με τις ειδικότητες οδηγοί βαρέων φορτηγών μεικτού τύπου άνω των τρεισήμισι τόνων, λεωφορείων, πούλμαν, οχημάτων σταθερής τροχιάς, οδηγοί ταξί των Νομών Αττικής και Θεσσαλονίκης, οδηγοί και βοηθοί ασθενοφόρων, διασώστες και καθαριστές λεωφορείων.

Η απαρίθμηση των εργασιών και των ιδιοκτητών που υπάγονται στο καθεστώς προστασίας του Κανονισμού Βαρέων και Ανθυγιεινών Επαγγελμάτων είναι, ως γνωστόν, περιοριστική. Ο λόγος είναι ότι ο Κανονισμός προβλέπει ειδικές ευνοϊκές συνταξιοδοτικές ρυθμίσεις για τους συγκεκριμένους εργαζόμενους, αναγνωρίζοντας ακριβώς ότι η επί μακρόν απασχόληση στις εργασίες ή ειδικότητες αυτές, επιφέρει πρόωρη φθορά και εξασθένιση του οργανισμού τους και, κατ’ ακολουθία, αδυναμία τους να εργάζονται για διαστήματα ίδια με αυτά των απασχολούμενων σε επαγγέλματα που δεν έχουν αυτά τα χαρακτηριστικά.

Η ευνοϊκή αυτή μεταχείριση ορισμένων ασφαλισμένων από την άποψη των προϋποθέσεων συνταξιοδότησής τους –ιδίως η μείωση του ορίου ηλικίας συνταξιοδότησης- σε συνδυασμό με την οριστική και όχι ενδεικτική απαρίθμηση των εργασιών και ειδικοτήτων που εντάσσονται στα βαρέα και ανθυγιεινά επαγγέλματα- καθιστά τις διατάξεις του Κανονισμού αυτό που οι νομικοί ονομάζουν «εξαιρετικό δίκαιο». Ως εκ τούτου, οι σχετικές διατάξεις πρέπει να ερμηνεύονται στενά, όπως έχει επιβεβαιώσει επανειλημμένα η νομολογία. Αυτό σημαίνει ότι δεν είναι επιτρεπτή η διασταλτική ερμηνεία ή η αναλογική εφαρμογή των διατάξεων του Κανονισμού σε παρεμφερείς περιπτώσεις εργασιών ή ειδικοτήτων.

Σύμφωνα με τα στοιχεία που μας κοινοποίησε ο ΕΦΚΑ, η Διεύθυνση Ασφάλισης Κεντρικής Υπηρεσίας του φορέα, με αφορμή ερωτήματα που αφορούσαν την υπαγωγή ή μη των οδηγών σχολικών λεωφορείων και σχολικών πούλμαν στις ανωτέρω διατάξεις, απηύθυνε ερώτημα τον Φεβρουάριο του 2020 στο Υπουργείο Υποδομών και Μεταφορών ως αρμόδιο για την εποπτεία του τομέα των μεταφορών για το εάν τα σχολικά λεωφορεία ανήκουν στην κατηγορία των επιβατικών και εμπορευματικών μεταφορών. Το Υπουργείο Υποδομών και Μεταφορών επικαλέστηκε στην απάντησή του τον ευρωπαϊκό κανονισμό 1071/2009, που ορίζει το επάγγελμα του οδικού μεταφορέα επιβατών ως τη δραστηριότητα κάθε επιχείρησης που εκτελεί με λεωφορεία μεταφορές επιβατών παρεχόμενες στο κοινό ή σε ορισμένες κατηγορίες χρηστών έναντι κομίστρου καταβαλλομένου από τον επιβάτη ή τον διοργανωτή της μεταφοράς. Στον ορισμό αυτό δεν συμπεριλαμβάνονται επιχειρήσεις που η κύρια δραστηριότητά τους δεν είναι οι οδικές μεταφορές επιβατών, αλλά εκτελούν συγκεκριμένο έργο παρεμπιπτόντως στο πλαίσιο μιας διευκόλυνσης του έργου τους, παραδείγματος χάριν για τη μεταφορά του προσωπικού ή για τη μεταφορά μαθητών με σχολικά λεωφορεία.

Βάσει, λοιπόν, της απάντησης αυτής ο ΕΦΚΑ εξέδωσε το σχετικό έγγραφο που αναφέρετε στην ερώτησή σας, διευκρινίζοντας ότι τα ανωτέρω πρόσωπα δεν ανήκουν στην περίπτωση 51 του Α΄ Μέρους του Κανονισμού Βαρέων και Ανθυγιεινών Επαγγελμάτων. Το θέμα, όπως αναφέρατε και εσείς στην ερώτησή σας, απασχόλησε τη Διαρκή Επιτροπή Κρίσεως Βαρέων και Ανθυγιεινών Επαγγελμάτων, η οποία συστάθηκε με την υπ’ αριθμόν 9535/2020 υπουργική απόφαση. Συγκεκριμένα, το αίτημα ένταξης των οδηγών σχολικών λεωφορείων και πούλμαν στα βαρέα και ανθυγιεινά επαγγέλματα συζητήθηκε σε τέσσερις συνεδριάσεις της επιτροπής, η οποία, όμως, δεν έλαβε καμμία συγκεκριμένη απόφαση.

Έχω περάσει τον επιτρεπόμενο χρόνο, τα υπόλοιπα θα τα πω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Ορίστε, κ. Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Κύριε Υφυπουργέ, είστε πανεπιστημιακός δάσκαλος, μιλάω ευθέως. Σας είχα ειδοποιήσει ότι έχω ακούσει επανειλημμένα -τρεις φορές!- την απάντηση που δώσατε στην κ. Κτενά. Μου διαβάζετε τα ίδια που είπατε στην κ. Κτενά; Με υποτιμάτε σε τέτοιο βαθμό;

Εν πάση περιπτώσει, να σας ρωτήσω ξανά ορισμένα πράγματα: Εσείς δώσατε, με δική σας απόφαση, την υπουργική απόφαση δηλαδή 9535/2020; Ήταν δική σας απόφαση που ζητήσατε να συνέλθει η μόνη αρμόδια επιτροπή για οποιαδήποτε αναθεώρηση -οποιαδήποτε αναθεώρηση!- πάνω στα βαρέα και ανθυγιεινά, δηλαδή εσείς ζητήσατε να συγκληθεί η Διαρκής Επιτροπή Κρίσης Βαρέων και Ανθυγιεινών; Εσείς το ρωτήσατε; Γιατί θα σας τιμούσε αυτό. Αυτό είναι το πρώτο.

Δεύτερον, μετά από οκτώ μήνες, λοιπόν –ή δεν ξέρω πότε ζητήσατε την επιτροπή να συγκληθεί- συνεκλήθη και όπως λέτε -και τώρα μου το απαντήσατε μόλις- τι είπε η επιτροπή που συνεκλήθη και συνεδρίασε τέσσερις φορές; Δεν έβγαλε καμμία απόφαση. Γιατί δεν έβγαλε απόφαση; Και όταν δεν βγάζει μια επιτροπή απόφαση, τι ισχύει; Είμαστε σε κενό νόμου; Ισχύει ο προηγούμενος! Ναι ή όχι, κύριε καθηγητά; Ισχύει ο προηγούμενος; Δηλαδή, ισχύει η απόφαση της επιτροπής που εφαρμόζεται από το 2012; Ναι ή όχι; Πείτε μου επιτέλους να καταλάβω και εγώ τι συμβαίνει εδώ πέρα.

Και μου επικαλείστε, μου διαβάζετε ένα κομμάτι που είναι το ίδιο με αυτό που σας λέει ο Συνήγορος του Πολίτη από το 2020 και είναι καταπέλτης εναντίον της απόφασης. Τι λέει ο Συνήγορος του Πολίτη; Αυτό που μου διαβάσατε. Θέλετε να σας το ξαναδιαβάσω; «Οι διατάξεις του Κανονισμού Βαρέων και Ανθυγιεινών αποτελούν εξαιρετικό δίκαιο». Τι θα πει «εξαιρετικό δίκαιο»; Μη επιδεχόμενο διασταλτική ερμηνεία. Μου το διαβάσατε μόλις πριν δύο λεπτά. Άρα; Καταλήγει στο ότι «δεν μπορεί επομένως να τροποποιούνται από τη Διοίκηση με οδηγίες ενός γενικού εγγράφου, χωρίς την ύπαρξη κανονιστικής πράξης, όπως ορίζεται από το άρθρο 17 παράγραφος τάδε του ν.3863/2010». Άρα, οι επιθεωρητές του ΕΦΚΑ δεν εφάρμοσαν τον νόμο ως όφειλαν, δεν έθεσαν οι ίδιοι το ερώτημα στον ΕΦΚΑ, αλλά και ο ΕΦΚΑ και το Υπουργείο, αφού ηγέρθη τέτοιο μείζον θέμα, κατά τον ΕΦΚΑ και το Υπουργείο, δεν απέστειλε δεύτερο έλεγχο από ανώτερους υπαλλήλους; Τι κάνατε εσείς, λοιπόν; Αποστείλατε δεύτερο έλεγχο; Όχι, προφανώς.

Και τώρα τι έχει γίνει; Εν τω μεταξύ έχουν γίνει επιπλέον πέντε αποφάσεις πρωτοδικείων, κύριε Υφυπουργέ, οι οποίες έχουν δικαιώσει τους εργαζόμενους με το σκεπτικό ότι ο Κανονισμός Βαρέων και Ανθυγιεινών, όπως τον όρισε η Επιτροπή Κρίσης των Βαρέων και Ανθυγιεινών, περιλαμβάνει τους οδηγούς λεωφορείων εν γένει.

Επομένως, σας ξαναρωτώ εντίμως και βλέπετε ότι δεν προσπαθώ να δημιουργήσω κανένα πολιτικό σκάνδαλο, γιατί υπήρχαν και άλλα στοιχεία σε αυτή την υπόθεση που δεν τα επικαλέστηκα καθόλου. Θα επανέλθω, όμως, αν συνεχιστεί αυτή η κατάσταση.

Επομένως, εάν η Κυβέρνησή σας δεν έχει αποφασίσει να κάνει δώρο στους εργοδότες εις βάρος των ασφαλιστικών και συνταξιοδοτικών δικαιωμάτων των εργαζομένων, το κόστος των βαρέων και ανθυγιεινών ενσήμων, όπως βάσιμα ανέπτυξα μέχρι στιγμής –νομίζω- τότε σας ρωτώ αν θα αποσύρετε εσείς άμεσα την παράτυπη και λανθασμένη απόφαση του ΕΦΚΑ, ή θα το αφήσετε να σέρνεται μπροστά όσα χρόνια θέλετε και αν θα υποχρεώσετε τους εργοδότες να προβούν αναδρομικά στην καταβολή των αχρεωστήτως παρακρατηθέντων βαρέων ενσήμων των οδηγών σχολικών λεωφορείων. Και λέω για τα σχολικά λεωφορεία των ιδιωτικών εκπαιδευτηρίων, γιατί για αυτά πρόκειται, δεν πρόκειται για τα δημόσια, πρόκειται για τα ιδιωτικά εκπαιδευτήρια, γιατί και αύριο αρχίζει η νέα ιστορία με τα ιδιωτικά πανεπιστήμια. Εγώ νομίζω ότι όλα σχετίζονται. Πείτε μου γιατί δεν σχετίζεται τίποτα με τίποτα.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κυρία Φωτίου, ως προς το ότι η απάντηση που δίνω στην ερώτησή σας είναι η ίδια με την απάντηση την οποία έδωσα στην κ. Κτενά, πραγματικά, όταν τα δεδομένα δεν έχουν αλλάξει, δεν πρόκειται να δώσω διαφορετική απάντηση.

Όπως ανέφερα στην πρωτολογία μου, οι κανόνες για την υπαγωγή στα βαρέα και ανθυγιεινά επαγγέλματα συνιστούν εξαιρετικό δίκαιο, γιατί εισάγουν απόκλιση από τον κανόνα που ισχύει γενικά για τη συνταξιοδότηση, όσον αφορά ιδίως το όριο ηλικίας και τον απαιτούμενο χρόνο ασφάλισης. Επομένως, οι κανόνες αυτοί ερμηνεύονται στενά και δεν μπορούν να εφαρμόζονται αναλογικά σε άλλες παρόμοιες κατηγορίες εργαζομένων.

Για τον λόγο αυτό, άλλωστε, σύμφωνα με τις διατάξεις της παραγράφου 1 του άρθρου 17 του ν.3863/2010, ο πίνακας των βαρέων και ανθυγιεινών επαγγελμάτων τροποποιείται με απόφαση του Υπουργού Εργασίας και Κοινωνικής Ασφάλισης ύστερα από γνώμη της Διαρκούς Επιτροπής Κρίσεως Βαρέων και Ανθυγιεινών Επαγγελμάτων και γνωμοδότηση του Συμβουλίου Κοινωνικής Ασφάλισης, δηλαδή προβλέπεται συγκεκριμένη διοικητική διαδικασία για την εξέταση των θεμάτων, ώστε να υπάρχει ασφάλεια δικαίου.

Επομένως, όταν συγκροτηθεί εκ νέου η Επιτροπή Κρίσεων για τα Βαρέα και Ανθυγιεινά Επαγγέλματα, θα μπορούσε να τεθεί το θέμα εκ νέου εκ μέρους των οδηγών σχολικών λεωφορείων.

Θα ήθελα, επίσης, να ξεκαθαρίσω ότι προφανώς δεν ισχύει αυτό που λέτε εσείς -και το επαναλάβατε δύο φορές στην τοποθέτησή σας- ότι υπάρχει κεντρική οδηγία προς τον ΕΦΚΑ να απεντάσσει κλάδους και ομάδες εργαζομένων από τα βαρέα και ανθυγιεινά επαγγέλματα, όπως αναφέρετε και στην πρωτολογία σας, αλλά και στη δευτερολογία σας.

Όσον αφορά τις δικαστικές αποφάσεις στις οποίες αναφέρεστε, το ελληνικό δημόσιο δεν ήταν διάδικος και δεν είχε λάβει μέρος στις σχετικές διοικητικές δίκες ούτε του κοινοποιήθηκαν οι σχετικές προσφυγές όταν κατατέθηκαν. Σύμφωνα με την ενημέρωση από τις αρμόδιες υπηρεσίες πρόκειται –το είπατε και εσείς στην τοποθέτησή σας- για πρωτόδικες δικαστικές αποφάσεις. Συνεπώς η Διοίκηση -και εν προκειμένω ο ΕΦΚΑ- προφανώς θα εκτελέσει αυτές, όταν φτάσουν στο στάδιο της τελεσιδικίας, όπως άλλωστε προβλέπεται από την κείμενη νομοθεσία.

Στην ερώτησή σας αναφέρεστε επίσης στο πόρισμα του Συνηγόρου του Πολίτη σχετικά με το θέμα. Υποθέτω ότι αναφέρεστε στο με αριθμό πρωτοκόλλου 278101/48986/2020 έγγραφο που έχει δημοσιευθεί και στην ιστοσελίδα του Συνηγόρου του Πολίτη. Για λόγους ακρίβειας θα πρέπει να αναφερθεί ότι δεν πρόκειται περί πορίσματος αλλά εγγράφου το οποίο εστάλη προς τη Γενική Διεύθυνση Εισφορών του e-ΕΦΚΑ στο πλαίσιο έρευνας κατόπιν αναφοράς που έλαβε ο Συνήγορος του Πολίτη. Το εν λόγω έγγραφο ναι μεν περιλαμβάνει παρατηρήσεις επί του εν λόγω ζητήματος, αναφέρει, όμως, ρητά -και παίρνω λέξη προς λέξη από το κείμενο- «ο Συνήγορος του Πολίτη, ευρισκόμενος στην αρχή της έρευνας των συγκεκριμένων αναφορών, ούτε επιθυμεί επί του παρόντος τουλάχιστον ούτε θα μπορούσε να διατυπώσει οριστική άποψη για τις διευκρινίσεις που παρέχονται με το υπ’ αριθμόν 51485/2020 γενικό έγγραφο της Διεύθυνσής σας. Κάτι τέτοιο απαιτεί εξαντλητική έρευνα των πραγματικών περιστατικών που συνθέτουν την περίπτωση αυτή, κάτι που μεταξύ άλλων προϋποθέτει την εκ μέρους σας αναλυτική ενημέρωσή μας».

Στο εν λόγω έγγραφο, πράγματι, απάντησε η Γενική Διεύθυνση Εισφορών του ΕΦΚΑ. Ούτε στη σελίδα του Συνηγόρου του Πολίτη αναφέρεται κάποια οριστική άποψη ούτε κάποια αντίστοιχη κοινοποίηση έχει γίνει προς το Υπουργείο Εργασίας.

Συμπερασματικά, ο ΕΦΚΑ εξέδωσε το σχετικό έγγραφο για τους οδηγούς σχολικών λεωφορείων κατόπιν αλληλογραφίας με το Υπουργείο Υποδομών και Μεταφορών, με το αιτιολογικό ότι οι επιβατικές μεταφορές δεν αποτελούν την κύρια δραστηριότητα των επιχειρήσεων όπου απασχολούνται και επομένως δεν εμπίπτουν στην έννοια των επιβατικών μεταφορών, όπως ορίζονται από τον κανονισμό 1071/2009.

Το θέμα εξετάστηκε στην Επιτροπή Κρίσεως Βαρέων και Ανθυγιεινών Επαγγελμάτων, χωρίς να ληφθεί απόφαση. Υπάρχουν ορισμένες πρωτόδικες δικαστικές αποφάσεις για τις οποίες θα ακολουθηθεί η προβλεπόμενη διαδικασία όταν φτάσουν στο στάδιο της τελεσιδικίας. Και, τέλος, επαναλαμβάνω ότι το θέμα μπορεί να εξεταστεί εκ νέου όταν συγκροτηθεί ξανά -και αυτό θα γίνει σύντομα- η Διαρκής Επιτροπή Κρίσεως Βαρέων και Ανθυγιεινών Επαγγελμάτων.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την τέταρτη με αριθμό 721/14-2-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Υποδομών και Μεταφορών, με θέμα: «Επιτακτική ανάγκη διακοπής λειτουργίας της σιδηροδρομικής κυκλοφορίας στη θέση Λιανοκλάδι - Μεζούρλο, μήκους εκατόν είκοσι χιλιομέτρων, λόγω μη λειτουργίας της σηματοδότησης, ως συνέπεια καταστροφής από την πλημμύρα «Ντάνιελ»».

Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, σε δύο ημέρες κλείνουμε έναν χρόνο από το έγκλημα των Τεμπών. Πολλές ατασθαλίες, πολλές παραλείψεις και οι πενήντα επτά άνθρωποι που έχασαν τη ζωή τους πλήρωσαν τις παθογένειες του ελληνικού συστήματος. Παραλείψεις, λάθη, καθυστερήσεις, ο ένας πετάει το μπαλάκι στον άλλον, καθυστερήσεις στα έργα, φαγοπότι, μίζες. Τα ξέρει ο ελληνικός λαός αυτά.

Δυο-τρεις ημέρες πριν τις 28 Φεβρουαρίου που έγινε το έγκλημα, πάλι σε αυτή την Αίθουσα κάποιος Βουλευτής του ΣΥΡΙΖΑ, αν θυμάμαι καλά, έχει κάνει ερώτηση -όπως σήμερα, καλή ή κακή ώρα, όπως θέλετε κρίνετε- στον Υπουργό τότε τον κ. Καραμανλή, για θέματα ασφαλείας για το τρενάκι του Πηλίου. Τότε ο κ. Καραμανλής, από εκεί που κάθεστε, κουνούσε το δάχτυλο στον Βουλευτή και έλεγε, με ανοιχτές τις κάμερες, ότι δεν τίθενται θέματα ασφαλείας και «ντρέπομαι που θέτετε θέματα ασφάλειας», μάλιστα εξισώνοντας το τρενάκι του Πηλίου με την ασφαλή μετακίνηση των τρένων Θεσσαλονίκη - Αθήνα. Άρα έκρινε ότι η διαδρομή Θεσσαλονίκη - Αθήνα είναι ασφαλής και ντρεπόταν που έθετε θέματα ασφάλειας ο Βουλευτής. Τα είδαμε τα αποτελέσματα της ασφάλειας!

Λοιπόν, στις 7 Φεβρουαρίου 2024, ως μέλος της Εξεταστικής Επιτροπής για το έγκλημα των Τεμπών που ήμουν, είπα στον κ. Τσοτσορό, τον Διευθυντή Έργων του ΟΣΕ, ότι δεν λειτουργεί η σηματοδότηση στη θέση Λιανοκλάδι - Μεζούρλο για εκατόν είκοσι χιλιόμετρα, γιατί καταστράφηκε από τις πλημμύρες του «Ντάνιελ» και τον ρώτησα εάν το γνωρίζει και εάν ο σιδηρόδρομος συνεχίζει να λειτουργεί.

Η απάντησή του ήταν αφοπλιστική. Είπε ότι, ναι, συνεχίζει και λειτουργεί ο σιδηρόδρομος, χωρίς να λειτουργεί η τηλεδιοίκηση! Ένας από τους λόγους που αυτοί οι πενήντα επτά άνθρωποι έχασαν τη ζωή τους. Δεν το λέω εγώ, το λέει η Επιτροπή Γεραπετρίτη, οι πραγματογνώμονες που κατέθεσαν το πόρισμά τους, το είπαν όλοι οι μάρτυρες οι οποίοι πέρασαν από την Εξεταστική των Τεμπών και οι οποίοι είπαν ότι αν λειτουργούσαν τα συστήματα τηλεδιοίκησης, σηματοδότησης, ETCS κ.λπ., δεν θα είχαμε αυτό το αποτέλεσμα.

Πριν φτάσω στο ερώτημα, να σας πω ότι ο κ. Κατσιούλης, ο οποίος είναι στην Επιτροπή Βλαβών αλλά και επιβλέπων στα συστήματα ασφαλείας τηλεδιοίκησης και σηματοδότησης, έχει στείλει προσωπικό e-mail, όχι ένα, αλλά δύο και τρία και τέσσερα, και ενημερώνει τον κ. Τσοτσορό ότι υπάρχει πρόβλημα εκεί και θα θρηνήσουμε πάλι θύματα, όπως έκαναν και οι συνδικαλιστές που ενημέρωναν τον Υπουργό και όχι μόνο.

Και το ερώτημα, λοιπόν, είναι αν εσείς ως Υπουργείο γνωρίζετε ότι δεν λειτουργούν τα συστήματα τηλεδιοίκησης και σηματοδότησης στο συγκεκριμένο σημείο που σας ανέφερα. Και αν το γνωρίζετε, από πότε το γνωρίζετε; Και αν το γνωρίζετε, τι πράξτε;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα απαντήσει η Υφυπουργός Υποδομών και Μεταφορών κ. Χριστίνα Αλεξοπούλου.

Ορίστε, κυρία Υφυπουργέ.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, όπως πράγματι είναι γνωστό τον περασμένο Σεπτέμβριο η κακοκαιρία «Ντάνιελ» έπληξε μεταξύ άλλων τις σιδηροδρομικές υποδομές. Αυτό που έπραξε η πολιτική ηγεσία του Υπουργείου Υποδομών και Μεταφορών είναι να λάβει πρωτοβουλίες για την επίλυση ζητημάτων τα οποία πράγματι ανέκυψαν από αυτή την καταστροφή. Έτσι, μεταξύ άλλων, θυμίζω ότι όλα τα έργα αποκατάστασης των καταστροφών περιλαμβάνονται στη σχετική νομοθετική ρύθμιση του Υπουργείου Υποδομών και Μεταφορών για τον «Ντάνιελ», με διαδικασίες fast-track, άρθρο 25 του ν.5049/2023.

Επιπλέον, κατόπιν σχετικού αιτήματος των ελληνικών αρχών, στην πρόταση της Ευρωπαϊκής Επιτροπής προς το συμβούλιο για την έκδοση της εκτελεστικής απόφασης για την αναβάθμιση του Εθνικού Σχεδίου Ανάκαμψης και Ανθεκτικότητας, έχει περιληφθεί δράση για την αποκατάσταση της προσβασιμότητας μετά τις επιπτώσεις της κακοκαιρίας «Ντάνιελ». Στο αίτημα αυτό περιλαμβάνεται και η αποκατάσταση των ζημιών στο σιδηροδρομικό δίκτυο.

Εν προκειμένω και σχετικώς με την ερώτησή σας, το Υπουργείο Υποδομών και Μεταφορών ανέθεσε σε ειδικό σύμβουλο τη σύνταξη προκαταρκτικών μελετών με στόχο να ολοκληρωθούν τα τεύχη δημοπράτησης για διαγωνισμούς μεταξύ των οποίων και η οριστική αποκατάσταση των ζημιών των υποδομών στον κύριο άξονα από το σημείο του σιδηροδρομικού σταθμού Δομοκού μέχρι το σημείο σιδηροδρομικού σταθμού Μεζούρλου. Έως τον Ιούνιο του 2024 προβλέπεται, επίσης, υπογραφή όλων των συμβάσεων προμηθειών υπηρεσιών, συμπεριλαμβανομένων των μελετών και των έργων που απαιτούνται για την αποκατάσταση και την ανθεκτικότητα του σιδηροδρομικού δικτύου.

Όπως προέκυψε, η κακοκαιρία είχε ως άμεσο αποτέλεσμα την καταστροφή των σηματοδοτικών εγκαταστάσεων στις θέσεις Άγιος Στέφανος, Ξυνιάδα, Δομοκός, Ορφανά, Δοξαράς, Κραννώνας, καθώς και μερικές ζημιές στη θέση Λάρισα Εμπορικό. Παρέμειναν λειτουργικές οι σηματοδοτικές εγκαταστάσεις τηλεδιοίκησης Λιανοκλαδίου λαό και Παλαιοφαρσάλου, καθώς και η απεικόνιση στην τηλεδιοίκηση του Λιανοκλαδίου του τμήματος από τον σιδηροδρομικό σταθμό του Λιανοκλαδίου μέχρι τη νότια είσοδο της σήραγγας Όθρυος. Επίσης, διατηρήθηκε η λειτουργία και η απεικόνιση όλων των μηχανολογικών εγκαταστάσεων ασφαλείας της σήραγγας Όθρυος, καθώς και τα συστήματα συνεχούς και επί εικοσιτετραώρου βάσεως οπτικής επιτήρησής της στο αντίστοιχο κέντρο ελέγχου λειτουργίας.

Όσον αφορά στο τμήμα Λιανοκλάδι - Δομοκός, οι κυρίως ζημιές εντοπίζονται στο σιδηροδρομικό σταθμό Δομοκού. Οι εργασίες αποκατάστασης και επαναφοράς τους στην πρότερη κατάσταση θα υλοποιηθούν στο πλαίσιο του εν εξελίξει έργου με αριθμό σύμβασης 635/2013. Η σύμβαση αυτή περιλαμβάνει εργασίες ολοκλήρωσης της υποδομής και των κτηριακών εγκαταστάσεων, των Η/Μ εγκαταστάσεων, της σηματοδότησης, των τηλεπικοινωνιών και της ηλεκτροκίνησης της νέας διπλής σιδηροδρομικής γραμμής υψηλών ταχυτήτων Τιθορέα - Δομοκός.

Όσον αφορά στο τμήμα Δομοκό - Μεζοούρλο η αποκατάσταση των ζημιών, συμπεριλαμβανομένης και της σηματοδότησης, δρομολογούνται μέσω συμβάσεων από τον Οργανισμό, από τον ΟΣΕ.

Επίσης, μετά τις καταστροφές που προκάλεσε η κακοκαιρία «Ντάνιελ», ο ΟΣΕ αιτήθηκε από την «ΕΡΓΟΣΕ» την άμεση παράδοση της σιδηροδρομικής υποδομής της δεύτερης γραμμής του σιδηροδρομικού σταθμού Δομοκού, καθώς και της γραμμής καθόδου στην είσοδο του σταθμού για την υλοποίηση της προσωρινής ανάταξης αυτής, με στόχο την αποκατάσταση της εμπορευματικής και επιβατικής κυκλοφορίας στον άξονα Αθήνα - Θεσσαλονίκη. Τα συγκεκριμένα τμήματα γραμμής παραδόθηκαν ήδη από τις 8 Νοεμβρίου του 2023.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Τον λόγο έχει ο κ. Παπαδάκης για τη δευτερολογία του.

**ΠΑΡΑΣΧΟΣ ΠΑΠΑΔΑΚΗΣ:** Δεν ξέρω. Πραγματικά δεν ξέρω. Σαν να ζείτε σε έναν γυάλινο πύργο. Σαν να μην καταλαβαίνετε τι γίνεται. Και σας το λέω με συμπάθεια.

Ζάχαρη 2019. Εκεί που είναι η τηλεδιοίκηση καίγεται. Από το 2019 περιμέναμε να γίνουν οι μελέτες, να πάει η Επιτροπή Βλαβών, να συνταχθούν τα τεύχη δημοπράτησης, να δημοπρατηθεί το έργο και να αποκατασταθεί το πρόβλημα. Και φτάσαμε 28 Φεβρουαρίου του 2023 που δεν λειτουργούσε η τηλεδιοίκηση λόγω της πυρκαγιάς που χτύπησε την τηλεδιοίκηση και δεν αποκαταστάθηκε το πρόβλημα και πενήντα επτά άνθρωποι έχασαν τη ζωή τους. Και τώρα μου λέτε κάτι παρόμοιο με «Ντάνιελ» για τη συγκεκριμένη περιοχή.

Έχουν περάσει έξι μήνες. Τον Σεπτέμβριο έγινε ο «Ντάνιελ». Τελειώνει ο Φεβρουάριος. Πάνε και έρχονται τα τρένα. Ο κόσμος ανεβαίνει πάνω. Και εσείς μου λέτε μετά από πέντε μήνες ότι έχουν γίνει τα τεύχη δημοπράτησης, θα συνταχθούν, θα γίνει ανάθεση, θα γίνει η μελέτη. Σταματήστε! Εάν είναι να καθυστερήσουμε, σταματήστε τη διέλευση των τρένων. Να μην πηγαίνουν τα τρένα και έρχονται, να μην κόβονται τα εισιτήρια για χάρη των ανθρώπινων ζωών. Ας κάνουν και δύο χρόνια να γίνουν τα έργα.

Όσο λειτουργούν τα τρένα και δεν υπάρχει τηλεδιοίκηση και δεν υπάρχει σηματοδότηση, θα έχουμε πάλι τα Τέμπη, θα έχουμε πάλι νέα Τέμπη! Τι πρέπει να κάνουμε δηλαδή για να το καταλάβετε; Είναι δυνατόν να μου λέτε για fast-track διαδικασίες έξι μήνες μετά, ότι θα γίνουν μελέτες, ενώ έχουμε το παράδειγμα των Τεμπών; Δηλαδή τώρα μπορούμε να μιλάμε λογικά εδώ μέσα;

Χθες έπρεπε να γίνει διακοπή λειτουργίας. Όλοι στην εξεταστική των Τεμπών που πέρασαν, αυτό είπαν. Και ξέρετε τι είπε τότε ο πρόεδρος του ΟΣΕ; Ότι δεν διέκοπτε και δεν έδινε διακοπή των γραμμών της κυκλοφορίας του ΟΣΕ γιατί μάλλον πιεζόταν από την «HELLENIC TRAIN». Γιατί την «HELLENIC TRAIN» δεν τη συμφέρει να γίνει διακοπή των γραμμών, γιατί παίρνει εισιτήρια, κονομάει η «HELLENIC TRAIN».

Και εμείς τι κάνουμε; Τους κοιτάμε; Και περιμένουμε να ξαναγίνει ένα δεύτερο ατύχημα και να χάσουν οι άνθρωποι τις ζωές τους; Το θεωρώ αδιανόητο γιατί στην ουσία λέτε ότι ναι γνωρίζω, ομολογείτε ότι υπάρχει πρόβλημα και παρ’ όλα αυτά δεν διακόπτετε τη λειτουργία μέχρι να γίνουν τα έργα. Και ας κάνουν δέκα χρόνια να γίνουν τα έργα. Ούτως ή άλλως στην Ελλάδα είμαστε. Σε δέκα, είκοσι χρόνια θα αποκατασταθεί το πρόβλημα.

Σας λέω ότι ίδιο πρόβλημα ήταν στη θέση «Ζάχαρη». Έτσι χάθηκαν οι πενήντα επτά άνθρωποι. Γιατί στη θέση «Ζάχαρη» είχε καεί το σύστημα τηλεδιοίκησης και επί τέσσερα χρόνια δεν αναλάμβανε κάποιος να το φτιάξει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω το e-mail του κ. Κατσιούλη στον κ. Τσοτσορό στις 16 Ιανουαρίου. Ο κ. Κατσιούλης είναι ο επιβλέπων των συστημάτων τηλεδιοίκησης. Του στέλνει e-mail και του λέει το πρόβλημα, ότι θα έχουμε δεύτερα Τέμπη. Και απαντά ο κ. Τσοτσορός: «Βρίσκεστε σε σύγχυση για τον ακριβή ρόλο, τις αρμοδιότητες και τις ευθύνες σας στην Επιτροπή Διαπίστωσης Βλαβών, η οποία έχει συγκροτηθεί και της οποίας έχετε οριστεί μέλος κατόπιν της υποβολής σχετικής δήλωσης βλαβών. Κατά συνέπεια όλα όσα αναφέρετε στο μήνυμά σας αποτελούν εκ του νόμου περιεχόμενο του πρωτοκόλλου το οποίο οφείλετε να συντάξετε με τα υπόλοιπα μέλη της επιτροπής και όχι περιεχόμενο ενός εγγράφου το οποίο αποστέλλετε μεμονωμένο».

Δηλαδή ο Διοικητής Έργων του ΟΣΕ λέει: «Μου το στέλνεις άτυπα, μου το στέλνεις με προσωπικό e-mail. Με ενημερώνεις, ναι το ξέρω, αλλά μου το στέλνεις με e-mail. Άρα εγώ δεν μπορώ να κάνω τίποτα. Στείλ’ το μου ως έγγραφο πρωτοκόλλου της Επιτροπής Βλαβών».

Κλείνω, κύριε Πρόεδρε, και ευχαριστώ για την ανοχή.

Και απαντάει ο κ. Κατσιούλης. Του λέει πώς θα γίνει η αποκατάσταση του προβλήματος, του λέει μάλλον και τον τρόπο και περαιτέρω του λέει: «Προσπαθώ, κύριε Τσοτσορέ, πέντε μήνες μετά την κακοκαιρία «Ντάνιελ» απεγνωσμένα και με κάθε τρόπο να σας αφυπνίσω προφορικά και γραπτά, εξηγώντας σας ότι πρέπει να βρούμε άμεσα τρόπο να επαναλειτουργήσουν τα τμήματα, που δεν έχουν πληγεί από την κακοκαιρία «Ντάνιελ» με σηματοδότηση, τηλεδιοίκηση το συντομότερο δυνατόν, μεγιστοποιώντας την ασφαλή κυκλοφορία των τρένων στο τμήμα αυτό.

Τέλος, κύριε Τσοτσορέ, φαίνεται ότι ακόμα και μετά τα τελευταία τραγικά γεγονότα δεν έχετε διδαχτεί τίποτα. Ως τοπογράφος που είστε αδυνατείτε να αντιληφθείτε την κρισιμότητα κ.λπ.».

Δηλαδή, μαλώνουν εδώ ο Τσοτορός με τον Κατσιούλη σαν τις "Κατίνες" και για έναν εγωισμό και μια εμπάθεια δεν φτιάχνεται και δεν αποκαθίσταται το πρόβλημα.

Εσείς, λοιπόν, θα τους βλέπετε να μαλώνουν, να έχουν μια αντιδικία μεταξύ τους και δεν θα τους φωνάξετε να λύσουν το πρόβλημα άμεσα; Ή δεν θα διακόψετε τη λειτουργία των τρένων σε εκείνο το σημείο μέχρι να αποκατασταθεί το πρόβλημα;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει η κυρία Υφυπουργός.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ κύριε Πρόεδρε.

Αξιότιμε, κύριε συνάδελφε, δεδομένης πράγματι της σπουδαιότητας των έργων ανάταξης του σιδηροδρομικού δικτύου, οι διευθύνσεις του Υπουργείου Υποδομών και Μεταφορών συνεργάζονται με τους εποπτευόμενους φορείς ΟΣΕ, «ΕΡΓΟΣΕ», «ΓΑΙΑΟΣΕ» για τον συντονισμό, την επίβλεψη και την υλοποίηση αυτών των έργων. Η ΡΑΣ έχει ενημερωθεί για τις καταστροφές που υπέστησαν τμήματα της εθνικής σιδηροδρομικής υποδομής από τον «Ντάνιελ».

Τα άμεσα μέτρα που λήφθηκαν από την πλευρά του ΟΣΕ αφορούν: Στη διακοπή της κυκλοφορίας στα τμήματα της σιδηροδρομικής γραμμής Λάρισα - Βόλος και Παλαιοφάρσαλος - Καλαμπάκα. Στην προσωρινή διακοπή της κυκλοφορίας και στους δύο κλάδους, στο τμήμα της σιδηροδρομικής γραμμής Λιανοκλάδι - Λάρισα και στην εκτέλεση επειγουσών εργασιών προσωρινής αποκατάστασης εντοπισμένα τμήματα της εν λόγω σιδηροδρομικής γραμμής καθόδου.

Οι παρεμβάσεις αυτές είχαν αποτέλεσμα την επανέναρξη των εμπορικών δρομολογίων στις 10-12-2023 και των επιβατικών δρομολογίων στις 16 Δεκεμβρίου του 2023 με κυκλοφορία σε μονή γραμμή και με μειωμένη ταχύτητα -μειωμένη ταχύτητα!- στο τμήμα καθόδου της σιδηροδρομικής γραμμής Άγιος Στέφανος - Δομοκός - Παλαιοφάρσαλο - Μεζούρλος.

Η κυκλοφορία διεξάγεται επί διπλής γραμμής μέχρι τον σιδηροδρομικό σταθμό του Αγίου Στεφάνου, ο οποίος είναι στελεχωμένος επί εικοσιτετραώρου βάσεως. Στον σχεδιασμό εντάσσεται και η ανάθεση δύο εργολαβιών, οι οποίες στοχεύουν στην οριστική αποκατάσταση όλων των υποσυστημάτων που επλήγησαν στα τμήματα σιδηροδρομικής γραμμής Λιανοκλάδι - Δομοκός - Λάρισα και Λάρισα - Βόλος και Παλαιοφάρσαλος - Καλαμπάκα περιλαμβανομένου και του υποσυστήματος ελέγχου χειρισμού και σηματοδότησης ETCS στο τμήμα Δομοκός - Λάρισα.

Κύριε συνάδελφε σε κάθε περίπτωση και παρά τις πολλές δυσκολίες που προκάλεσε ο «Ντάνιελ» -και το αντιμετωπίζουμε στο Υπουργείο Υποδομών και Μεταφορών- συνεχίζουμε να εργαζόμαστε εντατικά, μεθοδικά και με σχέδιο για την ανάταξη, την αναβάθμιση και την ενίσχυση του επιπέδου ασφάλειας του ελληνικού σιδηροδρόμου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Συνεχίζουμε τώρα με την έβδομη με αριθμό 726/16-2-2024 επίκαιρη ερώτηση δευτέρου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Υποδομών και Μεταφορών,με θέμα: «Η ιδιωτικοποίηση των συγκοινωνιών στην ανατολική Αττική παράτησε τους επιβάτες στη στάση να περιμένουν απλήρωτους οδηγούς».

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κυρία Υπουργέ, στις 14 Φεβρουαρίου που ήταν μια βροχερή μέρα σαν τη σημερινή, οι συμπολίτες μου της ανατολικής Αττικής περίμεναν στη στάση το πρωινό λεωφορείο, το οποίο δεν πέρασε ποτέ. Και αυτό γιατί οι οδηγοί των λεωφορείων ήταν συγκεντρωμένοι στο αμαξοστάσιο της Ανθούσας και απεργούσαν γιατί είναι απλήρωτοι από τον Δεκέμβριο. Είναι οδηγοί του εργολάβου αναδόχου, αυτού του έργου που έχετε κάνει με πρόσχημα την πανδημία, της σταδιακά πλήρους ιδιωτικοποίησης των συγκοινωνιών του μεταφορικού έργου της ανατολικής αλλά και της δυτικής Αττικής.

Περιμένει ο κόσμος, δηλαδή, το λεωφορείο και αυτό δεν περνά γιατί είναι απλήρωτοι οι οδηγοί από τον ιδιώτη ανάδοχο, που εσείς τμηματικά "σαλαμοποιείτε" τις συγκοινωνίες και τις δίνετε στους ιδιώτες. Και συνεχίζετε, ετοιμάζετε και νέους διαγωνισμούς στα ΚΤΕΛ, στον ΟΣΥ, στον ΟΑΣΑ, να διαλύσετε κάθε δημόσιο χαρακτήρα, δηλαδή το να πληρώνονται οι άνθρωποι στην ώρα τους, να είναι συντηρημένα τα λεωφορεία και να περνούν από τις στάσεις. Τα δίνετε σε ιδιώτες, παίρνουν τα λεφτά, δεν τους ελέγχετε, δεν πληρώνουν τους οδηγούς, δεν περνάει το λεωφορείο.

Και προσέξτε εδώ υπάρχει ένα ζήτημα ασφάλειας. Είδα ότι απαντήσατε και στην ερώτηση για τα σιδηροδρομικά διαβάζοντας. Ξέρετε, το θέμα δεν είναι να αφήνουμε την κατάσταση να φτάνει σε πολύνεκρα ατυχήματα και να έχουμε μετά εξεταστικές ή προανακριτικές επιτροπές και να είστε εσείς ως φυσικά πρόσωπα καλυμμένοι, ως πολιτικά πρόσωπα καλυμμένοι. Είναι το τι συμβαίνει.

Παρασκευή 23 Φεβρουαρίου ένα ακόμη λεωφορείο ακινητοποιήθηκε από φωτιά που σημειώθηκε στον κινητήρα του. Συγκεκριμένα ήταν το λεωφορείο των ΚΤΕΛ που εκτελούσε τη γραμμή 308 Κορωπί - Νομισματοκοπείο. Πήρε φωτιά στο ύψος του Κέντρου Υγείας Κορωπίου. Ο οδηγός και οι επιβάτες αποβιβάστηκαν τελευταία στιγμή με ασφάλεια. Και είναι το τρίτο λεωφορείο -κυρία Υπουργέ σας παρακαλώ δώστε σημασία- σε διάστημα τριών μηνών που εκτελεί το συγκεκριμένο δρομολόγιο και παίρνει φωτιά εν κινήσει. Είναι αυτές οι γραμμές που η δική σας η Κυβέρνηση της Νέας Δημοκρατίας παραχώρησε σε ιδιώτες στην «ΚΤΕΛ Α.Ε.».

Εγώ αν ήμουν στη θέση σας δεν θα διάβαζα, ούτε θα σκεφτόμουν πώς θα γλιτώσω σε ένα ενδεχόμενο θανατηφόρο. Θα καλούσα αύριο το πρωί την ΟΣΥ, τον ΟΑΣΑ, τα ΚΤΕΛ και θα τους ρωτούσα. Καίγονται τα λεωφορεία εν κινήσει στην ανατολική Αττική. Τι κάνουμε εδώ; Δεν βγαίνουν από τα αμαξοστάσια, γιατί είναι απλήρωτοι οι οδηγοί. Τι κάνουμε εδώ;

Σας ζητάμε να μας απαντήσετε, κυρία Υπουργέ: Πότε ο ΟΣΥ θα είναι σε θέση να αγοράσει πολλά από τα λεωφορεία των υφιστάμενων συμβάσεων για να εξυπηρετήσει τις ανάγκες μεταφοράς των πολιτών στην ανατολική Αττική; Έχετε πραγματικά ένα στρατηγικό σχέδιο μεταφορών της Αττικής; Τι σχεδιάζετε ως προς την επέκταση της τρέχουσας συνεργασίας των ΚΤΕΛ, η οποία λήγει στις 28 Απριλίου; Και, κυρίως, ελέγχετε και πώς σκοπεύετε να ελέγξετε τους συμφωνηθέντες όρους διεξαγωγής του μεταφορικού έργου, αλλά και τη σχέση τους με τους εργαζόμενους οδηγούς. Θα τους δίνετε τα λεφτά. Θα πληρώνουν τους οδηγούς; Θα συντηρούν τα οχήματα ή δεν θα βγαίνουν τα λεωφορεία ή θα καίγονται εν κινήσει, όπως συνέβη τρεις φορές στο Κορωπί τους τελευταίους μήνες;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραμέρο.

Κυρία Υφυπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, στο Υπουργείο Υποδομών και Μεταφορών, όπως κατ’ επανάληψη έχουμε τονίσει, κορυφαία προτεραιότητά μας είναι η βελτίωση της καθημερινότητας των συμπολιτών μας. Γι’ αυτόν ακριβώς τον λόγο αναμορφώνουμε τις δημόσιες συγκοινωνίες με κάθε δυνατό τρόπο. Από το 2021 προκηρύχθηκε ηλεκτρονικός, ανοικτός, διεθνής διαγωνισμός, με κριτήριο κατακύρωσης την πλέον συμφέρουσα από οικονομικής άποψης προσφορά, με βάση τη βέλτιστη σχέση ποιότητας-τιμής για την επιλογή αναδόχου που θα αναλάβει την προμήθεια λεωφορείων και των παρελκομένων τους, με σκοπό την ανανέωση του στόλου αστικών λεωφορείων για τις μείζονες περιοχές της Αθήνας.

Ο διαγωνισμός υποδιαιρέθηκε στα παρακάτω τμήματα. Το τμήμα πρώτο: προμήθεια εκατό απλών υβριδικών αστικών λεωφορείων δώδεκα μέτρων κατηγορίας EURO 6, με δικαίωμα προαίρεσης για αύξηση κατά είκοσι οχήματα, κατά το στάδιο της κατακύρωσης των αποτελεσμάτων του διαγωνισμού.

Το δεύτερο τμήμα: προμήθεια διακοσίων απλών αστικών οχημάτων δώδεκα μέτρων συμπιεσμένου φυσικού αερίου κατηγορίας 6.

Το τρίτο τμήμα: προμήθεια εκατό αρθρωτών αστικών οχημάτων δεκαοκτώ μέτρων, αρθρωτά, συμπιεσμένου φυσικού αερίου, κατηγορίας 6.

Το τμήμα τέταρτο: προμήθεια εκατό απλών ηλεκτρικών αστικών οχημάτων δώδεκα μέτρων, ελάχιστης αυτονομίας εκατόν τριάντα πέντε χιλιομέτρων και το τμήμα πέντε: προμήθεια διακοσίων πενήντα απλών ηλεκτρικών αστικών οχημάτων δώδεκα μέτρων ελάχιστης αυτονομίας εκατόν ογδόντα χιλιομέτρων, μετά των παρελκόμενων, ήτοι ανεξάρτητων σταθερών φορτιστών συστημάτων σωρευτή ταχυφορτιστή.

Η εξέλιξη αυτού του διαγωνισμού, επειδή με ρωτάτε πού βρίσκονται αυτά τα νέα λεωφορεία, έχει ως εξής. Σχετικά με το δεύτερο τμήμα, κατακυρώθηκε το αποτέλεσμα του διαγωνισμού στην εταιρεία «Industria Italiana Autobus», μετά και την υπ’ αριθμόν 3024 πράξη του Ελεγκτικού Συνεδρίου ότι δεν κωλύεται η υπογραφή του σχεδίου σύμβασης.

Σχετικά με το τρίτο τμήμα επικυρώθηκε το αποτέλεσμα του ελέγχου των δικαιολογητικών κατακύρωσης, που υπέβαλε η εταιρεία «IVECO FRANCE», και εκδόθηκε η σχετική πράξη του Ελεγκτικού Συνεδρίου, σύμφωνα με την οποία επίσης δεν κωλύεται η υπογραφή του σχεδίου σύμβασης.

Η σύμβαση για την προμήθεια των εκατό αρθρωτών λεωφορείων συμπιεσμένου φυσικού αερίου, τα οποία θα δρομολογηθούν στην Αθήνα, υπεγράφη στις 20 Φεβρουαρίου, πριν από ελάχιστες μέρες, στο Υπουργείο Υποδομών και Μεταφορών και η εκτίμηση είναι ότι εντός του 2025 θα κυκλοφορούν όλα τα λεωφορεία στους δρόμους της Αθήνας.

Αναφορικά με το τμήμα πέντε στις 3-10-2023 υπογράφηκε σύμβαση μεταξύ της εταιρείας «YUTONG BUS» και του Υπουργείου Υποδομών και Μεταφορών, η οποία αφορά στην προμήθεια διακοσίων πενήντα ηλεκτρικών οχημάτων.

Τέλος, σχετικά με το τμήμα ένα, στη διαδικασία του οποίου δεν κατατέθηκαν προσφορές, και με το τμήμα τέσσερα, όπου η διαγωνιστική διαδικασία απέβη άγονη λόγω απόρριψης μοναδικής προσφοράς για αντικειμενικούς λόγους, σχεδιάστηκε η προμήθεια των οχημάτων να ενταχθεί στη δεύτερη φάση του διαγωνισμού των συνολικά χιλίων τριακοσίων λεωφορείων, που τώρα πλέον είναι επτακόσια πενήντα λεωφορεία αντιρρυπαντικής τεχνολογίας.

Μόλις πριν από λίγες μέρες, την περασμένη Πέμπτη, επιβιβαστήκαμε στο πρώτο ηλεκτρικό λεωφορείο που έφτασε από την Κίνα και βρίσκεται στο αμαξοστάσιο του Ρέντη. Μπορείτε οποιαδήποτε στιγμή να το επισκεφτείτε και να το δείτε, κύριε Καραμέρο, και ακολουθούν τα υπόλοιπα διακόσια σαράντα εννιά, που θα βγουν σε δρόμους Αθήνας και Θεσσαλονίκης μέχρι την άνοιξη, αρχές καλοκαιριού του 2024, σε λίγες εβδομάδες από σήμερα.

Είναι σαφές -προσπάθησα να τα πω συνοπτικά, περισσότερες λεπτομέρειες στη διάθεσή σας, τα έχουμε επαναλάβει πάρα πολλές φορές- ότι κάθε συμπολίτης μας θα μπορεί να απολαμβάνει πολύ σύντομα αναβαθμισμένες υπηρεσίες αστικών μεταφορών. Συνολικά, λοιπόν, ο σχεδιασμός της ΟΣΥ για την εξυπηρέτηση του συνόλου της Αττικής για την περίοδο 2024-2025 είναι να δρομολογήσει συνολικά τετρακόσια σαράντα νέα λεωφορεία, ενώ παράλληλα βρίσκονται σε εξέλιξη οι διαδικασίες για την προμήθεια τριακοσίων επιπλέον οχημάτων από την ΟΣΥ μέσω leasing.

Γυρίζουμε σελίδα στις μεταφορές στον χρόνο που μπορούμε, κύριε Καραμέρο. Δεν είναι σουπερμάρκετ, να πάει κανείς με την πιστωτική του κάρτα να αγοράσει λεωφορεία. Υπάρχουν διαδικασίες που και επί των ημερών σας τελούσατε ευλαβικά -δεν μπορούν να γίνουν διαφορετικά και το ξέρετε-, έτσι ώστε να βελτιωθεί η καθημερινότητα των συμπολιτών μας και μέχρι το 2027 να έχει ανανεωθεί σχεδόν συνολικά ο στόλος με χίλια τριακόσια λεωφορεία αντιρρυπαντικής τεχνολογίας, προσβάσιμα για όλους, κάτι το οποίο είναι πολύ σημαντικό για την Κυβέρνησή μας.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Καραμέρο, έχετε τον λόγο, παρακαλώ.

**ΓΕΩΡΓΙΟΣ ΚΑΡΑΜΕΡΟΣ:** Κυρία Αλεξοπούλου, δεν μπορεί να γίνει έτσι κοινοβουλευτικός διάλογος και έλεγχος βασικά, γιατί σας ρωτάω συγκεκριμένα πράγματα και εσείς μου λέτε πόσα λεωφορεία θα αγοράσετε για όλη την Ελλάδα. Εγώ είμαι Βουλευτής Ανατολικής Αττικής. Ξέρω ότι δεν ξεκινάει το λεωφορείο από το Γραμματικό. Ξέρω ότι καίγεται το λεωφορείο που πάει στο Κορωπί εν κινήσει, τρεις φορές τους τελευταίους μήνες, και δεν μου απαντάτε τίποτε γι’ αυτό. Δηλαδή πρέπει να υπάρχει νεκρός για να φτάσουμε να συζητήσουμε αν θα συσταθεί εξεταστική ή προανακριτική επιτροπή, όταν έχετε προειδοποιηθεί;

Ορίστε, εδώ είναι: Κάηκε για τρίτη φορά λεωφορείο εν κινήσει από το Κορωπί στο Νομισματοκοπείο. Έχετε περάσει από τη στάση στο Νομισματοκοπείο στη Μεσογείων να δείτε τι γίνεται ή από το Ζηρίνειο στην Κηφισιά πώς ταλαιπωρούνται οι πολίτες της Ανατολικής Αττικής;

Και σας διαβάζω. Εγώ δεν φέρνω τίποτα έτοιμο. Θα διαβάσω τι λένε οι πολίτες.

Ο Ορφέας, φοιτητής από τη Νέα Μάκρη: Χρησιμοποιώ καθημερινά το ΚΤΕΛ, το οποίο κάθε μέρα γίνεται όλο και χειρότερο. Κάποια στιγμή θα θρηνήσουμε θύματα με αυτά τα σάπια λεωφορεία που κυκλοφορούν τον κόσμο. Άπειρα τα περιστατικά, που είναι απαράδεκτα, καθημερινώς και κανένας δεν αλλάζει κάτι. Πολλές καθυστερήσεις και επικίνδυνη οδήγηση.

Ο Δημήτρης: Περιμέναμε στην τρίτη στάση ΚΤΕΛ κοντά στην περιοχή Ζούμπερι το δρομολόγιο των 7.30΄, με αναχώρηση από Νέα Μάκρη προς Νομισματοκοπείο. Στις 7.38΄ το λεωφορείο φτάνει στη στάση μας γεμάτο με κόσμο στα καθίσματα αλλά και στον διάδρομο, με πάρα πολλά άτομα όρθιους. Ο οδηγός δεν ανοίγει καν την μπροστινή πόρτα. Ο οδηγός μάς στέλνει πίσω, παρ’ ότι ήταν κενή η θέση μπροστά στον συνοδηγό. Μας προτρέπει να μπούμε. Δεν χωρούσαμε και θα έπρεπε να περιμένουμε μιάμιση ώρα για το επόμενο. Αν βλέπετε ότι το λεωφορείο γεμίζει από την αρχή, ειδοποιείστε για επιπλέον λεωφορείο. Διανύουμε καλοκαιρινούς μήνες και λόγω θάλασσας μετακινούνται αρκετά άτομα. Λυπάμαι πολύ, γιατί ακόμα και στα νησιά μας τα ΚΤΕΛ εκεί έχουν καλύτερη οργάνωση και δεν αφήνουν το επιβατικό κοινό στο έλεος του Θεού.

Ραφήνα, ο Λουίτζι: Τηλεφωνική γραμμή μονίμως νεκρή. Δεν υπάρχει κανένας να σηκώσει το τηλέφωνο, λεωφορεία, ΚΤΕΛ χρέπια τα περισσότερα, σκουριασμένα, να λείπουν κομμάτια και να μη σχολιάσω την τσίκνα που βγάζουν από τις εξατμίσεις. Αντί να ανανεώσουν τον στόλο, κυκλοφορούν ακόμα λεωφορεία είκοσι και τριάντα ετών, αγενέστατο προσωπικό, απλήρωτοι οδηγοί, χρέωση εισιτηρίων κατά κρίση και συμφέρον. Κάποιος που κινείται σε γραμμή Ραφήνα προς Αθήνα πώς γίνεται να πληρώνει το ίδιο ποσό με κάποιον που κατεβαίνει τρεις στάσεις μετά τη Ραφήνα; Καμμία συνέπεια. Μονοπώλιο, εξαθλίωση.

Λαύριο: Δεν ξέρω τι deal έχει γίνει με τους ταξιτζήδες και δεν βάζετε δρομολόγια με βάση τα καράβια που έρχονται. Γυρνάω από δέκα ώρες ταξίδι από Λήμνο, περιμένω σαράντα πέντε λεπτά για το ΚΤΕΛ. Όρθιοι επιβάτες, που απορώ πώς δέχεται ο οδηγός να ρισκάρει τις ζωές όλων μας και το δρομολόγιο να είναι μέσα από όλα τα χωριά. Το επόμενο δρομολόγιο μία ώρα μετά.

Λαύριο, Παναγιώτης: Ένα λεωφορείο ανά μιάμιση ώρα για το λιμάνι και φτάνει στο λιμάνι 8.33΄ το πρωί. Το πλοίο φεύγει 8.30΄. Είναι το τελευταίο πλοίο. Ποιο είναι το νόημα του δρομολογίου για κάποιον που θέλει το πλοίο; Άρα υπάρχει ένα πλοίο και μόνο με αυτοκίνητο φτάνεις. Ούτε ένα λεωφορείο να σε πάει μισή ώρα νωρίτερα ή έστω δεκαπέντε λεπτά, για να μπορέσεις να πάρεις το πλοίο πέταξα τον χρόνο μου και τα λεφτά μου. Κρίμα που δεν μπορώ να προλάβω το πλοίο για το νησί μου. Κοροϊδία συγκοινωνίες.

Αυτή είναι η κατάσταση, κυρία Αλεξόπουλου, και εσείς μου λέτε θα πάρουμε ηλεκτρικά λεωφορεία και ήρθε ένα ηλεκτρικό λεωφορείο, ελάτε να το δείτε στου Ρέντη. Ναι, ο κόσμος είναι στην εποχή της ηλεκτροκίνησης. Οι πολίτες της ανατολικής Αττικής, της Αττικής, όλης της χώρας κινδυνεύουν. Πιάνει φωτιά το λεωφορείο από το Κορωπί προς Νομισματοκοπείο κάθε δεκαπέντε μέρες και έρχεστε και μου διαβάζετε τις προμήθειες που θα κάνετε;

Εκχωρήσατε το μεταφορικό έργο σε ιδιώτες. Δεν το ελέγχετε και καταρρέει. Θέλω να το αντιληφθείτε, πέρα από την εξυπηρέτηση, για την ασφάλεια των πολιτών. Γιατί εσείς και η Κυβέρνησή σας είστε πολιτικά υπεύθυνοι αν συμβεί το οτιδήποτε.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Υπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Καραμέρο, αξιότιμε κύριε συνάδελφε, σχετικά με το ερώτημά σας για την ανατολική Αττική, σας ενημερώνω ότι πράγματι ο ΟΑΣΑ έχει συνάψει σύμβαση ανάθεσης εκτέλεσης δρομολογίων με τα ΚΤΕΛ Αττικής, η οποία λήγει στις 28 Απριλίου 2024. Ο ΟΑΣΑ αυτή τη στιγμή διενεργεί διεθνή ανοιχτό διαγωνισμό για την παροχή υπηρεσιών επιβατικών μεταφορών με αστικά λεωφορεία, διάρκειας οκτώ ετών. Το τμήμα του διαγωνισμού που αφορά στην ανατολική Αττική περιλαμβάνει είκοσι πέντε λεωφορειακές γραμμές, για τη λειτουργία των οποίων προγραμματίζονται χίλια εκατόν ογδόντα οκτώ δρομολόγια κατά τις τυπικές καθημερινές ημέρες. Προβλέπεται ότι ετησίως θα εκτελούνται περί τα εννιάμισι εκατομμύρια οχηματοχιλιόμετρα μόνο για την ανατολική Αττική. Ο διαγωνισμός αυτή τη στιγμή βρίσκεται στη φάση ανάδειξης προσωρινού αναδόχου.

Αναφορικά με το δεύτερο ερώτημά σας, στις αρμοδιότητες του ΟΑΣΑ περιλαμβάνεται ο έλεγχος και η πιστοποίηση της εκτέλεσης του συγκοινωνιακού έργου σε ημερήσια βάση και ανά δρομολόγιο. Ο οργανισμός ελέγχει αδιαλείπτως την παροχή των υπηρεσιών, τόσο σε ποσότητα όσο και σε ποιότητα, και μάλιστα έχει οριστεί ανεξάρτητος ελεγκτής για το επίπεδο ποιότητας των παρεχόμενων υπηρεσιών. Να είστε σίγουροι ότι ο ΟΑΣΑ στην εκπόνηση του νέου στρατηγικού σχεδίου μεταφορών της Αττικής θέτει ως πρώτη προτεραιότητα την αποδοτική λειτουργία του συστήματος αστικών συγκοινωνιών, με τελικό σκοπό τη βελτίωση των παρεχόμενων υπηρεσιών.

Στο Υπουργείο Υποδομών και Μεταφορών εργαζόμαστε με πολλή μεθοδικότητα και σχέδιο, προκειμένου να προωθήσουμε τη βιώσιμη αστική κινητικότητα και παράλληλα να αλλάξουμε την κουλτούρα, αναβαθμίζοντας τις μεταφορές. Όπως διαπιστώνετε, τα χρονοδιαγράμματα τηρούνται και σύντομα, πολύ σύντομα, ο στόλος των αστικών λεωφορείων θα έχει εκσυγχρονιστεί.

Κλείνοντας, τονίζω ότι οι μεταφορές ενισχύονται, για να παρέχουν υψηλού επιπέδου, αναβαθμισμένες, ασφαλείς, προσβάσιμες για όλους και φιλικές προς το περιβάλλον δημόσιες υπηρεσίες στους συμπολίτες μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Θα συζητηθεί τώρα η πέμπτη με αριθμό 732/19-2-2024 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Μιχαήλ Κατρίνη προς τον Υπουργό Εθνικής Οικονομίας και Οικονομικών, με θέμα: «Θα κάνει κάτι η Κυβέρνηση για τους δανειολήπτες σε ελβετικό φράγκο;».

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το θέμα το γνωρίζετε πάρα πολύ καλά και εσείς και η Κυβέρνησή σας. Αφορά ογδόντα πέντε χιλιάδες οικογένειες, κάποιες εκ των οποίων βρίσκονται σήμερα εδώ μαζί μας στην Αίθουσα και εκατοντάδες ή χιλιάδες άλλες παρακολουθούν αυτή τη στιγμή την ερώτηση, γιατί περιμένουν εδώ και πάρα πολλά χρόνια -και όχι μόνο από τη δική σας Κυβέρνηση- με αγωνία να υπάρξει μία λύση στο αδιέξοδο στο οποίο έχουν περιέλθει.

Γνωρίζετε πολύ καλά ότι μεταξύ 2006 και 2008 χορηγήθηκαν στεγαστικά δάνεια σε ελβετικό φράγκο σε ογδόντα πέντε χιλιάδες δανειολήπτες, χωρίς να υπάρχει επαρκές πλαίσιο ενημέρωσης και προστασίας των δανειοληπτών από τις τράπεζες και χωρίς καμμία ουσιαστική δυνατότητα αντιστάθμισης του συναλλαγματικού κινδύνου, κάτι που αποδείχθηκε από τις οδηγίες και συστάσεις που ακολούθησαν και έχουν πλέον ενσωματωθεί σε εθνικές νομοθεσίες.

Η δραματική μεταβολή της ισοτιμίας -1,63 τότε, 0,95 σήμερα- οδηγεί τους δανειολήπτες σε ένα πραγματικό αδιέξοδο, αφού, παρά την εξυπηρέτηση των δανείων για δεκαπέντε, για δεκαεπτά έτη, οι οφειλές τους παραμένουν πολύ υψηλές και σε αρκετές περιπτώσεις -άκουσον-άκουσον, κύριε Πρόεδρε- υψηλότερες του κεφαλαίου που πήραν, με αποτέλεσμα πλέον να κινδυνεύουν από πλειστηριασμούς, ενώ τους προτείνονται μη βιώσιμες ρυθμίσεις.

Σε ευρωπαϊκό επίπεδο χώρες όπως η Πολωνία, η Ουγγαρία, η Κροατία έχουν προχωρήσει σε νομοθετικές ρυθμίσεις. Πολλοί δανειολήπτες κέρδισαν δικαστικές υποθέσεις σε εθνικά δικαστήρια, με το Δικαστήριο της Ευρωπαϊκής Ένωσης να επιτρέπει αποζημιώσεις. Στη Γαλλία η ΒΝP Paribas αποζημίωσε τέσσερις χιλιάδες τετρακόσιους δανειολήπτες.

Όλα αυτά στην Ευρώπη, ενώ στην Ελλάδα η Κυβέρνηση δεν έχει κάνει τίποτα και δεν έχει αποδεχθεί τη νομοθετική ρύθμιση που έχει προτείνει το ΠΑΣΟΚ, ενώ και η ολομέλεια του Αρείου Πάγου δεν απηύθυνε στο Δικαστήριο της Ευρωπαϊκής Ένωσης προδικαστικό ερώτημα, όπως έκαναν άλλα εθνικά δικαστήρια.

Επομένως θέλω να σας ρωτήσω δύο πράγματα. Προτίθεστε να αναλάβετε κάποια νομοθετική πρωτοβουλία, όπως έγινε ήδη σε άλλες ευρωπαϊκές χώρες, ώστε να βγουν οι δανειολήπτες από το αδιέξοδο; Θα λάβετε επιτέλους μέτρα, ώστε να διασφαλιστεί η εφαρμογή της κοινοτικής οδηγίας 9313 για τους καταχρηστικούς όρους, προτρέποντας τα πιστωτικά ιδρύματα, όπως έγινε σε άλλες χώρες, να αναλάβουν το μέρος του συναλλαγματικού κινδύνου που τους αναλογεί;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατρίνη.

Θα απαντήσει ο Υφυπουργός Εθνικής Οικονομίας και Οικονομικών κ. Χάρης Θεοχάρης.

Ορίστε, κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, κύριε Κατρίνη, το ζήτημα των δανειοληπτών σε ελβετικό φράγκο είναι ένα ζήτημα το οποίο φυσικά έχει απασχολήσει την Κυβέρνηση και μ’ έχει απασχολήσει και εμένα προσωπικά και από άλλη θέση πολύ παλαιότερα και ως Ανεξάρτητο Βουλευτή. Είναι ένα ζήτημα που πραγματικά η Κυβέρνηση δεν το προσεγγίζει χωρίς να εξετάσει διεξοδικά όλες τις πιθανές και δυνατές λύσεις που υπάρχουν και που μπορεί ενδεχομένως να ενεργοποιηθούν.

Όμως, έχουμε πολύ συγκεκριμένο πλαίσιο και, όταν εξετάζουμε το τι κάνουν οι άλλες χώρες, πρέπει να εξετάσουμε και κατά πόσον το πλαίσιο που έχουν οι άλλες χώρες είναι ίδιο με το ελληνικό. Και εξηγούμαι. Τι εννοώ;

Στη χώρα μας έχουν εκδοθεί δύο αποφάσεις του Αρείου Πάγου γι’ αυτό το ζήτημα. Έχει εκδοθεί η απόφαση 4 του 2019, που απορρίπτει την αίτηση αναίρεσης δανειολήπτριας σε ελβετικό φράγκο, εάν δεν κάνω λάθος εναντίον της Eurobank. Ομοίως κατέληξε και η υπ’ αριθμόν 948 του 2021 απόφαση του Αρείου Πάγου του Α1 πολιτικού τμήματος σε υπόθεση αναγνώρισης ως καταχρηστικών των γενικών όρων συναλλαγών κατά το άρθρο 2 παράγραφος 6 και 7 του 2251 του ’94. Μέχρι στιγμής, δηλαδή, έχουν εκδοθεί δύο απορριπτικές αποφάσεις του ανώτατου δικαστηρίου της χώρας.

Τώρα, έχουν ενσωματωθεί οι διατάξεις στη χώρα μας. Ο 4438 του ’16, για παράδειγμα, διέπει τον τρόπο ρύθμισης των δανείων είτε σε ελβετικό φράγκο είτε εν γένει των δανείων σε ξένο νόμισμα εκτός του ευρώ, όμως δεν έχουν αναδρομική ισχύ και δεν αφορούν στις προϋφιστάμενες συμβάσεις.

Θέλω να σημειωθεί επίσης ότι οι εκπρόσωποι της Επιτροπής Πρωτοβουλίας Δανειοληπτών Ελβετικού Φράγκου στις 21 Φεβρουαρίου είδαν την αρμόδια Γενική Γραμματέα του Υπουργείου Οικονομικών και συζητήθηκε το θέμα και ενημερώθηκαν διεξοδικά για τα περιθώρια που υπάρχουν στη χώρα μας.

Με δυο λόγια, για να μπορεί να είναι ξεκάθαρο, όπου υπάρχουν νομοθετικές πρωτοβουλίες από χώρες όπως αυτές που αναφέρατε -Ουγγαρία, Πολωνία κ.λπ.- έγιναν, σε συνέχεια θετικών αποφάσεων των ανωτάτων δικαστηρίων των χωρών αυτών, αποφάσεις οι οποίες δεν υπάρχουν αυτή τη στιγμή στη χώρα μας. Είναι ένα δεδομένο το οποίο μπορούμε να δούμε το ότι δικαστικά δικαιώθηκαν σε πρώτο βαθμό έναντι της Eurobank, έχασαν όμως σε δεύτερο βαθμό και από δω και μπρος οι αποφάσεις των δικαστηρίων δεν δικαιώνουν, λόγω ακριβώς αυτής της εφετειακής απόφασης υπέρ της Eurobank, και στη συνέχεια οι αναιρέσεις που έγιναν στο ανώτατο δικαστήριο δεν ήταν θετικές.

Υπάρχουν όμως -και τις παρακολουθούμε στενά- τρεις διαδικασίες αναίρεσης κατά άλλων συστημικών τραπεζών, των υπολοίπων τριών, δύο εκ των οποίων έχουν αναβληθεί, ήταν για τον Ιανουάριο, αλλά πήραν αναβολή και μία η οποία θα εκδικαστεί τον Μάρτιο. Θα παρακολουθήσουμε αυτές τις υποθέσεις. Είναι προφανές ότι αλλιώς μπορούμε να κινηθούμε όταν υπάρχουν θετικές αποφάσεις στα δικαστήρια και αλλιώς τώρα.

Ένα τελευταίο σημείο που πρέπει να λάβετε υπ’ όψιν -τα υπόλοιπα θα τα πούμε και στη δευτερολογία- είναι ότι οι περισσότερες χώρες οι οποίες παίρνουν ειδικές νομοθετικές πρωτοβουλίες έχουν την εποπτεία των τραπεζών, διότι αυτές οι πρωτοβουλίες προφανώς μπορούν να μεταφέρουν και μεταφέρουν ζημιές στις τράπεζες. Έχουν οι ίδιες την εποπτεία, διότι δεν είναι στη ζώνη του ευρώ και με αυτόν τον τρόπο έχουν διαφορετικά περιθώρια ελεγκτικά, κανονιστικά και ελέγχου των τραπεζών και είναι διαφορετικά όταν οι τράπεζες οι ελληνικές είναι στην κατάσταση που είναι και ελέγχονται εποπτικά από τον SSM και από ευρωπαϊκούς θεσμούς σε σχέση με την ευρωστία τους και συνεπώς θα έπρεπε ενδεχομένως να πάρουν και άλλα μέτρα εάν εμείς κινούμασταν προς μία άλφα κατεύθυνση, μεταφέροντας ζημιές πάνω τους σε σχέση με το ελβετικό φράγκο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

Κύριε Κατρίνη, έχετε τον λόγο για τη δευτερολογία σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εδώ κάνουμε μια συζήτηση σε επίπεδο πολιτικής, Υπουργός με Αντιπολίτευση, και δεν περίμενα να κρύβεται η Κυβέρνηση πίσω από τις αποφάσεις των δικαστηρίων. Γιατί εδώ αντικειμενικά υπάρχει μια τεράστια αδικία. Λυπάμαι που θα το πω, αλλά αντιμετωπίζετε με απαξίωση τους δανειολήπτες. Γιατί; Κρίνω σαν μέλος της κυβέρνησης. Επί δικής σας κυβέρνησης, το 2006-2008, δόθηκαν αυτά τα δάνεια, χωρίς διαφάνεια και χωρίς μέριμνα για προστασία των δανειοληπτών. Εσείς ως Νέα Δημοκρατία -δεν λέω προσωπικά- υποσχόσασταν λύση ως αντιπολίτευση και ο ΣΥΡΙΖΑ βεβαίως ως κυβέρνηση. Ο Υπουργός, ο κ. Χατζηδάκης, δεν ζήτησε από την 1η Δεκεμβρίου να του υποδείξουμε περιπτώσεις άλλων χωρών όπου δόθηκε λύση με κρατική παρέμβαση; Έχω εδώ τα Πρακτικά της συνεδρίασης. Θα τα καταθέσω στα Πρακτικά.

Ορίστε, λοιπόν, το report του Ευρωπαϊκού Κοινοβουλίου. Αυτό που φαίνεται είναι ότι Πολωνία, Ουγγαρία, Κροατία και Ρουμανία προχώρησαν σε διευθέτηση. Και αυτό θα το καταθέσω στα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ορίστε το δημοσίευμα που φαίνεται αποζημίωση γαλλικής τράπεζας, της BNP Paribas, σε δανειολήπτες ελβετικού φράγκου. Ορίστε, η πρόταση που έχει καταθέσει το ΠΑΣΟΚ δύο φορές, αλλά αποφεύγετε να τη φέρετε στη Βουλή προς συζήτηση. Θα την καταθέσω και αυτή. Πρόταση που αποδίδει μία δίκαιη και ισόρροπη κατανομή συναλλαγματικού κινδύνου, με τους δανειολήπτες να λαμβάνουν το ένα τρίτο συναλλαγματικού κινδύνου και τις τράπεζες, που έχουν πολύ μεγάλη ευθύνη για το αδιέξοδο στο οποίο έχουν φτάσει ογδόντα πέντε χιλιάδες οικογένειες. Η μεγάλη πλειοψηφία πληρώνει τα δάνεια και σήμερα χρωστάει παραπάνω από το κεφάλαιο.

Εμείς τι λέμε; Λέμε να υπάρχει επιμερισμός του κινδύνου με τους δανειολήπτες, να πληρώνουν 40% χαμηλότερες δόσεις, δηλαδή να πληρώσουν το ίδιο ποσό με το αν ελάμβαναν το ίδιο ποσό δανείου σε ευρώ. Δεν είναι δίκαιο αυτό; Είναι μια πρόταση που περιλαμβάνει όλους τους δανειολήπτες σε ελβετικό φράγκο, ακόμα και αυτούς που τα δάνειά τους έχουν μετατραπεί σε ευρώ, είτε μέσα από ρυθμίσεις είτε μέσα από καταγγελίες. Εσείς δεν κάνετε τίποτα. Σε συνάντηση μάλιστα που είχαν οι δανειολήπτες με τον κ. Γεραπετρίτη και τον κ. Μπούγα τούς προσομοίασε με παίκτες χρηματιστήριου. Αν είναι δυνατόν.

Μιας και αναφερθήκατε στον Άρειο Πάγο, κύριε Υπουργέ, η ολομέλεια του Αρείου Πάγου έδειξε απροθυμία και δεν υιοθέτησε πρακτική άλλων εθνικών δικαστηρίων, τα οποία έστειλαν προδικαστικά ερωτήματα στο Δικαστήριο Ευρωπαϊκής Ένωσης. Και βεβαίως έχουν δίκιο οι δεκάδες χιλιάδες δανειολήπτες να μην αισθάνονται ισότιμοι Ευρωπαίοι πολίτες, όταν άλλα εθνικά δικαστήρια έστειλαν προδικαστικό ερώτημα. Βεβαίως το Δικαστήριο της Ευρωπαϊκής Ένωσης τους έδωσε τη δυνατότητα να πάρουν τις κατάλληλες αποφάσεις, ενώ η ολομέλεια του Αρείου Πάγου δεν το έκανε.

Εσείς τι κάνετε; Καλύπτετε τις τράπεζες, την εγκληματική τους ευθύνη έναντι δεκάδων χιλιάδων δανειοληπτών, αφού δεν τήρησαν στοιχειώδεις κανόνες και προϋποθέσεις πληροφόρησης, απείχαν από κάθε έλεγχο καταλληλότητας, ενώ παρέλειψαν να λάβουν οποιοδήποτε -το τονίζω- μέτρο αντιστάθμισης συναλλαγματικού κινδύνου. Αποτέλεσμα: Ογδόντα πέντε χιλιάδες οικογένειες -θα το πω, θα μαλλιάσει η γλώσσα μου-, που στη μεγάλη τους πλειοψηφία έχουν ενήμερα δάνεια, σήμερα κινδυνεύουν να χάσουν το σπίτι τους.

Οι τράπεζες, λοιπόν, δεν μπορούν να αποποιούνται των ευθυνών τους. Ούτε η λύση μπορεί να δοθεί με εξωδικαστικό μηχανισμό. Είναι ευάλωτα νοικοκυριά. Και αν δεν δοθεί λύση -μιας και μιλάμε για τον κίνδυνο των τραπεζών, κύριε Υπουργέ-, τότε τα δάνεια αυτά θα οδηγηθούν στη δευτερογενή αγορά, πλήττοντας τις ίδιες τις τράπεζες. Αν δεν θέλετε, λοιπόν, να αποδεχθείτε τη δική μας πρόταση -η οποία είναι μια δίκαιη και ισόρροπη πρόταση που επιμερίζει τον κίνδυνο εκεί που πραγματικά ανήκει, κυρίως στις τράπεζες, αλλά και στους δανειολήπτες-, φέρτε μία πρόταση νόμου στην Ολομέλεια να τη συζητήσουμε, να δώσουμε επιτέλους λύση στο αδιέξοδο που εδώ και πάρα πολλά χρόνια βρίσκονται δεκάδες χιλιάδες οικογένειες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κατρίνη.

Παρακαλώ, κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Συγγνώμη, αλλά το ιερό μένος που μόλις παρακολουθήσαμε νομίζω ότι εμπίπτει πλήρως στον ορισμό του λαϊκισμού. Πλήρως.

**ΓΕΩΡΓΙΟΣ ΚΑΡΑΜΕΡΟΣ:** Μην το λέτε αυτό. Δεν ξέρετε τι σημαίνει για τους δανειολήπτες.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εσείς εκπροσωπείτε τη νομοθετική εξουσία κι εγώ την εκτελεστική. Και με εγκαλείτε. Αλλά σε μια δημοκρατία το αν κάποιος βάζει καταχρηστικούς όρους ή όχι το λένε τα δικαστήρια. Ήρθατε εδώ μέσα να μας πείτε ότι ο Άρειος Πάγος δεν κάνει καλά τη δουλειά του. Έτσι σέβεστε τη διάκριση των εξουσιών; Έτσι σέβεστε τις αποφάσεις των δικαστηρίων; Αυτός είναι ο ρόλος σας;

Στη χώρα μας τα δικαστήρια αποφασίζουν. Και όταν τα δικαστήρια αποφασίσουν προς μία κατεύθυνση, η δουλειά της Κυβέρνησης είναι να τα σεβαστεί. Και αν δούμε ότι υπάρχει πρόβλημα το οποίο μας λένε τα δικαστήρια, να δούμε πώς θα το λύσουμε. Δεν είναι δουλειά μας να πούμε ότι δεν δεχόμαστε τις αποφάσεις του Αρείου Πάγου και θα έρθουμε να λύσουμε με καταχρηστικές πρακτικές, οι οποίες δεν αποδεικνύονται στις αίθουσες των δικαστηρίων. Έχουμε πολύ μεγάλο σεβασμό.

Και ναι, έχουμε δώσει λύσεις όσο μπορούμε. Έχουμε δώσει και το πλαίσιο των ευάλωτων, τη βεβαίωση του ευάλωτου, το θεσμικό πλαίσιο, δηλαδή τον ν.4738/2020, έχουμε τον εξωδικαστικό συμβιβασμό, ο οποίος έχει βελτιωθεί και μπορεί να δώσει λύση σε πολλές από αυτές τις περιπτώσεις. Καλό θα είναι και προτρέπουμε τους συμπολίτες μας να αξιοποιήσουν το πλαίσιο αυτό. Και φυσικά τα ενδιάμεσα προγράμματα, τον κώδικα δεοντολογίας και μια σειρά από λύσεις οι οποίες έχουν θεσμοθετηθεί από αυτή την Κυβέρνηση, είτε το 2013 είτε το 2022 είτε το 2021 είτε το 2020, με μια σειρά από νομοθετικές πρωτοβουλίες.

Από κει και πέρα, εμείς δηλώνουμε την ετοιμότητά μας να παρακολουθήσουμε τις δικαστικές διαδικασίες και να παρέμβουμε όταν αυτές μας το επιτρέπουν, πάντοτε μέσα στο πλαίσιο εποπτείας των τραπεζών το οποίο είμαστε υποχρεωμένοι να ακολουθήσουμε, γιατί δεν θα διακινδυνεύσουμε ούτε τη δημοσιονομική μας προσαρμογή ούτε τη σταθερότητα του τραπεζικού συστήματος. Αυτό οφείλει η Κυβέρνηση να κάνει και αυτό θα κάνει απαρέγκλιτα, ανάλογα -ξαναλέω- με τις δικαστικές αποφάσεις. Αυτό εξάλλου έκαναν και όλες αυτές οι χώρες τις οποίες επικαλείστε. Αυτό έκαναν.

**ΜΙΧΑΗΛ ΚΑΤΡΙΝΗΣ:** Δεν ισχύει αυτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν νομοθέτησαν εν κενώ. Πήραν αποφάσεις των δικών τους ανωτάτων δικαστηρίων και πάνω σε αυτές νομοθέτησαν.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα ήθελα να ανακοινώσω ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας».

Έχουμε δύο αιτήματα συναδέλφων, του κ. Γερουλάνου και του κ. Κρητικού, για άδεια απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε.

Θα τώρα συζητηθεί η τρίτη με αριθμό 733/19-2-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας Διγενή προς τον Υπουργό Εθνικής Οικονομίας και Οικονομικών, με θέμα: «Λήψη μέτρων για την προστασία των δικαιωμάτων των εργαζομένων στον Ιππόδρομο και την προστασία των ζώων».

Παρακαλώ, κυρία Διγενή.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Κύριε Πρόεδρε, θα ήθελα να ξεκινήσω λέγοντας ότι είναι πολύ μεγάλη ευθύνη της Κυβέρνησής σας για την τραγική κατάσταση, στην οποία αναμένεται να περιέλθουν άμεσα διακόσιοι εργαζόμενοι και οι οικογένειές τους και περίπου δύο χιλιάδες συνεργάτες τους αλλά και ένας μεγάλος αριθμός αγωνιστικών ή μη ίππων μετά από τα εξώδικα της εταιρείας «ΙΠΠΟΔΡΟΜΙΕΣ Α.Ε.» να αποχωρήσουν και να αδειάσουν τις εγκαταστάσεις του χώρου στο ολυμπιακό ιπποδρομιακό ακίνητο έως τις 4 Μαρτίου. Στο μεταξύ με ενέργειες της η εν λόγω ανώνυμης εταιρείας από 25 Ιανουαρίου 2024 έχουν σταματήσει οι ελληνικές ιπποδρομίες, ενώ έχει επιδώσει εξώδικα σε ενδιαφερόμενους φορείς με ημερομηνία 2 Φεβρουαρίου 2024 προκειμένου αυτή να απαλλαγεί από τις υποχρεώσεις της που απορρέουν από τη σύμβαση παραχώρησης για την οργάνωση και διεξαγωγή ιπποδρομιών καθώς και από τη σύμβαση μίσθωσης των εγκαταστάσεων στο Μαρκόπουλο Αττικής.

Δεν είναι σε καμμία περίπτωση ήσσονος σημασίας μια σειρά άλλων παρενεργειών που προκύπτουν, καθώς στον χώρο του Ολυμπιακού Ιπποδρόμου φιλοξενείται πλήθος αδέσποτων ζώων συντροφιάς. Ίσως είναι περισσότερα από εξήντα τα σκυλιά που έχουν μεταφέρει εκεί εθελοντές και διάφορες φιλοζωικές οργανώσεις μετά από πυρκαγιές και πλημμύρες, ενώ ο εν λειτουργία βιολογικός καθαρισμός του ιπποδρόμου μένει χωρίς φορέα συντήρησης, με άμεσες συνέπειες στο περιβάλλον της ευρύτερης αγροτικής περιοχής.

Εξάλλου, εκκρεμεί η πολιτική απόφαση αξιοποίησης του ολυμπιακού ακινήτου προς όφελος ποικίλων αναγκών του Δήμου Μαρκοπούλου από γήπεδα και εν γένει αθλητικές εγκαταστάσεις, πάρκα αναψυχής για τον λαό, προσβάσιμη δεξαμενή νερού για την Πυροσβεστική και άλλα. Για όλα αυτά είναι δικαιολογημένη η οργή και η απόγνωση των εργαζομένων εκεί, στο πλευρό των οποίων τάσσεται το ΚΚΕ.

Ερωτάται, λοιπόν, ο κύριος Υπουργός: Σε ποιες ενέργειες θα προβεί η Κυβέρνηση, ώστε να αποσοβηθεί ο άμεσος κίνδυνος να βρεθούν στον δρόμο οι εργαζόμενοι και τα φιλοξενούμενο ζώα και να στηριχθούν οικονομικά οι εργαζόμενοι και οι οικογένειές τους, έως ότου δοθεί ουσιαστική λύση, για να μη βρεθούν μαζικά στην ανεργία.

Ποιες ακριβώς είναι οι προθέσεις της Κυβέρνησης σχετικά με την ανάγκη φροντίδας όλων των αναφερόμενων εκκρεμών θεμάτων και πότε θα παρουσιαστούν συγκεκριμένα μέτρα αξιοποίησης του ολυμπιακού ακινήτου στον Δήμο Μαρκόπουλου - Μεσογαίας προς όφελος του λαού.

Επίσης, θα ήθελα να μας πείτε ποιες ακριβώς είναι οι δεσμεύσεις που έχει αναλάβει το κράτος απέναντι στους εργαζόμενους, ώστε να διασφαλιστούν τα δικαιώματά τους, εργασιακά, ασφαλιστικά, κ.λπ.. Και όταν λέμε εργαζόμενοι, σίγουρα μιλάμε για όλους τους επαγγελματίες που ασχολούνται με τον κλάδο όπως ιπποκόμοι, αναβάτες, προπονητές, ιδιοκτήτες αλόγων, κτηνίατροι, παραγωγοί ζωοτροφών και άλλοι.

Το τελευταίο που θα αναφέρω είναι το εξής. Αν τελικά στις 4 του Μάρτη γίνει η έξωση από το ολυμπιακό ακίνητο, εκτός από το ότι θα βρεθούν στον δρόμο τόσοι άνθρωποι, πείτε μας πού ακριβώς θα πάνε τα περίπου διακόσια άλογα που βρίσκονται εκεί; Οι περισσότεροι, βέβαια, φανταζόμαστε ποια είναι η μοίρα τους, ξέρουμε τι είναι αυτό που τα περιμένει. Τα περιμένει ένα μαρτυρικό ταξίδι στην Ιταλία τριάντα και πλέον ωρών, χωρίς νερό και τροφή και ύστερα κατευθείαν στο σφαγείο. Αναρωτιέμαι αν θα το επιτρέψετε αυτό, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Διγενή.

Ορίστε, κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, πράγματι, σύμφωνα με τους όρους της σύμβασης, η οποία κυρώθηκε με τον ν.4338/2015 και η οποία είναι εικοσαετής και έχει τεθεί σε ισχύ από 8-1-2016 εάν οι ίπποι οι οποίοι είναι εγγεγραμμένοι στην Φίλιππο Ένωση πέσουν κάτω από τριακόσιους με διάρκεια δύο έτη, η εταιρεία «ΙΠΠΟΔΡΟΜΙΕΣ Α.Ε.» έχει δικαίωμα να απαλλαχθεί από την υποχρέωση να οργανώνει και να διεξάγει τον τριμηνιαίο ελάχιστο αριθμό ιπποδρομιών στη χώρα μας.

Προφανώς οι ίπποι έχουν πέσει περίπου στους εκατόν εβδομήντα και αυτό έχει δημιουργήσει τη δυνατότητα στην εταιρεία να μη διεξάγει αυτούς τους αγώνες. Επίσης, έχει τη δυνατότητα -ή εν πάση περιπτώσει και απ’ όσο ξέρουμε- έχει καταγγείλει τη σύμβαση μίσθωσης, ώστε να γυρίσει το ακίνητο στο ΤΑΙΠΕΔ, το οποίο και είναι ο ιδιοκτήτης του ακινήτου.

Θα πω δυο λόγια για κάθε ένα από τα θέματα τα οποία θέσατε.

Πρώτον, σε σχέση με τους εργαζόμενους είναι προφανές ότι η διαδικασία της καταγγελίας των συμβάσεων διέπεται από όλους τους εργατικούς νόμους, δηλαδή, τον Αστικό Κώδικα, το άρθρο 281 και ούτω καθεξής. Δεν μπορεί να γίνει καθ’ υπέρβαση και το Υπουργείο Εργασίας να είστε σίγουροι ότι θα παρακολουθεί -και παρακολουθεί- τις διαδικασίες οι οποίες θα ενεργοποιηθούν, ώστε να μην υπάρχουν καταχρηστικότητες, να μην υπάρχουν προβλήματα. Και φυσικά το Υπουργείο -το οποίο είναι ιδιαίτερα ευαισθητοποιημένο σε σχέση με θέματα που αφορούν τους εργαζόμενους και το μέλλον τους- θα επιληφθεί τυχόν καταγγελιών ή προβλημάτων που μπορεί να υπάρξουν.

Είμαστε σε θέση, βέβαια, να γνωρίζουμε ότι οι εργαζόμενοι πλήρους και μερικής απασχόλησης στις «ΙΠΠΟΔΡΟΜΙΕΣ Α.Ε.» είναι σαράντα επτά και όχι διακόσιοι και συνολικά, όσοι σχετίζονται με τις ελληνικές ιπποδρομίες, είναι περίπου εβδομήντα πέντε άτομα. Συνεπώς, για αυτούς τους αριθμούς μιλάμε και όχι για διακόσιους εργαζόμενους και δύο χιλιάδες περαιτέρω συνεργάτες της εταιρείας «ΙΠΠΟΔΡΟΜΙΕΣ Α.Ε.».

Παρακολουθούμε και τις ανακοινώσεις της εταιρείας και προφανώς θα παρακολουθήσουμε και την υλοποίηση. Η εταιρεία έχει ανακοινώσει ότι θα υλοποιήσει μια σειρά μέτρων στήριξης για τους εργαζόμενούς της, βάσει της εργασιακής κατάστασής τους, αν δηλαδή ήταν σε μόνιμη ή μερική απασχόληση, καθώς και για τους ενεργούς αναβάτες και τους αναβάτες προπόνησης. Η εταιρεία θα προσφέρει αποζημιώσεις που θα αντανακλούν τις δραστηριότητες κατά την προηγούμενη χρονιά, καθώς και δωρεάν πρόγραμμα ιδιωτικής ασφάλισης για ένα χρόνο. Συνεπώς παρακολουθούμε αυτές τις εξαγγελίες και θα δούμε και τον βαθμό με τον οποίο θα υλοποιηθούν και στην πράξη.

Τώρα, σχετικά με τα αδέσποτα ζώα συντροφιάς έχουμε –νομίζω- αποδείξει την ευαισθησία μας. Έχουμε ψηφίσει εμείς τον ν.4830/2021, το νέο πλαίσιο για την ευζωία των ζώων συντροφιάς, το λεγόμενο πρόγραμμα «ΑΡΓΟΣ» και σε αυτό δεν χωρεί –νομίζω- κανένα περιθώριο αμφισβήτησης. Τα αδέσποτα έχουν διασωθεί από τις πρόσφατες φυσικές καταστροφές -αυτά που φιλοξενούνται εκεί- από τη ΜΚΟ «Dogs’ Voice» και η εταιρεία «ΙΠΠΟΔΡΟΜΙΕΣ Α.Ε.» ενέκρινε ένα πρόγραμμα, ένα αίτημα να τα φιλοξενήσει, αναλαμβάνοντας μάλιστα και σχετικά κόστη.

Σύμφωνα με την ενημέρωση που έχουμε, η «Dogs’ Voice» έχει αναλάβει τη δέσμευση για τη μετακίνηση των ζώων αυτών σε άλλες εγκαταστάσεις μέχρι το τέλος Φεβρουαρίου και συνεπώς δεν πρέπει να υπάρχει κανένας φόβος.

Σχετικά με τα ιπποειδή που φιλοξενούνται στις εγκαταστάσεις του Ιπποδρόμου Αθηνών, είναι προφανές ότι η υποχρέωση για τα άνω δεσποζόμενα ιπποειδή έρχεται στους υπεύθυνους ιδιοκτήτες τους. Αυτοί είναι υπεύθυνοι να βρουν χώρους μετεγκατάστασής τους, μεταφοράς τους, με ασφάλεια, σύμφωνα με όσα προβλέπονται από τον ν.1197/1981 περί προστασίας των ζώων και θα υπάρχουν οι αντίστοιχες ποινικές κυρώσεις σε περίπτωση που δεν ακολουθήσουν τα προβλεπόμενα.

Και τέλος, σχετικά με τη λειτουργία της μονάδας βιολογικού καθαρισμού, η μονάδα αυτή λειτουργεί απόλυτα φυσιολογικά σύμφωνα με τις προδιαγραφές. Δεν υπάρχει κανένας κίνδυνος για το περιβάλλον ή την περιοχή. Η δυναμικότητα και οι δυνατότητες επεξεργασίας της μονάδας υπερβαίνουν κατά πολύ τα σημερινά επίπεδα χρήσης και συνεπώς δεν τίθεται κανένα ζήτημα. Για να το πω χαρακτηριστικά, η μονάδα είχε σχεδιαστεί για την κάλυψη των αναγκών περισσότερων από δύο χιλιάδες ίππους και πολλές χιλιάδες επισκέπτες και εργαζόμενους. Άρα τα μεγέθη είναι υπερπολλαπλάσια της καθημερινής χρήσης που ξέρουμε.

Συνεπώς η συντήρηση πραγματοποιείται κανονικά. Είναι στο πλαίσιο των υποχρεώσεων της εταιρείας και δεν προκύπτει κανένα ζήτημα. Και φυσικά, αν το ακίνητο περιέλθει στον «ΟΔΙΕ Α.Ε.», στον εκκαθαριστή, προφανώς, η διαδικασία συντήρησης θα συνεχιστεί χωρίς κανένα πρόβλημα.

Από εκεί και πέρα, το ΤΑΙΠΕΔ θα εξετάσει -αλλά θα τα πούμε αυτά και στη δευτερολογία μου- ακριβώς τις επόμενες κινήσεις που πρέπει να κάνει σε σχέση με το ακίνητο αυτό.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Διγενή, έχετε τον λόγο για τη δευτερολογία σας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ήθελα να σας πω, κύριε Υπουργέ, πως αν χρησιμοποιούσα τη δημοσιογραφική μου ιδιότητα και όχι την πολιτική, αυτή τη στιγμή μετά από αυτά που είπατε, θα έβαζα τίτλο σε αυτές τις δηλώσεις σας «Στον δρόμο οι εργαζόμενοι μετά την έξωση από το ολυμπιακό ακίνητο».

Όσο για τους αριθμούς των εργαζομένων, επειδή έτυχε να συναντηθούμε με όλους που εργάζονται εκεί, οι αριθμοί είναι περίπου αυτοί που ανέφερα εγώ και όχι αυτοί που αναφέρατε εσείς και αυτοί οι άνθρωποι θα βρεθούν στον δρόμο. Επίσης, για τα άλογα δεν πήρα σαφή απάντηση.

Αισθάνομαι την υποχρέωση να τονίσω πως πρόκειται για θεσμική αταξία, λοιπόν, απώλεια κρατικών εσόδων και καταστροφή ιδιοκτητών αγωνιστικών ίππων και εργαζομένων. Να επισημάνω πως καταγγέλλονται σοβαρές παραλείψεις όλα τα τελευταία χρόνια από τον παραχωρησιούχο, αδιαφορία για τους εργαζόμενους και τα συναφή επαγγέλματα που συνδέονται, μεταξύ των οποίων και η τοπική παραγωγή αγροτικών προϊόντων -η παραγωγή εν γένει- και βέβαια για τους ίππους.

Η μείωση των επάθλων που ο παραχωρησιούχος είχε επιβάλει σταδιακά και σωρευτικά έως και 80% αποτέλεσε ένα άτυπο λοκάουτ απέναντι στους ιδιοκτήτες και στους επαγγελματίες του χώρου. Η εποπτεύουσα αρχή, ΦΕΕ, έχει την πλήρη ευθύνη για τα όσα καταμαρτυρούνται σε βάρος της εταιρείας «ΙΠΠΟΔΡΟΜΙΕΣ Α.Ε.», αλλά και η «ΟΠΑΠ Α.Ε.» θέλει να επιστρέψει το ολυμπιακό ακίνητο στον «ΟΔΙΕ Α.Ε.» αν και τελεί σε εκκαθάριση ο ΟΔΙΕ.

Θέλετε να μας πείτε τι ακριβώς σημαίνει στην πράξη αυτό; Πώς και από ποιον και κυρίως με ποιους όρους και με ποιες προϋποθέσεις θα αξιοποιηθεί όλος αυτός ο πολύτιμος χώρος, αυτό το φιλέτο; Τι θα δούμε τελικά εκεί, καζίνο, ξενοδοχεία, γκολφ, εμπορικά κέντρα; Γιατί σχολεία μάλλον όχι.

Θα ήθελα τέλος να μεταφέρω και την αγωνία των αρχαιολόγων για το αν και πώς θα προστατεύονται εκεί τα διάφορα αρχαιολογικά ευρήματα που βρίσκονται στον χώρο. Τι γίνεται με αυτά; Ποιος τα διαχειρίζεται; Ποιος τα προστατεύει; Ο ιδιώτης; Υπάρχει περίπτωση, δηλαδή, να τελειώσει κάποτε η αδιαφορία και η σιωπηλή κάλυψη για όλες τις προκλητικές αστοχίες, τα λάθη και τις ατασθαλίες;

Γνωρίζετε ότι η ΕΝΕΠΔΙ, η Ένωση Επαγγελματιών Προπονητών Δρομώνων Ίππων, διά εκπροσώπου της έχει ήδη παραδεχθεί τα λάθη και τις αστοχίες που έχουν γίνει, αλλά και τη μεθόδευση της «ΙΠΠΟΔΡΟΜΙΕΣ Α.Ε.» για την κατάσταση που περιγράφουμε; Η «ΟΠΑΠ Α.Ε.», όπως περίτρανα έχει πλέον αποδειχθεί, είχε και έχει παντελή άγνοια στη διοργάνωση ιπποδρομιών και στόχευε απλά στο μονοπώλιο του στοιχήματος. Η διαχείριση του ιπποδρόμου από τη θυγατρική της «ΙΠΠΟΔΡΟΜΙΕΣ Α.Ε.» ήταν το λιγότερο πλήρως ανεπαρκής έως και σκανδαλώδης.

Τελειώνοντας να πω ότι θεωρούμε ότι είστε συνυπεύθυνοι για την αφόρητη κατάσταση που ζουν τόσο καιρό εκεί εκατοντάδες άνθρωποι του χώρου. Κάποιος πρέπει να αναλάβει το κόστος ζωής τόσο των εργαζομένων του κλάδου όσο και της ευζωίας των ίππων, εφόσον με ευθύνη όχι των πληττομένων οδηγούνται σε απελπιστική κατάσταση. Αναγνωρίζετε ως σύννομα τα αιτήματα τόσων κλάδων επαγγελματιών που χρόνια τώρα με αγωνία διατυπώνουν και για το δημόσιο συμφέρον;

Και κάτι ακόμη τελευταίο. Σκοπεύετε άραγε να ξεθάψετε από τα συρτάρια σας τις εκκλήσεις του Δήμου Μαρκοπούλου, τις αποφάσεις του δημοτικού συμβουλίου αλλά και των φορέων της πόλης για κοινωφελή έργα για τον λαό εντός του Ολυμπιακού Ιπποδρόμου;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Διγενή.

Παρακαλώ, κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ και πάλι, κύριε Πρόεδρε.

Κοιτάξτε, κυρία συνάδελφε. Η εταιρεία «ΙΠΠΟΔΡΟΜΙΕΣ Α.Ε.» κατήγγειλε τη σύμβαση μίσθωσης. Είναι συμβατικό δικαίωμά της από τη στιγμή που δεν έχει υποχρέωση για να κάνει τους αγώνες αυτούς. Μέσα από αυτή την καταγγελία θα έχει δικαίωμα να επιστρέψει το ακίνητο στην «ΟΔΙΕ Α.Ε.» εντός δύο μηνών. Συνεπώς από την ημερομηνία καταγγελίας της σύμβασης μίσθωσης το Ταμείο Αξιοποίησης Ιδιωτικής Περιουσίας του Δημοσίου, το ΤΑΙΠΕΔ, εξετάζει όλα τα δεδομένα για να προβεί σε εναλλακτικά σχέδια αξιοποίησης του ακινήτου προς όφελος του δημοσίου συμφέροντος, αλλά και των Ελλήνων πολιτών.

Επισημαίνεται ότι το ιπποδρόμιο ανήκει στην υπό ειδική εκκαθάριση της «ΟΔΙΕ Α.Ε.» και όπως επιβάλλει ο νόμος, ο εκκαθαριστής της είναι αρμόδιος για τη διαχείριση του ακινήτου, πάντοτε σύμφωνα με τον σκοπό της εκκαθάρισης και αυτό πρέπει να το λάβουμε υπ’ όψιν.

Σε κάθε περίπτωση, αναζητείται και θα αναζητηθεί το αμέσως επόμενο διάστημα από το ΤΑΙΠΕΔ, σε συνεργασία φυσικά με το Υπουργείο Οικονομικών που εποπτεύει, η βέλτιστη λύση αξιοποίησης του ακινήτου αυτού προς όφελος και του Δήμου Μαρκόπουλου -το τονίζω αυτό γιατί το θέσατε και εσείς στην ερώτησή σας- αλλά και της τοπικής κοινωνίας.

Όμως, πρέπει να πούμε δύο πράγματα. Το πρώτο και το πιο πιεστικό, το πιο σημαντικό ζήτημα είναι να υπάρχει επικοινωνία -και είμαι σε θέση να βεβαιώσω ότι υπάρχει επικοινωνία- μεταξύ της «ΙΠΠΟΔΡΟΜΙΕΣ Α.Ε.» και του εκκαθαριστή του ΟΔΙΕ, ώστε κατά τη διάρκεια μετάβασης του ελέγχου του ακινήτου να είναι αυτή ομαλή και διάφορα θέματα που σχετίζονται όπως με τη διαμονή των ίππων, τη μονάδα του βιολογικού καθαρισμού για την οποία μιλήσαμε προηγουμένως, την ασφάλεια του ακινήτου, τη λειτουργία των κεραιών της κινητής τηλεφωνίας και άλλων ζητημάτων που έχουν σχέση με το ακίνητο, η μετάβαση αυτή να μη δημιουργήσει προβλήματα στις λειτουργίες αυτές. Άρα το πρώτο και το πιο σημαντικό είναι να διασφαλίσουμε ότι η μετάβαση θα γίνει με ομαλό τρόπο.

Το δεύτερο και το πιο ουσιαστικό, αν θέλετε, από άποψη σημασίας μεσομακροπρόθεσμης είναι ότι το ακίνητο που θα περάσει στον εκκαθαριστή του ΟΔΙΕ στις αρχές Απριλίου, αυτός πρέπει να δει τις δέουσες ενέργειες μετάβασης. Γι’ αυτό το ΤΑΙΠΕΔ εξετάζει και κάνει μελέτες αυτήν τη στιγμή για τη βέλτιστη αξιοποίηση, ώστε το πλαίσιο της αξιοποίησης αυτής να συνάδει και με τη δημοσιονομική αλλά και τη χωροταξική πολιτική και σύμφωνα με τις διατάξεις του νόμου, ώστε να έχουμε μια αξιοποίηση, η οποία να είναι βιώσιμη. Διότι δεν είναι δυνατόν απλώς να δίνει το δημόσιο κάποια χρήματα, αλλά πρέπει αυτό να γίνεται σύμφωνα με τους κανόνες της βιωσιμότητας, της αποδοτικότητας και της αποτελεσματικότητας για το ακίνητο αυτό, για τη διεργασία και για τη διαδικασία του ζητήματος των ιπποδρομιών.

Αυτό να είστε σίγουρη ότι θα κάνουμε και σε αυτή την περίπτωση, ώστε να έχουμε έναν ιππόδρομο ο οποίος κατά τεκμήριο να λειτουργεί, αλλά από την άλλη αυτό να γίνεται με έναν βιώσιμο τρόπο.

Ευχαριστώ πολύ.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Στις 4 του μήνα θα γίνει η έξωση; Μόνο αυτό απαντήστε μου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Το ακίνητο θα πάει τον Απρίλιο στον ΟΔΙΕ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα συζητηθεί η έκτη με αριθμό 724/16-2-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Νίκη» κ. Ασπασίας Κουρουπάκη προς τον Υπουργό Εθνικής Οικονομίας και Οικονομικών με θέμα: «Φορολογική επιβάρυνση πολύτεκνων οικογενειών».

Παρακαλώ, κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υφυπουργέ, το δημογραφικό ζήτημα είναι το σημαντικότερο πρόβλημα που αντιμετωπίζει το έθνος μας. Συνιστά ζήτημα επιβίωσης και πιστεύουμε ότι δεν υπάρχει καμμία σοβαρή αντίρρηση σε αυτό. Η ασάλευτη θέση της Νίκης είναι ότι πρέπει να υποστηριχθεί ο αγώνας των πολύτεκνων οικογενειών, προκειμένου να επιτευχθεί η ανάσχεση του δημογραφικού μαρασμού που μας απειλεί. Πιστεύουμε ότι το ελληνικό κράτος έχει την υποχρέωση να συνδράμει έμπρακτα όσους σηκώνουν αυτό το δυσανάλογο βάρος, τους πολύτεκνους.

Στο πλαίσιο αυτό σας υποβάλαμε την με αριθμό πρωτοκόλλου 2796/24-1-2024 ερώτηση, προκειμένου να πληροφορηθούμε πόσο φόρο εισοδήματος πληρώνουν οι πολύτεκνες, οι τρίτεκνες και οι λοιπές οικογένειες. Σε απάντηση της ανωτέρω ερώτησης η ΑΑΔΕ μας χορήγησε το από 6-02-2024 έγγραφο, από το οποίο προκύπτει μεταξύ άλλων ότι το ελληνικό δημόσιο εισέπραξε 9.818.803 ευρώ από τέσσερις χιλιάδες διακόσιους έντεκα πολύτεκνους, ελεύθερους επαγγελματίες και 5.657.125 ευρώ από είκοσι δύο χιλιάδες διακόσιους ογδόντα εννέα πολύτεκνους μισθωτούς.

Η απάντηση αυτή μας δίνει μία ακριβή εικόνα σχετικά με το πόσο λίγο εξαρτάται ο ελληνικός προϋπολογισμός από τον φόρο εισοδήματος που καταβάλλουν οι πολύτεκνες οικογένειες. Μας αποκαλύπτει επίσης, πόσο λίγο έχετε εξετάσει το ζήτημα της δημοσιονομικής διάστασης των φορολογικών επιβαρύνσεων των πολυτέκνων.

Με βάση τα ανωτέρω ερωτάστε: ποια θα ήταν η επίδραση στον προϋπολογισμό αν στο πλαίσιο μιας άλλης πολιτικής, το κράτος αποφάσιζε να μην εισπράξει τον φόρο εισοδήματος από πολύτεκνους φορολογούμενους, μισθωτούς και ελεύθερους επαγγελματίες. Επίσης, υπάρχει κάποια εθνική στρατηγική για την στήριξη της πολύτεκνης οικογένειας;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Κουρουπάκη.

Κύριε Υπουργέ, ορίστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, πράγματι αυτό το οποίο αναφέρατε, δηλαδή το ύψος των φορολογικών εσόδων που σχετίζονται με μια κατηγορία πολιτών, σε αυτή την περίπτωση οι πολύτεκνες οικογένειες, είναι ένα σημαντικό και ουσιαστικό κριτήριο για να μπορεί κάποιος να χαράξει την πολιτική. Δηλαδή, αν κάποιο μέτρο έχει μεγάλο δημοσιονομικό αποτύπωμα, χάνουμε πάρα πολλά έσοδα. Είναι προφανές ότι αυτό το καθιστά πιο δύσκολο να υλοποιηθεί στην πράξη, ενώ κάποιο μέτρο με χαμηλότερη απώλεια εσόδων, προφανώς είναι και πιο εύκολο κάποιος να το εισηγηθεί.

Αυτό, όμως, δεν είναι το μόνο κριτήριο. Υπάρχει και το κριτήριο της φορολογικής δικαιοσύνης. Δηλαδή πρέπει να λαμβάνεται υπ’ όψιν, σύμφωνα και με το Σύνταγμα, η φοροδοτική ικανότητα των πολιτών για το κατά πόσο θα πληρώνουν τον άλφα ή τον βήτα φόρο. Εάν δηλαδή κάποιος, ο οποίος βγάζει ένα εκατομμύριο ευρώ εισόδημα τον χρόνο –ας πούμε- και είναι πολύτεκνος, γιατί έχει τέσσερα, πέντε ή έξι παιδιά, είναι προφανές ότι κανένας δεν θα υποστήριζε εδώ, όπως υποστηρίζετε εσείς, ότι θα έπρεπε να μην πληρώνει καθόλου φόρο μόνο και μόνο επειδή έχει αυτά τα τέσσερα, πέντε ή έξι παιδιά.

Συνεπώς θα πρέπει να είμαστε πάρα πολύ προσεκτικοί, και από την άποψη της κοινωνικής δικαιοσύνης, όταν λαμβάνουμε τέτοιου είδους φορολογικά μέτρα. Και κατ’ εξοχήν η φορολογική πολιτική είναι αυτή, με την οποία η κάθε κυβέρνηση υλοποιεί την εικόνα της, την πολιτική της κατεύθυνση σε σχέση με τη φορολογική δικαιοσύνη.

Εμείς έχουμε θεσπίσει, πιστοί στο άρθρο 21 παράγραφος 5 του Συντάγματος, τα τέκνα της οικογένειας ως ένα βασικό κριτήριο διαφοροποίησης της φορολογίας. Ειδικότερα: Σύμφωνα με τα άρθρα 16 και 29 του Κώδικα Φορολογίας Εισοδήματος, ν.4172/2013, όπως ισχύει, όσο αυξάνεται ο αριθμός των εξαρτώμενων τέκνων, τόσο αυξάνεται το ποσό μείωσης φόρου λόγω οικογενειακής κατάστασης.

Θυμίζω ότι μετά από τις αλλαγές που νομοθετήσαμε μόλις το 2023 με τον πρώτο νόμο που έφερε το Υπουργείο Οικονομικών -έναν νόμο που υλοποίησε το 50% των προεκλογικών μας υποσχέσεων που μία από τις υποσχέσεις αυτές ήταν η περαιτέρω μείωση του φόρου για τις οικογένειες με παιδιά- η μείωση του φόρου αυξήθηκε και διαμορφώθηκε ως εξής: 900 ευρώ για τον φορολογούμενο με ένα εξαρτώμενο τέκνο από 810 ευρώ, 1.120 ευρώ για δύο εξαρτώμενα τέκνα από 900 ευρώ,1.340 ευρώ για τρία εξαρτώμενα τέκνα από 1.120 ευρώ και 1.580 ευρώ για τέσσερα εξαρτώμενα τέκνα από 1.340 ευρώ και 1.780 ευρώ για πέντε εξαρτώμενα τέκνα.

Με δυο λόγια, για να το καταλάβει ο κόσμος, γιατί η έκπτωση φόρου είναι ένα πρόσφατο σχετικά δημιούργημα, αυτό που ξέραμε εμείς ήταν το αφορολόγητο, το αφορολόγητο αυξήθηκε κατά 1.000 ευρώ για κάθε παιδί, για κάθε οικογένεια με παιδί.

Παράλληλα, στο πλαίσιο της χάραξης μιας σύγχρονης δημογραφικής πολιτικής με τον ν.4659/2020 θεσπίστηκε για πρώτη φορά επίδομα γέννησης ύψους 2.000 ευρώ για κάθε παιδί. Η Κυβέρνηση του Κυριάκου Μητσοτάκη ήταν η πρώτη κυβέρνηση που τόλμησε και έφερε επίδομα γέννησης, ώστε να αναγνωρίσουμε ότι τα αυξημένα έξοδα μιας γέννησης και των πρώτων εξόδων μετά από τη γέννηση πρέπει να αναγνωρίζονται ως ένα βάρος στο οποίο η πολιτεία πρέπει να βοηθήσει με τη στήριξή του.

Και περαιτέρω, σύμφωνα με τις τελευταίες εξαγγελίες και τις διατάξεις που φέραμε στη Βουλή, το επίδομα γέννησης από 2.000 ευρώ οριζόντια αυξάνεται σε 2.400 ευρώ για το πρώτο παιδί, 2.700 ευρώ για το δεύτερο παιδί, 3.000 ευρώ για το τρίτο παιδί και 3.500 χιλιάδες ευρώ για το τέταρτο και άνω παιδί. Μάλιστα, η αύξηση αυτή ισχύει αναδρομικά από την 1η Ιανουαρίου του 2023.

Είναι λοιπόν φανερό ότι η Κυβέρνηση κάθε ρανίδα δημοσιονομικού περιθωρίου η οποία υπάρχει τη δίνει για τη στήριξη των οικογενειών και των παιδιών, ακριβώς στο πλαίσιο της στήριξης μιας ολοκληρωμένης στρατηγικής πολιτικής για το δημογραφικό.

Θυμίζω, εξάλλου, ότι από την 1η Ιανουαρίου 2024 κάναμε τρεις αλλαγές στο μισθολόγιο των δημοσίων υπαλλήλων. Και με αυτό κλείνω, κύριε Πρόεδρε, τα υπόλοιπα στη δευτερολογία. Κάναμε λοιπόν τρεις αλλαγές: Την οριζόντια αύξηση των 70 ευρώ, την αύξηση της θέσης ευθύνης και την αύξηση του επιδόματος για τα παιδιά, ακριβώς για να στηρίξουμε διπλά τις οικογένειες που έχουν παιδιά και είναι δημόσιοι υπάλληλοι και μέσω του αφορολόγητου και μέσω της αύξησης που βλέπουν στον μισθό τους από τον Ιανουάριο του 2024.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η κ. Κουρουπάκη για τη δευτερολογία της.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υφυπουργέ, από ό,τι αντιλαμβανόμαστε από τα λεγόμενά σας, είναι αντίθετο με τη φορολογική δικαιοσύνη να υποστηριχθούν οι πολύτεκνες οικογένειες. Η πολιτική είναι ιεράρχηση, είναι προτεραιοποίηση των αιτημάτων που υπάρχουν στην κοινωνία. Είναι προφανές ότι κάποιους θέλετε να τους ικανοποιήσετε και κάποιους να τους αφήσετε πίσω. Και όλοι αντιλαμβανόμαστε πόσο χαμηλά στις προτεραιότητές σας είναι οι πολύτεκνοι και πόσο υποκριτικά, δυστυχώς, επικαλείστε τα ημίμετρα τα οποία τους τα δίνετε με το ένα χέρι, ενώ με το άλλο χέρι τούς τα παίρνετε πίσω.

Και σας ρωτώ: Έπρεπε να κάνω εγώ την ερώτηση για να μάθουμε πόσο κοστίζει στον προϋπολογισμό το να χορηγηθεί πλήρες αφορολόγητο σε όλους ανεξαιρέτως τους πολύτεκνους; Αφού το βλέπετε, μιλάμε για μία εξαιρετικά μικρή εισπραξιμότητα φόρου μόλις 15,4 εκατομμύρια ευρώ με μηδαμινές δημοσιονομικές δαπάνες. Εδώ σπαταλούνται, παραδείγματος χάριν, 20 εκατομμύρια ευρώ για την επιδότηση των μέσων μαζικής ενημέρωσης μέσω της λίστας Πέτσα, 21 εκατομμύρια ευρώ από τη μη πληρωμή των δόσεων για τις τηλεοπτικές άδειες, 6,8 εκατομμύρια ευρώ για την κάλυψη ασφαλιστικών εισφορών των τηλεοπτικών σταθμών για να αντιμετωπίσουν τον πόλεμο στην Ουκρανία, 18,1 εκατομμύρια ευρώ στον προϋπολογισμό του 2024 για επικοινωνία και ενημέρωση του Μεγάρου Μαξίμου, 211 εκατομμύρια ευρώ συνολικά μαζί με τα Υπουργεία και την κυβερνητική ενημέρωση, για να μην φτάσω στα 288 εκατομμύρια ευρώ των μη εξυπηρετούμενων δανείων των κομμάτων, τα 15,4 εκατομμύρια ευρώ των είκοσι έξι χιλιάδων πολύτεκνων οικογενειών θα βλάψουν τον προϋπολογισμό! Και πόσες άλλες αδικαιολόγητες δαπάνες έχουν λάβει χώρα και δεν τις έχουμε εντοπίσει ακόμα!

Η πρόταση της Νίκης να καταργηθεί η φορολογία εισοδήματος στις πολύτεκνες οικογένειες δεν είναι ατεκμηρίωτη, είναι απόλυτα τεκμηριωμένη, διότι στηρίζεται σε έγγραφο της ΑΑΔΕ, που είναι η πρωταρχική πηγή εσόδων του κράτους. Αν δεν είναι αξιόπιστη η ΑΑΔΕ, τότε ποιος είναι; Πραγματικά θα ήθελα να μας πείτε ποια μελέτη κάνατε εσείς, παραδείγματος χάριν, για την επιβολή τεκμηρίων στους ελεύθερους επαγγελματίες. Ποια μεθοδολογία χρησιμοποιείτε για να προσδιορίσετε κάθε φορά πόσο θα μειωθεί ο ΕΝΦΙΑ;

Στην προκειμένη περίπτωση έγινε σύγκριση των δύο εκκαθαριστικών, χρησιμοποιώντας την ίδια μεθοδολογία που υπάρχει στην έκθεση των φορολογικών δαπανών του προϋπολογισμού του 2024.

Κύριε Υπουργέ και κύριοι της Κυβέρνησης, είστε υπόλογοι στο έθνος για το δημογραφικό με τις αποφάσεις σας και γι’ αυτό τονίζουμε ότι πρέπει να εισάγετε άμεσα διάταξη που να προβλέπει και αναδρομικά την κατάργηση της φορολογίας εισοδήματος στους πολύτεκνους, ώστε να στείλουμε ένα σωστό μήνυμα σε αυτούς τους ανθρώπους που αισθάνονται ότι τους εμπαίζετε. Αποδείξτε μας επιτέλους τη δημοκρατική σας ευθύνη απέναντι σε αυτή την ευαίσθητη ομάδα των συμπολιτών μας, τους πολύτεκνους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κουρουπάκη.

Ορίστε, κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κυρία συνάδελφε, τώρα το να χαρακτηρίζετε διάφορες δαπάνες αχρείαστες και για παράδειγμα να βάζετε μέσα τις δαπάνες για την καμπάνια υπέρ του εμβολιασμού, μια καμπάνια που έσωσε ζωές, μόνο και μόνο επειδή -δεν ξέρω αν εσείς η ίδια- σίγουρα το κόμμα σας είναι ενάντια στον εμβολιασμό και ενάντια με διάφορες θεωρίες συνωμοσίας σε όσα λέει η επιστήμη, ε, πάει πολύ! Οι δαπάνες που αναφέρεστε δεν είναι καθόλου αχρείαστες και όταν εγώ σας εξήγησα -προσπάθησα να σας το κάνω και απτό- ότι είναι ζήτημα φορολογικής δικαιοσύνης και η δικαιοσύνη δεν μπαίνει στο μπαλάντσο των εσόδων, αν είναι 14 εκατομμύρια, 15 εκατομμύρια, ή 25 τα εκατομμύρια ευρώ που θα χάσεις. Το να έχεις κάποιον πολύτεκνο, ο οποίος βγάζει 1 εκατομμύριο ευρώ εισόδημα και να τον απαλλάσσεις από τη φορολογία, κάποιος ο οποίος έχει τρία παιδιά, δύο παιδιά και τα λοιπά θα νιώσει αδικημένος. Αυτό είναι που προσπάθησα να σας εξηγήσω.

Τώρα, εσείς καταλήξατε στο συμπέρασμα, ακούγοντας την πρωτολογία μου -μάλλον ήρθατε έτοιμοι και το είχατε προφανώς γραμμένο, δεν εξηγείται-, ότι δεν είναι προτεραιότητά μας η στήριξη της πολύτεκνης οικογένειας, τη στιγμή που σας έδειξα τρεις-τέσσερις πρωτοβουλίες ήδη -και φετινές οι περισσότερες από αυτές- για να στηριχθούν έτι περαιτέρω οι πολύτεκνες οικογένειες και μας λέτε ότι δεν έχουμε εθνική στρατηγική και ότι δεν είναι μπροστά στις προτεραιότητές μας; Τότε, αυτό απέχει από την πραγματικότητα και από τη λογική.

Αυτά που σας είπα θα αρκούσαν, αλλά να σας πω και άλλες πρωτοβουλίες από το 2019 και μετά. Υπάρχει το ενιαίο επίδομα παιδιού που το τροποποιήσαμε με τον ν.4659/2020. Λαμβάνουμε υπ’ όψιν τον αριθμό των τέκνων, το ισοδύναμο εισόδημα και την εισοδηματική κατηγορία και στηρίζουμε με το ενιαίο επίδομα όλες τις οικογένειες, πέραν από το επίδομα γέννας. Υπάρχουν προϋποθέσεις για εκπτώσεις στον ΕΝΦΙΑ, που πιο ευνοϊκές για οικογένειες με εξαρτώμενα τέκνα απ’ ότι για αυτούς που δεν έχουν εξαρτώμενα τέκνα.

Με την παράγραφο 2 του άρθρου 1 του ν.3454/2006 απαλλάσσονται από το τέλος ταξινόμησης επιβατικών αυτοκινήτων και οι τρίτεκνοι. Με τις παραγράφους 26 και 49 του παραρτήματος 3 του ν.2859/2000 όπως ισχύει σήμερα, δηλαδή του κώδικα ΦΠΑ, έχουμε μείωση σε είδη βρεφικής και παιδικής διατροφής και σε είδη για τη βρεφική ασφάλεια και προστασία, δηλαδή τις πάνες για βρέφη, τα παιδικά καθίσματα αυτοκινήτου και ούτω καθεξής.

Από το φορολογικό έτος 2019 και εξής εξαιρούνται από την επιβολή του φόρου πολυτελούς διαβίωσης τα επιβατικά αυτοκίνητα ιδιωτικής χρήσης των πολυτέκνων με τέσσερα εξαρτώμενα τέκνα και άνω. Με τις διατάξεις του άρθρου 104 του ν.4941/2022 θεσπίστηκε πρόγραμμα οικονομικής στήριξης των οικογενειών για την πρόσβαση βρεφών και νηπίων σε υπηρεσίες προσχολικής αγωγής και φροντίδας, καθώς και την πρόσβαση παιδιών, εφήβων και ατόμων με αναπηρία σε υπηρεσίες δημιουργικής απασχόλησης με φορέα υλοποίησης την ΕΕΤΑΑ Α.Ε. και ούτω καθεξής.

Συνεπώς, έχουμε ιδιαίτερες μοριοδοτήσεις για τους πολύτεκνους και τους τρίτεκνους σε τέτοια προγράμματα, όπως αυτό που μόλις ανέφερα, και γενικότερα μια συνεκτική και συνεπής πολιτική στήριξης των οικογενειών, ώστε να κάνουν παιδιά και των οικογενειών που έχουν παιδιά, ώστε να μπορέσουν να ανταπεξέλθουν στις συνθήκες.

Το δημογραφικό, λοιπόν, είναι μια τεράστια πρόκληση και χρειάζεται να γίνει μια τεράστια, συντονισμένη και συνολική προσπάθεια για να μπορέσουμε να το αντιμετωπίσουμε. Έχει σχέση και με τις ευκαιρίες απασχόλησης. Έχει σχέση με την ασφάλεια που έχουν αυτοί οι άνθρωποι στα εργασιακά τους. Έχει σχέση με τα φορολογικά και μια σειρά από άλλες διατάξεις και προσπάθειες που γίνονται.

Ακόμα και τα προγράμματα για να βρουν οι νέοι σπίτια, όπως «Το σπίτι μου» που έδωσε σε δέκα χιλιάδες νέους -οι περισσότεροι ήταν οικογένειες νέων- τη δυνατότητα να ζήσουν στο δικό τους σπίτι, είναι μια μορφή στήριξης πολύ ουσιαστική, πολύ σημαντική, για να μπορέσουν να κάνουν οι νέοι συμπολίτες μας παιδιά και να μπορέσουμε να αντιμετωπίσουμε και με αυτόν τον τρόπο το δημογραφικό.

Συνεπώς δεν έχει καμμία σχέση το συμπέρασμά σας, το οποίο είμαι σίγουρος ότι ήταν προδιαγεγραμμένο από πριν έρθετε στην ερώτηση, ότι η Κυβέρνηση δεν έχει συνεκτική πολιτική ή ότι δεν είναι στις προτεραιότητές της η στήριξη των πολύτεκνων οικογενειών. Είναι από τις πρώτες προτεραιότητες αυτής της Κυβέρνησης. Και αυτά που σας λέω δεν τα λέει ο Υφυπουργός Οικονομικών, δεν τα λέει ο Βουλευτής Θεοχάρης, τα λένε οι πράξεις της Κυβέρνησης του Κυριάκου Μητσοτάκη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την ένατη με αριθμό 730/19-2-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Καμμία στήριξη στις ενεργειακές κοινότητες»

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, η Κυβέρνηση τα τελευταία χρόνια αγνοεί συστηματικά και υποβαθμίζει τις ενεργειακές κοινότητες οι οποίες θεσπίστηκαν -να θυμίσω- το 2018 με τον ν.4513 και τα έργα αυτοπαραγωγής και αυτοκατανάλωσης.

Πιο συγκεκριμένα με τον ν.4643/2019 ουσιαστικά αφαιρέσατε από τις ενεργειακές κοινότητες την προτεραιότητα εξέτασης όρων σύνδεσης. Επιπλέον με τον ν.4759/2020 επιβάλλατε την ένταξη των ενεργειακών κοινοτήτων σε διαγωνιστικές διαδικασίες με ασφυκτικές προθεσμίες, δυσμενέστερες σε σχέση με τα υπόλοιπα έργα των ΑΠΕ. Να θυμίσω ότι υπάρχει η ευρωπαϊκή οδηγία, η 2018/2001, που αναφέρεται ρητά σε μέτρα στήριξης των έργων αυτοπαραγωγής και αυτοκατανάλωσης και σε σχέση με τις ενεργειακές κοινότητες.

Ταυτόχρονα το άρθρο 22 της εν λόγω οδηγίας αναφέρει ότι θα πρέπει η χώρα μας -και το οφείλει αυτό- να παρέχει ευνοϊκό πλαίσιο για την προώθηση και τη διευκόλυνση της ανάπτυξης των ενεργειακών κοινοτήτων.

Σε μια περίοδο λοιπόν, κυρία Υπουργέ, που υπάρχει ένα τεράστιο πρόβλημα με το ενεργειακό κόστος των αγροτών, οι αγρότες είναι στο δρόμο -και το λένε όλοι αυτό ότι θα πρέπει άμεσα να μειωθεί το κόστος παραγωγής, που συσχετίζεται με το κόστος ενέργειας- οι ενεργειακές κοινότητες μη κερδοσκοπικού χαρακτήρα είναι κατά την άποψή μας ζωτικής σημασίας γι’ αυτό το ζήτημα και δεν φαίνεται από εσάς να υπάρχει η εν λόγω πολιτική βούληση για την προώθηση των ενεργειακών κοινοτήτων.

Θα πω ένα παράδειγμα, που νομίζω ότι είναι πολύ σημαντικό. Στη δυτική Ελλάδα είναι δώδεκα δήμοι, με τριακόσιες χιλιάδες πληθυσμό και τριάντα ΤΟΕΒ! Μιλάμε, κυρία Υπουργέ, για εκατόν σαράντα χιλιάδες αγρότες με δωρεάν ρεύμα για τις καλλιέργειές τους. Αυτό ήταν η ενεργειακή κοινότητα στη δυτική Ελλάδα. Υπάρχουν επτά χιλιάδες ευάλωτα νοικοκυριά μέσα σε αυτή την ενεργειακή κοινότητα και οι ΔΕΥΑ αυτών των δήμων δεν έχουν ακόμα λάβει όρους σύνδεσης εδώ και ένα χρόνο, για να μπορέσουν να εκτελέσουν τα έργα τους, ζημιώνοντας καθημερινά με πάρα πολλά εκατομμύρια ευρώ και σε σχέση με την υπουργική απόφαση, την τελευταία που ανέφερα, που δίνει προτεραιότητα σε ιδιώτες και όχι σε ενεργειακές κοινότητες των ΟΤΑ και σε ενεργειακές κοινότητες κοινής ωφέλειας. Επί της ουσίας δηλαδή, κυρία Υπουργέ, με την υπουργική αυτή απόφαση δεν επιτρέπετε ούτε καν την εξέταση των αιτημάτων για διασύνδεση έργων εικονικού συμψηφισμού στον ΑΔΜΗΕ.

Η ερώτηση είναι προφανής. Για ποιο λόγο δηλαδή δεν προχωρείτε άμεσα στην προτεραιοποίηση, στη διευκόλυνση, στη σύνδεση με το δίκτυο των έργων των ενεργειακών κοινοτήτων; Και να πω εμβόλιμα -γιατί η ερώτηση ξαναλέω είναι προφανής και έχει κατατεθεί- και συμπληρωματικά και ενισχυτικά με αυτό ότι το φωτοβολταϊκό πάρκο στο Μεσολόγγι σε σχέση με τη συνεργασία των ΤΟΕΒ και των δήμων, την αναγκαιότητα να λειτουργήσει την έχει υπογραμμίσει και ο περιφερειάρχης δυτικής Ελλάδος.

Είναι προφανές ότι οι ενεργειακές κοινότητες εξασφαλίζουν μέσα σε αυτό το κλίμα της μεγάλης ενεργειακής φτώχειας, κυρία Υπουργέ, φθηνότερο ρεύμα για τους πολίτες, φθηνότερο ρεύμα για τους ΤΟΕΒ, φθηνότερο ρεύμα για τις ΔΕΥΑ. Χαρακτηριστικά μόνο το Αγρίνιο που έχει ολοκληρώσει τη διαδικασία κατάθεσης φακέλου αδειοδότησης και αναμένουν τους όρους σύνδεσης, κάθε μέρα που περνάει χάνει 12.800 ευρώ από την εξοικονόμηση που θα είχε από τη δαπάνη ενέργειας.

Και τέλος -γιατί το ερώτημα σας το απεύθυνα- οι ενεργειακές κοινότητες της Περιφέρειας δυτικής Ελλάδος, κυρία Υπουργέ, βρίσκονται στον κατάλογο των καλύτερων πρακτικών βιώσιμης ανάπτυξης της Γενικής Συνέλευσης του ΟΗΕ και δεν προχωράνε. Δεν προχωράνε εδώ και ένα χρόνο οι όροι σύνδεσης, ενώ και η Ευρώπη επικροτεί τέτοια μοντέλα και υπάρχουν και ευρωπαϊκές οδηγίες που λένε ότι προς τα εκεί είναι δρόμος και σε αυτά θα πρέπει να προχωρήσουμε και η Κυβέρνηση προτεραιοποιεί άλλα έργα μεγάλων ιδιωτών και όχι τις ενεργειακές κοινότητες μη κερδοσκοπικού χαρακτήρα που θα μπορούσαν, κυρία Υπουργέ, να λύσουν ένα οξύ ζήτημα και για τους ΤΟΕΒ που είναι υπερχρεωμένοι και για τις ΔΕΥΑ που είναι υπερχρεωμένες και για τα ευάλωτα νοικοκυριά των δήμων που αυτή τη στιγμή απειλούνται από την ενεργειακή φτώχεια.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε Βουλευτά, πρώτον χαίρομαι ειλικρινά που φέρνετε αυτήν την ερώτηση στη Βουλή και το θέμα των ενεργειακών κοινοτήτων προς συζήτηση, γιατί πραγματικά αυτός ο θεσμός επί της αρχής είναι ένας πολύ ωραίος θεσμός, πολύ καλός θεσμός. Γιατί; Γιατί αποσκοπεί στη συμμετοχή των πολιτών για να μπορούν και οι πολίτες να απολαμβάνουν τα οφέλη της πράσινης μετάβασης.

Αυτό ήταν και το πνεύμα -το αναφέρατε κι εσείς- και των κατευθυντήριων των ευρωπαϊκών αλλά και της οδηγίας για τον θεσμό των ενεργειακών κοινοτήτων. Αυτό υπηρετούμε και εμείς ως Κυβέρνηση, άσχετα αν καταστρατηγήσαμε αυτόν τον θεσμό τα προηγούμενα χρόνια και το κάναμε λίγο υπόθεση οικογενειακή, υπόθεση παρεΐστικη. Θα επανέλθω σε αυτό.

Λοιπόν, εσείς στο ερώτημά σας λέτε ότι η Κυβέρνηση αγνοεί τις ενεργειακές κοινότητες από τον νόμο του 2018 και τα έργα αυτοκατανάλωσης. Και σας απαντώ ότι μάλλον δεν έχετε εμβαθύνει στο θέμα σε όλο το εύρος. Καταλαβαίνω ότι έχετε διάφορα ζητήματα στον ΣΥΡΙΖΑ. Θέλω να σας απαντήσω με βάση τα επίσημα στοιχεία.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Τι σχέση έχει αυτό;

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σας παρακαλώ πολύ, να σας απαντήσω με βάση τα επίσημα στοιχεία. Λοιπόν, σύμφωνα με το ΓΕΜΗ το 2019 είχαν συσταθεί τριακόσιες τρεις ενεργειακές κοινότητες. Σήμερα είναι χίλιες τετρακόσιες εξήντα δύο. Έχουμε μια αύξηση σχεδόν 400% των ενεργειακών κοινοτήτων επί Κυβέρνησης Κυριάκου Μητσοτάκη. Το επαναλαμβάνω: μία αύξηση 400% σε ενεργειακές κοινότητες από το 2019 μέχρι σήμερα, εμείς που δεν τις θέλουμε.

Σύμφωνα με τα στοιχεία του ΔΕΔΔΗΕ τώρα -όχι του ΓΕΜΗ, του ΔΕΔΔΗΕ- την τελευταία πενταετία έχουν τεθεί σε λειτουργία χίλια εξακόσια εξήντα τέσσερα έργα ενεργειακών κοινοτήτων και άλλα πεντακόσια έντεκα έχουν πάρει όρους σύνδεσης και είναι σε φάση κατασκευής. Θα έπρεπε εσείς, επειδή είστε από τη δυτική Ελλάδα, να ξέρετε ότι ενενήντα εννέα έργα στην Αιτωλοακαρνανία, ενεργειακές κοινότητες, λειτουργούν ήδη και άλλα εκατόν είκοσι εννέα υλοποιούνται αυτήν τη στιγμή.

Αντίστοιχα για την αυτοπαραγωγή, πάλι ίδια νούμερα. Έχουμε σχεδόν τριακόσια έργα ενεργειακών κοινοτήτων για αυτοπαραγωγή. Συνολικά λοιπόν χίλια επτακόσια δεκαπέντε έργα. Εγώ δεν θέλω να σας μπλέξω σε πάρα πολλά νούμερα. Να πω ότι αντίστοιχα άλλα δύο γιγαβάτ έχουν πάρει έχουν πάρει όρους σύνδεσης από τον ΑΔΜΗΕ.

Και να καταλάβω, κύριε Βουλευτά, ότι ωραία μπορεί να μην έχετε πρόσβαση στο ΓΕΜΗ, μπορεί να μην έχετε πρόσβαση στον ΔΕΔΔΗΕ, αλλά αν κάνατε μια γρήγορη αναζήτηση στο Google, όπως έκανα και εγώ πριν έρθω εδώ, θα βρίσκατε από το site τα στοιχεία και από τη δεξαμενή σκέψης, το Green Tank, πολύ αξιόλογη δεξαμενή σκέψης, και από τα στατιστικά στοιχεία του Συνδέσμου Εταιρειών Φωτοβολταϊκών, που έρχονται και εξηγούν όλη την πρόοδο που έχει γίνει τα τελευταία χρόνια στις ενεργειακές κοινότητες και την αυτοπαραγωγή.

Εδώ έχω όλα τα γραφήματα. Θα τα καταθέσω και θέλω παρακαλώ να τα διαβάσετε και μάλιστα θέλω να αντιστρέψω την ερώτηση, γιατί μου έκανε εντύπωση κοιτάζοντας στο γράφημα πώς γίνεται επί δικής σας θητείας από το 2015 μέχρι το 2019 σκάρτα να έχουν συνδεθεί 30 μεγαβάτ σε αυτοπαραγωγή, σκάρτα 100 μεγαβάτ για έργα ΑΠΕ. Και έρχεστε και μας λέτε γιατί δεν στηρίζουμε τις ενεργειακές κοινότητες.

Θα σας απαντήσω μόνο με τα στοιχεία και με καμμία υποκειμενικότητα. Σε ό,τι αφορά το ζήτημα -θα κλείσω με αυτό- εγώ θα συμφωνήσω στην ερώτησή σας στο ότι υπήρχαν κάποια μεμονωμένα προβλήματα σε σχέση με το μοντέλο εφαρμογής του εικονικού ενεργειακού συμψηφισμού, γιατί το αναφέρετε στην ερώτησή σας, ότι κάποιες που ήδη λειτουργούν, ο προμηθευτής δεν στέλνει στον λογαριασμό του ρεύματος, δεν συμψηφίζει την ενέργεια. Να σας πω ότι εμείς ήδη από την πρώτη στιγμή που ενημερωθήκαμε γι’ αυτό ήρθαμε σε επαφή με τους προμηθευτές. Μάλιστα έχω φέρει ενδεικτικά και έναν λογαριασμό του ρεύματος από μία ενεργειακή κοινότητα στα Γιάννενα, όπου ήδη πλέον λειτουργεί κανονικότατα η αυτοπαραγωγή.

Επομένως, κύριε Βουλευτά, θα σας απαντούσα ότι το ζήτημα των ενεργειακών κοινοτήτων είναι πολύ σημαντικό για εμάς. Τις προωθούμε συστηματικά. Προφανώς και μας ενδιαφέρει η ενεργειακή δημοκρατία. Το πρόβλημα όμως, για να είμαστε ρεαλιστές, είναι ότι αυτήν τη στιγμή μας αρέσει, δεν μας αρέσει, καλώς ή κακώς, έχουμε έναν περιορισμένο ηλεκτρικό χώρο και πολύ μεγάλη ζήτηση σε έργα ΑΠΕ. Και πρέπει αυτόν τον περιορισμένο ηλεκτρικό χώρο, κύριε Βουλευτά, να τον μοιράσουμε με έναν δίκαιο τρόπο, έτσι ώστε και οι αγρότες όπως αναφέρατε να επωφεληθούν από αυτό, και οι ενεργειακές κοινότητες, και οι δήμοι, και αν θέλετε και τα νοικοκυριά που θέλουν να βάλουν ένα μικρό φωτοβολταϊκό στη στέγη τους, και οι επιχειρήσεις που θέλουν να μειώσουν το ενεργειακό τους κόστος, και οι μικρές και οι μεσαίες, και οι μεγάλες εταιρείες ΑΠΕ. Αυτό προσπαθούμε να κάνουμε με έναν δίκαιο τρόπο, ώστε να μπορούν να απολαύσουν όλοι τα οφέλη της πράσινης μετάβασης.

Σας ευχαριστώ.

(Στο σημείο αυτό η Υφυπουργός Περιβάλλοντος και Ενέργειας κ. Αλεξάνδρα Σδούκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, δεν προκαλούμαι εύκολα, επειδή όμως θέλω να κάνω στην άκρη τους εξυπνακισμούς που είπατε ότι δεν έχουμε χρόνο να δούμε τα στοιχεία, στα ίδια στοιχεία αναφέρομαι και εγώ από το «The Green Tank» και από τα στοιχεία του ΔΕΔΔΗΕ. Το λέω επειδή πετάξατε στοιχεία στον κόσμο ως απάντηση. Στα ίδια στοιχεία αναφέρομαι κι εγώ, αλλά δεν δώσατε απάντηση για τις ενεργειακές κοινότητες στη δυτική Ελλάδα. Γενικολογίες δώσατε. Είναι τα ίδια στοιχεία που μόλις είπατε και τα καταθέτω στα Πρακτικά, κύριε Πρόεδρε.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα στοιχεία μιλάνε για χίλια τετρακόσια εξήντα δύο εμπορικά έργα ενεργειακών κοινοτήτων -εγώ δεν σας ρώτησα αυτό- και μόλις είκοσι πέντε έργα αυτοπαραγωγής. Τα στοιχεία που αναφέρατε εσείς -για να μην «δουλεύουμε» τον κόσμο, κυρία Υπουργέ- και μάλιστα ένα άλλο, μια άλλη «πίτα» εδώ των στοιχείων αυτών από το «The Green Tank» και πηγή ΔΕΔΔΗΕ, γράφει από κάτω, που μας λέτε ότι δεν μπορούμε να ψάξουμε στο Google, ενώ είμαστε επιστήμονες, κυρία Υπουργέ και μας υποτιμάτε.

Εδώ, λοιπόν, λέει ότι σε σχέση με την εκκρεμή ισχύ, ενώ τα εμπορικά έργα είναι περίπου 50-50 -για να το δουν και οι τηλεθεατές μας- στο υπόλοιπο, στην άλλη «πίτα», τα έργα ενεργειακού συμψηφισμού, εκκρεμεί το μεγαλύτερο ποσοστό, σχεδόν 90% κι εσείς μας λέτε για ηλεκτρικό χώρο εν γένει που δεν είναι διαθέσιμος, γιατί τι κατανομή έχετε κάνει σε αυτόν τον υφιστάμενο ηλεκτρικό χώρο, κυρία Υπουργέ; Τι κατανομή έχετε κάνει; Υπέρ ποιων και ποιους αδικείτε σε σχέση με τις ενεργειακές κοινότητες για τους δήμους, τις περιφέρειες, τους ΤΟΕΒ, τους ΓΟΕΒ και τις ΔΕΥΑ;

Άρα, λοιπόν, νομίζω ότι η θέση σας είναι σαφής, αλλά θα ήθελα να μου απαντήσετε συγκεκριμένα για το ερώτημα. Εγώ ρωτάω και για τη δυτική Ελλάδα. Δεν μου έχετε απαντήσει καθόλου γιατί δεν προχωράει. Λέτε εν γένει ότι προωθείτε τις ενεργειακές κοινότητες. Είναι ξεκάθαρο ότι δεν θέλετε τις ενεργειακές κοινότητες μη κερδοσκοπικού χαρακτήρα και φέρνετε «από την πίσω πόρτα» τις ιδιωτικές ενεργειακές κοινότητες ως μεσάζοντες κυρίως μεταξύ δήμων και κράτους και αυτό θα το κάνετε και με το πρόγραμμα «ΑΠΟΛΛΩΝ», γιατί φαντάζομαι ότι θα πρέπει να μιλήσετε και γι’ αυτό, που δεν είναι τίποτα άλλο από συμβάσεις PPA.

Αυτά είχα να πω, αλλά περιμένω μια σαφή απάντηση και όχι εξυπνακισμούς ότι δεν διαβάζουμε στοιχεία σε σχέση με τις ενεργειακές κοινότητες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Μα, ήλθατε, κύριε Βουλευτά, να δημιουργήσετε εδώ πέρα μια εσφαλμένη εντύπωση ότι οι ενεργειακές κοινότητες είναι στο περιθώριο από την Κυβέρνηση, όταν με τα ίδια στοιχεία σάς έδειξα πόσες ενεργειακές κοινότητες σήμερα έχουν προωθηθεί, πόσες έχουν υλοποιήσει έργα ΑΠΕ και πόσες είναι στη σειρά επίσης για να χτίσουν τα έργα τους.

Με ρωτάτε για το συγκεκριμένο έργο, για το οποίο έχω πολύ προσωπική άποψη και δίνω τα συγχαρητήριά μου στον κύριο περιφερειάρχη και σε όλους όσοι συνέλαβαν την ιδέα να συστήσουν μια ενεργειακή κοινότητα για να ικανοποιηθούν όλοι αυτοί οι φορείς που αναφέρατε. Δεν περίμενα σήμερα να μάθω για τη συγκεκριμένη ενεργειακή κοινότητα. Την κουβεντιάζω έτσι κι αλλιώς με την περιφέρεια εδώ και πάρα πολύ καιρό. Είναι ένα από τα πολύ επιτυχημένα παραδείγματα ενεργειακής κοινότητας και αυτά ακριβώς θέλουμε εμείς ως Κυβέρνηση να βοηθήσουμε να υλοποιηθούν, όχι αυτές τις ενεργειακές κοινότητες, κύριε Βουλευτά, οι οποίες δημιουργήθηκαν με το δικό σας θεσμικό πλαίσιο.

Έρχομαι, λοιπόν, να σας πω -γιατί κάνατε αναφορά στο πρόγραμμα «ΑΠΟΛΛΩΝ»- ότι το έργο της δυτικής Ελλάδας θα φτιαχτεί ουσιαστικά μέσα από το πρόγραμμα «ΑΠΟΛΛΩΝ» που δεν θα έρθει να ικανοποιήσει τις ανάγκες μόνο της Περιφέρειας Δυτικής Ελλάδας, αλλά της κάθε περιφέρειας της χώρας.

Μιλάμε για ένα άλλο επίπεδο εξυπηρέτησης, πλέον των ενεργειακών κοινοτήτων και να σας το εξηγήσω γιατί αναφέρατε, επίσης, λανθασμένα τα PPAs. Να σας πω τι αφορά. Μιλάμε για τριακόσιους τριάντα δύο δήμους, εκατόν είκοσι επτά χιλιάδες δικαιούχους του κοινωνικού τιμολογίου Α, εννιάμισι χιλιάδες παροχές στον ΔΕΥΑ και πάνω από τρεισήμισι χιλιάδες παροχές των ΤΟΕΔ και ΓΟΕΔ. Αυτά είναι τα στοιχεία από όλη την Ελλάδα. Ποιος ο στόχος μας; Να μειώσουμε το τελικό κόστος ενέργειας σε όλους αυτούς που σας ανέφερα. Ποιο είναι το σημείο κλειδί; Το σημείο κλειδί, κύριε Βουλευτά, είναι ότι δεν χρειάζεται αυτές οι ενεργειακές κοινότητες να ωριμάσουν και να αδειοδοτήσουν ένα έργο τους από το μηδέν περιμένοντας στη σειρά για να πάρουν όρους σύνδεσης. Ερχόμαστε, λοιπόν, από ένα pull έργων τα οποία έχουν ήδη εξασφαλίσει όρους σύνδεσης. Είναι έτοιμα να κατασκευαστούν. Δεν μιλάμε για κάτι που είναι σε ορίζοντα ετών. Μιλάμε, λοιπόν, για έργα τα οποία είναι έτοιμα να κατασκευαστούν και το μόνο που τους λείπει είναι ένας διαγωνισμός για να συμμετάσχουν, για να κλειδώσουν την τιμή αποζημίωσης.

Προχωρώντας εμείς, λοιπόν, σε αυτή τη διαγωνιστική διαδικασία θα έρθουμε και θα υλοποιήσουμε δεκατρία μεγάλα έργα με τη δυνατότητα του εικονικού ενεργειακού συμψηφισμού, έτσι ώστε όλες οι περιφέρειες της χώρας μετά των δήμων, των περιφερειών και των δικαιούχων που σας ανέφερα, να μειώσουν εν τέλει το ενεργειακό τους κόστος. Τα μέλη, λοιπόν, θα είναι όλοι αυτοί οι ωφελούμενοι. Θα φτιαχτεί η ενεργειακή κοινότητα, λοιπόν, που λέτε. Εν προκειμένω, ήδη υπάρχει. Επομένως, εμείς με το πρόγραμμα «ΑΠΟΛΛΩΝ» ουσιαστικά πάμε τον θεσμό των ενεργειακών κοινοτήτων -αυτόν που λέτε ότι πολεμάμε τόσο καιρό- ένα επίπεδο παραπέρα, όπως ανέφερα. Θέλουμε και να τον ενδυναμώσουμε. Και όλα αυτά που σας λέω δεν είναι λόγια στον αέρα. Τα έχουμε ανακοινώσει και τα έχουμε και στο νομοσχέδιο που βγαίνει σε διαβούλευση τις επόμενες ημέρες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Θα συζητηθεί η πρώτη με αριθμό 2679/19-01-2024 ερώτηση του κύκλου αναφορών και ερωτήσεων του Βουλευτή Βοιωτίας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Γεωργίου Μουλκιώτη, προς τον Υπουργό Αγροτικής Ανάπτυξης & Τροφίμων, με θέμα: «Πώς θα γίνει ο έλεγχος στην αγορά γάλακτος στη Βοιωτία από τα μικτά κλιμάκια του ΕΦΕΤ και του ΕΛΓΟ-«ΔΗΜΗΤΡΑ»;»

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Η ερώτηση, κύριε Πρόεδρε, έχει να κάνει με μια ανακοίνωση του Υπουργού Αγροτικής Ανάπτυξης σε σχέση με ελέγχους που τα μικτά κλιμάκια του ΕΦΕΤ και ΕΛΓΟ-«ΔΗΜΗΤΡΑ» έκαναν στα σουπερμάρκετ. Θα έπαιρναν δείγματα γάλακτος κ.λπ., προκειμένου να δούμε σε ποια κατάσταση είναι.

Γιατί έγινε η ερώτηση αυτή; Γιατί έχουν κατατεθεί τρεις όμοιες ερωτήσεις σε σχέση με την παρουσία του ΕΦΕΤ στη Στερεά Ελλάδα. Μιλάω για την παρουσία του ΕΦΕΤ στη Στερεά Ελλάδα διότι από το 1999 που ιδρύθηκε και λειτουργεί ο ΕΦΕΤ στη Στερεά Ελλάδα δεν υπάρχει γενική διεύθυνση. Είναι ανύπαρκτη και είναι αόρατη. Τρεις φορές -όχι μόνο από τον κ. Αυγενάκη αλλά και από τον προηγούμενο Υπουργό- δεν είχαμε την τιμή να λάβουμε απάντηση από το Υπουργείο Αγροτικής Ανάπτυξης. Μας αγνόησε το Υπουργείο Αγροτικής Ανάπτυξης. Γι’ αυτόν τον λόγο ήρθε και η σημερινή ερώτηση, όπως αναφέρεται.

Αναφέρομαι συγκεκριμένα, κύριε Υπουργέ, διότι στις 7 Φεβρουαρίου 2023 και 13 Νοεμβρίου 2023 οι ερωτήσεις έμειναν αναπάντητες. Ακούσαμε, βεβαίως, ότι στη Στερεά Ελλάδα θα γίνουν και έλεγχοι, όπως και αλλού. Και ρωτάμε εύλογα, πώς θα γίνουν έλεγχοι όταν δεν υπάρχει ο συγκεκριμένος φορέας;

Και υπάρχουν συγκεκριμένα ερωτήματα. Τι έχει κάνει η Κυβέρνηση αυτή, κατά τη διάρκεια της θητείας της, για να συσταθεί η περιφερειακή διεύθυνση Στερεάς Ελλάδας του ΕΦΕΤ; Σε τι στάδιο είναι αυτή η διαδικασία και αν υπάρχει χρονοδιάγραμμα. Αν έχουν προβλεφθεί κονδύλια από τον κρατικό προϋπολογισμό. Με ποιον τρόπο γίνονται οι έλεγχοι; Με ποιον τρόπο διασφαλίζεται η επαρκής και αποτελεσματική άσκηση του ελεγκτικού έργου του ΕΦΕΤ στην Περιφέρεια Στερεάς Ελλάδας αλλά και η επιβολή των προστίμων και πόσοι έλεγχοι έχουν διενεργηθεί από το 2015 έως και σήμερα πάλι στην Περιφέρεια Στερεάς Ελλάδας.

Ως εκ του θαύματος να σας ενημερώσω, κύριε Υπουργέ, ότι Παρασκευή βράδυ ήρθαν οι απαντήσεις από το Υπουργείο. Ευτυχώς, δηλαδή, που έγινε αυτή η διαδικασία. Το λέω για να δείτε πώς αντιμετωπίζει το Υπουργείο Αγροτικής Ανάπτυξης τον κοινοβουλευτικό έλεγχο.

Τα υπόλοιπα θα τα πούμε στη δευτερολογία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μουλκιώτη.

Θα απαντήσει ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης.

Παρακαλώ, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, το ενδιαφέρον σας για τους ελέγχους ειδικά στη Στερεά Ελλάδα είναι λογικό, εφόσον είναι ο τόπος σας. Όμως, ο ελεγκτικός μηχανισμός είναι ενιαίος θεσμικά και επιχειρησιακά και περιλαμβάνει τόσο νομικές πρωτοβουλίες, όσο και δράσεις μόνιμες και έκτακτες.

Στο πλαίσιο αυτό ο προγραμματισμός υλοποίησης των δράσεων γίνεται για το σύνολο της χώρας, συνεκτιμώντας τους διαθέσιμους πόρους, αλλά και τις επιδοτήσεις σε κάθε περιοχή. Πράγματι, η ίδρυση των περιφερειακών διευθύνσεων του ΕΦΕΤ προβλέπεται και στις δεκατρείς περιφέρειες της χώρας, τόσο με το προεδρικό διάταγμα 223/2000 όσο και με το προεδρικό διάταγμα 71/2018 που αντικαθιστά το προηγούμενο.

Ωστόσο, για λόγους που σχετίζονται με τον περιορισμό των πόρων, αλλά και την ύπαρξη εναλλακτικών λύσεων, έως τώρα έχουν συσταθεί εννέα περιφερειακές διευθύνσεις, η της Στερεάς Ελλάδας δεν συμπεριλαμβάνεται σε αυτές. Δεν συμπεριελήφθη, βέβαια, ούτε και επί δικών σας κυβερνήσεων, όμως, αυτό δεν σημαίνει ότι η συγκεκριμένη περιφέρεια δεν καλύπτεται από δίκτυο ελέγχου. Τη διεξαγωγή τους υποστηρίζουν οι όμορες περιφερειακές διευθύνσεις του ΕΦΕΤ, της Αττικής, της Δυτικής Ελλάδας και της Θεσσαλίας, μεταξύ των οποίων έχει κατανεμηθεί η χωρική αρμοδιότητα.

Συντονισμένα με τον ΕΦΕΤ, έλεγχοι διενεργούνται, επίσης, από τις υπηρεσίες των περιφερειών, ΔΑΟΠ, διευθύνσεις υγείας και κοινωνικής μέριμνας, διευθύνσεις ανάπτυξης. Επομένως, υπάρχει επίσημος λειτουργικός μηχανισμός τακτικών ελέγχων, ο οποίος είναι ο ίδιος που λειτουργεί με τον ίδιο τρόπο σε όλες τις περιφέρειες, ασχέτως της ύπαρξης στελεχωμένης περιφερειακής διεύθυνσης του ΕΦΕΤ ή όχι. Γίνεται, δηλαδή, ένας επιχειρησιακός σχεδιασμός για όλη την επικράτεια, ακριβώς για να είναι πιο αποτελεσματικός.

Για τη διασφάλιση της αποτελεσματικότητάς του ο ΕΦΕΤ, πέραν των ιδίων εσόδων του, επιχορηγείται και από τον τακτικό προϋπολογισμό του Υπουργείου Αγροτικής Ανάπτυξης με πιστώσεις άνω των 7 εκατομμυρίων ευρώ. Μάλιστα, για το 2024 προβλέπονται να είναι αυξημένες κατά περίπου 500.000 ευρώ.

Σύμφωνα με τα απολογιστικά στοιχεία που μας διέθεσε ο ΕΦΕΤ -ο οποίος συγκεντρώνει τα στοιχεία όλων των παραπάνω υπηρεσιών- οι έλεγχοι που έχουν διενεργηθεί στις επιχειρήσεις τροφίμων από τις αρμόδιες αρχές της περιφέρειας και τον ΕΦΕΤ της Στερεάς Ελλάδας κατά τα έτη 2015 με 2024 ανέρχονται έως αυτή τη στιγμή σε έξι χιλιάδες εκατόν επτά. Εξ αυτών, οι πεντακόσιοι ογδόντα έξι διενεργήθηκαν από τον ΕΦΕΤ. Για τις σαράντα πέντε περιπτώσεις εξ αυτών υπήρξε εισήγηση για επιβολή διοικητικού προστίμου, το δε ποσοστό εισπραξιμότητας αυτών των προστίμων ανέρχεται στο 70%. Τα αντίστοιχα στοιχεία για τους υπόλοιπους ελέγχους είναι διαθέσιμα στην περιφέρειά σας.

Παράλληλα, διεξάγονται έλεγχοι από τον ΕΛΓΟ-«ΔΗΜΗΤΡΑ» για προϊόντα ΠΟΠ και ΠΓΕ, ισοζύγιο γάλακτος και κρέατος. Όσον αφορά στα ΠΟΠ και ΠΓΕ προϊόντα, για τα έτη 2015-2023, έχουν διενεργηθεί στη Στερεά Ελλάδα διακόσιοι δεκατρείς έλεγχοι σε εκατόν τριάντα οκτώ επιχειρήσεις. Στην Πρωτοβάθμια Επιτροπή Παρατυπιών Παραβάσεων του Υπουργείου Αγροτικής Ανάπτυξης έχουν αποσταλεί συνολικά τετρακόσιες είκοσι επτά παραπομπές επιβολής κυρώσεων σε επιχειρήσεις από όλη την χώρα για διάφορα προϊόντα. Οι εκατόν έξι αφορούν σε τυριά, οι πενήντα έξι εξ αυτών, σε φέτα. Από το 2020, οπότε και επανεκκινήσαμε τη συστηματική λειτουργία της επιτροπής έως και σήμερα, έχουν εξεταστεί εκατόν ενενήντα έξι υποθέσεις που αντιστοιχούν σε πάνω από εκατόν είκοσι επιχειρήσεις και αντιστοιχούν σε συνολικά πρόστιμα περίπου 1.297.181 ευρώ. Οι εβδομήντα έξι από τις εκατόν ενενήντα έξι είναι παραπομπές από το 2015 και μετά.

Κατά προτεραιότητα εξετάζονται οι περιπτώσεις που αφορούν σε τυροκομικά προϊόντα. Περίπου ένα 10% αυτού του ποσού έχει εισπραχθεί ή έχει αποσταλεί για βεβαίωση στην εφορία. Για το υπόλοιπο ποσό, αναμένεται η ολοκλήρωση των διαδικασιών της δευτεροβάθμιας επιτροπής, δεδομένου ότι έχουν υποβληθεί ενστάσεις από τις επιχειρήσεις.

Αντίστοιχα, σε επιχειρήσεις που δραστηριοποιούνται στην παραγωγή γάλακτος και γαλακτοκομικών προϊόντων οι πραγματοποιηθέντες έλεγχοι από τον ΕΛΓΟ-«ΔΗΜΗΤΡΑ», από το 2015 έως το 2023, ανέρχονται σε εκατόν πενήντα έναν. Τα παραπάνω στοιχεία αφορούν σε τακτικούς ετήσιους ελέγχους, όπως προβλέπονται και περιγράφονται στο υφιστάμενο θεσμικό πλαίσιο.

Θα συνεχίσω τα υπόλοιπα στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Μουλκιώτη, έχετε τον λόγο για τη δευτερολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Επομένως, κύριε Υπουργέ, να μην υπάρχει καθόλου ΕΦΕΤ στην Ελλάδα, είναι μια χαρά τα πράγματα. Όμως, από τα έγγραφα που μας ήρθαν Παρασκευή βράδυ, βλέπουμε κάτι άλλα πράγματα, τα οποία μας δημιουργούν εύλογες απορίες.

Αναφέρεστε ότι υπάρχει σύσταση ΕΦΕΤ Στερεάς Ελλάδας από το 2018 και μέχρι σήμερα είναι άυλη. Δεν υπάρχει τίποτα. Είστε Κυβέρνηση εδώ και πέντε χρόνια, τι έχετε κάνει στη Στερεά Ελλάδα, στη Λαμία όπου είναι η γενική διεύθυνση όπως λέτε; Τίποτα. Ούτε ένα κτήριο δεν έχετε νοικιάσει. Διαβάσαμε, μάλιστα, ότι στο τέλος του 2023 έγινε προκήρυξη μίσθωσης σε άλλη περιφέρεια και καλώς έγινε. Στη Στερεά Ελλάδα γιατί δεν έχετε κάνει τίποτα;

Δεύτερο. Δεν μιλάμε για στελέχωση και οτιδήποτε άλλο. Ούτε ξέρουμε αν υπάρχει και τέτοια διαδικασία και τέτοιος προγραμματισμός. Αναφέρετε ότι γίνονται κι άλλοι έλεγχοι από άλλες υπηρεσίες. Για ποιες μιλάτε; Μιλάτε για τις Διευθύνσεις Αγροτικής Οικονομίας και Κτηνιατρικής; Αν μιλάτε γι’ αυτές, να σας πληροφορήσω ότι ήδη βρίσκονται σε κινητοποιήσεις. Για ποιον λόγο βρίσκονται σε κινητοποιήσεις; Διότι δεν υπάρχει προσωπικό. Μη θέλετε να υιοθετήσετε και να δεχτούμε ότι γίνονται έλεγχοι. Και τι είδους έλεγχοι; Το Πάσχα και τα Χριστούγεννα πράγματι η Διεύθυνση Κτηνιατρικής και η Διεύθυνση Υγείας κάνουν έλεγχο. Γι’ αυτόν τον λόγο έχουν αυξηθεί τόσο πολύ. Καθ’ όλη τη διάρκεια του έτους τι γίνεται; Απολύτως τίποτα. Όταν, λοιπόν, δεν υπάρχει ΕΦΕΤ, όταν δεν υπάρχουν υπάλληλοι στις Διευθύνσεις Αγροτικής Οικονομίας και Κτηνιατρικής -δεν υπάρχουν, είναι ήδη σε κινητοποιήσεις σας ενημερώνω, αν δεν σας έχουν ενημερώσει- πώς γίνονται αυτοί οι έλεγχοι;

Να πω και κάτι άλλο, κύριε Υπουργέ; Έχετε δώσει απάντηση και για τον ΕΛΓΟ-«ΔΗΜΗΤΡΑ». Τι έχει κάνει; Ζητάμε τα στοιχεία και τα στοιχεία τι λένε; Στη Βοιωτία το 2015 κανένας έλεγχος. Το 2016 έγιναν επτά έλεγχοι. Και φτάνουμε στο σημείο 2023 έγιναν τέσσερις έλεγχοι και το 2022 έγιναν έξι έλεγχοι. Τα δικά σας στοιχεία είναι. Αυτοί λέγονται έλεγχοι και φτάνουν και αθροίζονται σε αυτά τα νούμερα που λέτε;

Επίσης, να σας πω, γιατί δεν το είπατε, ότι υπάρχουν έλεγχοι πράγματι από τον ΕΛΓΟ-«ΔΗΜΗΤΡΑ» από 2015 έως και τώρα για ΠΟΠ και ΠΓΕ και αναφέρονται, όμως, συνολικά στη χώρα, γιατί δεν μπορεί ο ΕΛΓΟ-«ΔΗΜΗΤΡΑ» να βγάλει στη Στερεά Ελλάδα πόσο είναι. Έτσι μας απαντά. Δηλαδή, δεν γνωρίζουμε τι έχει γίνει. Έτσι απαντά ο ΕΛΓΟ-«ΔΗΜΗΤΡΑ», δεν το απαντάω εγώ. Είναι συνολικά. Και μάλιστα, έχουν γίνει παραπομπές στην Πρωτοβάθμια Επιτροπή Παρατυπιών και Παραβάσεων από το 2015. Σήμερα δεν έχει στοιχεία. Αλήθεια, από το 2015 μέχρι το 2024, εδώ και δέκα χρόνια κοντά, δεν έχει προχωρήσει η ιστορία της δευτεροβάθμιας επιτροπής; Τι είναι αυτή η γραπτή απάντηση, κύριε Υπουργέ; Τι συμβαίνει δηλαδή με το ΕΛΓΟ-«ΔΗΜΗΤΡΑ»; Εγώ δεν το γνωρίζω και καλό θα ήταν να μάθουμε. Γιατί δεν πήγατε τόσα χρόνια στη δευτεροβάθμια επιτροπή; Και ποιος είναι ο ρόλος του Υπουργείου και της πολιτικής ηγεσίας όταν βλέπετε τέτοιες καθυστερήσεις; Γιατί δεν προχωρούν; Οφείλετε να απαντήσετε σε αυτό για να μας πείτε τι έχει συμβεί.

Όπως, επίσης, να μας πείτε και για τους ελέγχους τους οποίους αναφέρατε για τον ΕΦΕΤ. Είναι συγκεκριμένοι. Πράγματι, εδώ γράφει κάποιους ελέγχους ο ΕΦΕΤ. Εγώ δεν γνωρίζω πώς πήγανε από τη δυτική Ελλάδα στη Στερεά Ελλάδα να γίνουν έλεγχοι αφού δεν υπάρχουν υπηρεσίες με προσωπικό, κύριε Υπουργέ. Ξέρετε κάτι; Είναι καλύτερο να πείτε ότι δεν υπάρχουν υπηρεσίες που προσπαθούν να γίνουν, παρά το ότι γίνονται ουσιαστικοί έλεγχοι. Γιατί όταν δεν έχεις κόσμο, δεν μπορεί να γίνεται ουσιαστικός έλεγχος. Τουλάχιστον είναι μια κοινή πεποίθηση. Δεν μπορεί να γίνει διαφορετικά. Αυτό συμβαίνει. Και φτάνουμε στο σημείο να λέμε ότι στη Βοιωτία από τον ΕΦΕΤ έγιναν ενενήντα επτά έλεγχοι το 2018. Το 2019 έγιναν τριακόσιοι δεκατέσσερις. Το 2020 έγιναν διακόσιοι σαράντα οκτώ. Το 2021 έγιναν διακόσιοι είκοσι πέντε. Το 2022 έγιναν δεκαπέντε έλεγχοι. Μα, πώς θα γίνουν περισσότεροι, αφού δεν υπάρχει κόσμος. Απλά πράγματα ζητάμε.

Παραδεχθείτε ότι δεν λειτουργεί ο ΕΦΕΤ. Παραδεχθείτε ότι δεν τον λειτουργείτε με ευθύνη δική σας, τουλάχιστον τα πέντε τελευταία χρόνια, ότι δεν έχετε φτιάξει τον ΕΦΕΤ και δεν έχει λειτουργήσει στη Στερεά Ελλάδα, δίπλα στην Αττική. Και να πούμε κάτι; Γενική Διεύθυνση Δυτικής Αττικής υπάρχει μόνο. Υπάρχει άλλη στην Αττική γενική διεύθυνση; Όχι. Υπάρχει στη Δυτική Μακεδονία; Όχι. Υπάρχει στη Στερεά Ελλάδα; Όχι. Σε ποιες περιφέρειες δεν έχετε γενικές διευθύνσεις; Και γιατί δεν έχετε σε αυτές τις περιφέρειες γενικές διευθύνσεις; Γιατί είναι η επιλογή να μην υπάρχουν. Η πολιτική ηγεσία γιατί να μην ασχοληθεί σοβαρά με αυτό;

Και καταλήγω, κύριε Υπουργέ, γιατί δεν υπάρχει μια δυνατότητα άλλη παρά να ζητήσω να μας πείτε. Υπάρχουν χρονοδιαγράμματα για τη Στερεά Ελλάδα; Θα υπάρξει χρονοδιάγραμμα για να ξέρουμε ότι υπάρχει ΕΦΕΤ στη Στερεά Ελλάδα, να ξέρουμε ότι υπάρχουν υπάλληλοι; Να ξέρουμε αν υπάρχει αποτελεσματικότητα από τις εξαγγελίες. Γιατί ακούμε εξαγγελίες, άκουσα προηγουμένως και την κ. Σδούκου. Σας γνωρίζω και ξέρω ότι μιλάτε πάρα πολύ σοβαρά και έντιμα. Υπάρχει περίπτωση οι αγρότες σήμερα να κάνουν διαδικασία με φωτοβολταϊκά, όταν το δίκτυο είναι πλήρως καλυμμένο; Από ποιους; Από πέντε μεγαλοεταιρείες, πέντε μεγαλοεργολάβους. Κουμπωμένο είναι το δίκτυο. Αυτό λέτε. Το είπαν οι αγρότες στον κύριο Πρωθυπουργό και δεν απάντησε. Όπως και για τον ΕΦΕΤ είπαν στον Πρωθυπουργό οι αγρότες. Δεν το ξέρετε; Και δεν απάντησε ο κύριος Πρωθυπουργός. Είπαν γι’ αυτές τις ελλείψεις που υπάρχουν.

Αλλά αυτό που είπε η κ. Σδούκου, τώρα, έλεος. Μιλάμε για ενεργειακές κοινότητες και για αγρότες με παραγωγή δική τους, για να μπορέσουν να ζήσουν όταν δεν μπορούν καν να υποβάλλουν αιτήματα και έχουν υποβληθεί σε δαπάνες; Και δεν μπορούν να κουμπώσουν; Έτσι λέει η ΔΕΔΔΗΕ. Δεν μπορείτε να κουμπώσετε. Γιατί; Το δίκτυο έχει μεγαλώσει. Γιατί; Διότι το έχουν πέντε, επτά, οκτώ μεγαλοπαράγοντες, μεγαλοβιομήχανοι για να κάνουν τη δουλειά τους. Όχι για να προσφέρουν, για να κερδίσουν, ενώ οι αγρότες θέλουν να ζήσουν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μουλκιώτη.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θα εκπλαγείτε από τις προτάσεις που έκανε ο Πρωθυπουργός και εδώ στη Βουλή, αλλά και στη συνάντηση που είχε με τους αγρότες και με τα νομοσχέδια που θα έρθουν. Πραγματικά η πρόταση για την αντιμετώπιση…

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, μακάρι να υπάρξει πρόβλεψη, να υπάρχει δίκτυο για τους αγρότες κατά προτεραιότητα. Όχι για επενδυτές κατά προτεραιότητα για να ξεκαθαρίσει το θέμα διά πάντως.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε. Κύριε Υπουργέ, συνεχίστε.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Παίρνω λίγο τον χρόνο γιατί το ρωτήσατε. Δεν συζητάμε για νέα φωτοβολταϊκά πάρκα. Συζητάμε για φωτοβολταϊκά πάρκα που έχουν πάρει ήδη την έγκριση και έχουν πάρει όρους σύνδεσης και περιμένουν τη δημοπρασία για να πάρουν την τιμή. Άρα, λοιπόν, για το πρόγραμμα «ΑΠΟΛΛΩΝ» δεν τίθεται ζήτημα χωρητικότητας δικτύου. Και μάλιστα, αυτή η πρόταση είναι εξαιρετική και ίσως να είναι η καλύτερη στην Ευρώπη και θα ρίξει αρκετά την τιμή της κιλοβατώρας, οι υπολογισμοί συζητάνε περίπου στο 30% με 50%. Δηλαδή, η τιμή της κιλοβατώρας στο σύνολο της κατανάλωσης θα πέσει περισσότερο από τα 7 λεπτά που είχαμε πριν από την κρίση.

Επανέρχομαι, όμως, στην ερώτηση σας για τον ΕΦΕΤ. Δεν είπα κάτι διαφορετικό από αυτό που σας απάντησαν. Προφανώς, δεν υπάρχει διεύθυνση στη Στερεά Ελλάδα όπως δεν υπάρχουν και σε άλλες περιφέρεις. Υπάρχουν μόνο σε εννέα, αλλά καλύπτονται οι έλεγχοι που τους ανέφερα αναλυτικά από τις τρεις υπόλοιπες διευθύνσεις Δυτικής Ελλάδας, Δυτικής Αττικής και Θεσσαλίας.

Επίσης, να το ξεκαθαρίσουμε. Πριν από το 2019 δεν υπήρχε δευτεροβάθμια επιτροπή ελέγχου, γι’ αυτό και δεν είχε αξιολογηθεί. Εμείς τη συστήσαμε και σας ανέφερα τα αποτελέσματα της, ότι περίπου διακόσιες υποθέσεις έχουν προχωρήσει και έχουν καταλογιστεί και πρόστιμα κ.λπ.. Όμως, δεν επαναπαυτήκαμε σε ό,τι ήδη υπήρχε πριν το 2019.

Τι κάναμε συγκεκριμένα; Ενισχύσαμε τον ελεγκτικό μηχανισμό σε έκτακτους ελέγχους. Με πρωτοβουλία της πολιτικής ηγεσίας του Υπουργείου μας συστάθηκαν μεικτά κλιμάκια ελέγχων από το Υπουργείο μας στον ΕΦΕΤ και τον ΕΛΓΟ. Τα κλιμάκια αυτά διεξάγουν ελέγχους στα σημεία εισόδου της χώρας μας, στα τελωνεία, στην εγχώρια αγορά σε σημεία λιανικής πώλησης, σε εγκαταστάσεις προϊόντων με βάση τον προγραμματισμό και τα ευρήματα των ελέγχων. Απώτερος στόχος αυτών είναι ο εντοπισμός της νοθείας και των ελληνοποιήσεων των συγκεκριμένων προϊόντων που προφανώς αγωνιάτε κι εσείς γι’ αυτό. Ήδη έχουν διενεργηθεί έλεγχοι και η διαδικασία είναι σε εξέλιξη.

Όμως, η σημαντικότερη πρωτοβουλία που πήραμε ήταν αυτή η νομοθετική πρωτοβουλία των Κυβερνήσεων της Νέας Δημοκρατίας και υλοποιήσαμε -μια βασική δέσμευση του Πρωθυπουργού Κυριάκου Μητσοτάκη ήδη από την ανάληψη των καθηκόντων του- για την πάταξη των ελληνοποιήσεων με τον ν.4691/2020 ο οποίος αυστηροποίησε το πλαίσιο τόσο στα διοικητικά πρόστιμα όσο και στις ποινικές ευθύνες. Θυμίζω ότι πριν από την ψήφισή του δεν υφίστατο ποινική διάσταση των συγκεκριμένων παραβάσεων. Προβλέπονταν μόνο αποσπασματικές κυρώσεις και μάλιστα, αρκετά επιεικείς.

Επίσης, με τον συγκεκριμένο νόμο θεσπίστηκε μελισσοκομικό μητρώο και η βάση δεδομένων «Άρτεμις», η οποία αν και αρχικά εφαρμόστηκε μόνο για τον έλεγχο ισοζυγίων των αυγών, έτυχε τέτοιας αποδοχής και αποδείχτηκε τόσο αποτελεσματική που επεκτάθηκε και στα προϊόντα γάλακτος. Αυτά ήταν καθοριστικά βήματα για τον έλεγχο των ισοζυγίων, την ιχνηλασιμότητα και την αντιμετώπιση των αθέμιτων πρακτικών. Ξέρουμε ποιος και τι ή πόσο παράγει και ξέρουμε τι ανάγκες και τι δυνατότητες έχουν οι κλάδοι. Ήταν δομικές παρεμβάσεις που άλλαξαν πολύ το τοπίο, τακτοποίησαν και νοικοκυρέψαν τους κλάδους.

Αντιμετωπίστηκε οριστικά το πρόβλημα των ελληνοποιήσεων της νοθείας; Ασφαλώς και όχι. Το τιθασεύσαμε, όμως, και συνεχίζουμε στην ίδια κατεύθυνση. Εισάγουμε προς έγκριση στο επόμενο Υπουργικό Συμβούλιο -νομίζω την Πέμπτη-, το νέο νομοσχέδιο που θα εισάγει το κυρωτικό πλαίσιο και θα ισχυροποιήσει την υφιστάμενη νομοθεσία για την προστασία των ελληνικών προϊόντων από ελληνοποιήσεις. Αξιοποιούμε κάθε διαθέσιμο σύγχρονο στοιχείο, όπως είναι η ηλεκτρονική τιμολόγηση και η διασύνδεση του Υπουργείου Αγροτικής Ανάπτυξης και Τροφίμων με αυτό. Ενισχύουμε τον ελεγκτικό μηχανισμό, εκκαθαρίζουμε υποθέσεις που χρόνιζαν στα συρτάρια μας για να αποδοθεί δικαιοσύνη και κυρίως, για να στείλουμε ένα σαφές μήνυμα. Ποιο είναι αυτό το μήνυμα; Ότι η ταυτότητα και η ποιότητα των προϊόντων μας προστατεύονται και οι παραβάτες τιμωρούνται όποιοι και να είναι. Όλη η Ελλάδα παράγει και όλη η Ελλάδα προστατεύεται από τους επιτήδειους, προϊόντα, παραγωγοί και καταναλωτές, με συντονισμένες επιχειρησιακές και νομοθετικές πρωτοβουλίες. Πάντοτε με τη στήριξη και την ενθάρρυνση του Πρωθυπουργού, είμαστε αποφασισμένοι να κερδίσουμε και αυτό το στοίχημα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 19.40΄ λύεται η συνεδρίαση για αύριο ημέρα Τρίτη 27 Φεβρουαρίου 2024 και ώρα 10.00΄, με αντικείμενο εργασιών του Σώματος, νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**